
Oversetterens forord

Så vel Hieronymus i begynnelsen av 400-tallet som Luther midt på 1500-tallet forsynte sine respektive bibeloversettelser med en «fortale». Her følges tradisjonen med et forord, for det første for å gi noen opplysninger om Bibelen i seg selv, hva slags litteratur den representerer, for det annet for å ta leseren med inn i oversetterens verksted og gi ham eller henne et lite innblikk i de vanskeligheter en bibeloversetter stilles overfor. De løsninger som velges, vil prege hele oversettelsen; derfor kan det på samme språk finnes ganske ulike bibeloversettelser.

Bibelen er hellig skrift for to verdensreligioner, jødedommen og kristendommen. Den er ikke en enkelt bok, men en boksamling. Navnet «bibel» kommer av det greske biblia – «bøker», og Bibelen inneholder litteratur av ulike sjangere, fra historiefortelling, lovtekster og salmer til visdomslitteratur og profetier, evangelier og brev. Egentlig består Bibelen av to nokså ulike skriftsamlinger, der den største og eldste, som i kristen tradisjon kalles Det gamle testamente, er jødenes hellige skrift, skrevet på hebraisk, mens den langt kortere kristne tilføyelsen, som kalles Det nye testamente, er skrevet på gresk. De to bibelspråkene er innbyrdes like forskjellige som norsk og arabisk.

En bibeloversetter får ikke sjelden spørsmålet: Har ikke Bibelen vært oversatt før? Det er som å si til en kunstmaler som står og maler havet: Har ikke det vært malt før? Det finnes mange bibeloversettelser, selv til et lite språk som norsk.

Norske bibeloversettelser

Det første forsøket ble gjort på slutten av 1200-tallet, trolig ved kong Håkon 5. Magnussons hoff. Oversettelsen, som fikk navnet Stjórn («styring»), ble aldri fullført, og inneholder bare enkelte deler av Det gamle testamente på norrønt språk. Siden overtok dansk, som i det store og hele hadde språklig herredømme over Bibelen hundre år lenger enn danskene hersket over landet. Norske bibelutgivelser på 1800-tallet var i stor grad bare mer eller mindre forsiktige fornorskninger av danske.

I 1842 gikk et par teologer i gang med en norsk oversettelse av Det gamle testamente fra grunnspråkene. Arbeidet var beregnet til å ta fem år, men med stadige revisjoner og «mellomutgaver» i hefter tok det femti år frem til den endelige utgivelsen i 1891. Den ble kritisert for dårlig språk, en skjebne som har rammet de fleste norske bibeloversettelser bortsett fra den nynorske fra 1938. Litterært sett er denne av mange fremdeles ansett som den beste oversettelsen til norsk språk, til tross for at den ble «tuklet med» for å harmonere med riksmålsoversettelsen fra 1930. Denne kirkelig pålagte harmoniseringen med bokmålsutgavene har siden vært nynorskoversettelsenes skjebne.

Til tross for all kritikk innebar Det Norske Bibelselskaps riksmålsbibel fra 1930 (B1930) et stort fremskritt for norsk bibelspråk. Den var ikke en nyoversettelse fra grunnspråkene, men en samlet språklig revisjon og ytterligere fornorskning av tidligere oversettelser etter rettskrivingsnormene fra 1917. Stilen var samtidig pietetsfull mot det som opplevdes som tradisjonelt bibelspråk; man beholdt former som I og eder, enda de for lengst var døde i vanlig språkbruk. Ingen tidligere oversettelse hadde fått en slik utbredelse; helt frem til 1970-tallet var den ikke bare kirkebibel, men kunne med rette kalles en «folkebibel», og bidro sterkt til å befeste bibelspråkets plass i litteraturspråket. Det sier noe om dens autoritet og anseelse at da «ungdomsoversettelsen» av Det nye testamente forelå på slutten av 1950-tallet, hisset ateisten Arnulf Øverland seg offentlig opp over at Herren ikke lenger var «oppstanden» – han var «stått opp», noe som ifølge dikteren var «blasfemi».

Alle disse eldre oversettelsene var på et såkalt konkordant språk, det vil si at idealet var å oversette ord for ord for at oversettelsen i størst mulig grad skulle gjenspeile originalspråkenes tekst. Dette førte til at de fleste språk fikk en egen variant som kunne kalles bibelspråk, preget som det var av hebraisk uttrykksmåte. Det første eksemplet på dette finner vi allerede i den oversettelsen til gresk som jødene i Alexandria foranstaltet i det 3. århundre før Kristus. Oversettelsen ble ifølge en nokså usikker tradisjon utført av sytti jødiske menn og kaltes derfor Septuaginta, som er sytti på gresk. Dette greske «bibelspråket» setter også sitt preg på Det nye testamente. Gjennom århundrene har Septuaginta vært til hjelp for oversetterne der den hebraiske teksten er uklar eller uforståelig.

På 1960-tallet kom det nye impulser til bibeloversettelse fra to hold: fra den franske «Bibelskolen» (École Biblique) i Jerusalem, som utga den såkalte Jerusalemsbibelen, og fra amerikansk språkvitenskap. Hver på sin måte lanserte de det som kalles en idiomatisk oversettelse, og som innebærer at man oversetter meningen, men ellers former språket som om teksten var skrevet på det språket man oversetter til: «Alle mitt livs dager» blir til «hele mitt liv», for å si det kort. På denne måten blir mange av bibelspråkets særegenheter borte, og man får en bibel på tilnærmet samme språk som det man leser i avisen. Det gjør Bibelen mer lettlest, men samtidig mindre poetisk, i og med at så mye av billedspråket forsvinner. Det lyder utvilsomt mer «moderne», men er samtidig et poetisk tap når alle Jerusalems jomfruer (Klag 2,10) i 2011 blir degradert til «jentene i Jerusalem». 

I 1978 utga Det Norske Bibelselskap en bibeloversettelse i pakt med de nye impulsene fra Amerika. Den skulle ha «et levende og moderne språk», der hovedsaken var å få frem grunntekstens mening uten å oversette ordrett. Den ble lansert som «verdens beste bibeloversettelse» etter en uttalelse fra en svensk biskop, men var ikke bedre enn at den syv år senere kom i revidert utgave. Ikke desto mindre sørget ledende skikkelser fra bedehus- og frikirkemiljø for en alternativ oversettelse, som først og fremst var en språklig modernisering av kirkebibelen fra 1930. Norsk Bibel ble den kalt, og uavhengig av Bibelselskapet forelå den allerede i 1988, slik at Den norske kirke og «kristenfolket» fra da av hadde hver sin bibel. Selve oversettelsen fra 1978/85 ble ellers gjennomgående godt mottatt, bortsett fra en viss både kulturell og folkelig motstand mot den nye versjonen av Fadervår.

Inspirert av Bibelskolen i Jerusalem ga pater Erik Gunnes ut en radikalt ny og idiomatisk oversettelse til riksmål av Det nye testamente allerede i 1968 (Gunnes1968). Den høstet lovord fra mange hold og ble godkjent til liturgisk bruk i Den katolske kirke. Paradoksalt nok var det mange av oversetterens mest nyskapende løsninger som tidligst virket «foreldet», men adskillige er blitt stående, og ikke få har fått innpass i Bibelselskapets nye oversettelse fra 2011 (B2011). I den oversettelsen som foreligger her (B2023), er nok gjelden til Gunnes enda større.

Den siste store idiomatiske oversettelsen til et skandinavisk språk er den svenske fra 2000 (Svensk B2000), som trolig er den første bibelutgaven i historien der de uforståelige stedene ikke er forsøkt oversatt, men bare markert med et (---). Ellers tyr nok bibeloversettere flest til den løsningen en jødisk oversetter med et selvironisk glimt i øyet kaller an educated guess – en velskolert gjetning. Den nyeste nordiske bibelutgaven er den danske Bibel 2020, men her har målsettingen vært at språket skulle forstås av fjortenårige gutter, så teksten er mer en ideologisk justert gjenfortelling enn en oversettelse i egentlig forstand.

I de senere år har det i mange språkområder vært en merkbar tendens bort fra sterkt idiomatiske oversettelser og tilbake til mer ordrette versjoner. Det Norske Bibelselskaps oversettelse fra 2011 inntar her en mellomstilling, ved at den benytter et konkordant språk der det lar seg forene med vanlig norsk språkføring, men oversetter idiomatisk der dette ikke lar seg gjøre. Der hvor oversettelsen er konkordant, sammenfaller den ikke bare med den herværende, men også i stor grad med den danske fra 1992 (Dansk B1992) og til dels også med B1930, bortsett fra de forskjeller som skyldes hundre års språkutvikling. Som et eksempel kan nevnes Johannes’ første brev, der apostelens enkle gresk er gjengitt tilnærmet identisk i de ulike oversettelsene.

Bibelen fra 2011 fikk stort sett en god mottagelse, og blir den første av Bibelselskapets bibler som også skal brukes liturgisk i Den katolske kirke, der Hieronymus’ oversettelse til latin (Vulgata) praktisk talt var enerådende frem til 1960-tallet.

Hvorfor enda en oversettelse?

Det kan da med rette spørres: Finnes det noe behov for enda en oversettelse? Svaret er gitt ved at denne oversettelsen foreligger. Den ligner i prinsippet ikke på noen av de tidligere, til tross for at teksten som nevnt er nesten identisk med B2011 der hvor oversettelsen er konkordant. B2023 er blitt til ut fra to målsettinger som det har krevd adskillige kompromisser å forene: for det første å oversette så ordrett som mulig for å bringe leseren nærmere det hebraiske bibelspråket, som også for prosaens vedkommende fremstår som et litterært kunstspråk, like særmerkt som det norrøne sagaspråket. For det annet søker oversettelsen gjennom ordvalg og rytme å få klarere frem den bibelske poesien som fyller en så stor del av Det gamle testamente.

Underveis i arbeidet fikk oversetteren en enestående og helt uventet hjelp av en amerikansk jøde som hadde satt seg lignende mål for sin oversettelse av Den hebraiske bibelen, nemlig Robert Alter, professor i hebraisk og sammenlignende litteratur ved University of California, Berkeley. «Det er noe alvorlig galt med alle de kjente engelske oversettelsene», hevder professoren i sitt forord. Han mener de moderne er preget av en ustø sans for engelsk, de gamle av en ustø sans for hebraisk. Selv vil han gjøre på engelsk det samme som her er gjort på norsk: et forsøk på å fremlegge Det gamle testamente – og særlig det som finnes av fortellende prosa – på et språk som makter å forene noe av det særegne ved den enkle, billedrike og kroppsnære hebraiske uttrykksmåten med en stil og en rytme som kjennetegner norsk litteraturspråk på sitt beste. Til en slik oppgave må hele språket mobiliseres, også ord og uttrykksmåter mange vil mene er foreldet, for her dreier det seg om opptil tre tusen år gamle tekster, der alderens patina gjerne kan bli synlig, for eksempel i uttrykk som «Egyptens land». Det eneste som setter grenser, er at språket må være forståelig for den delen av befolkningen som leser bøker.

De to siste generasjonene har vært en glanstid for nye og fullstendige bibeloversettelser på mange språk. På samme tid har vi fått stadig bedre kunnskap om bibelhebraisk, ikke minst takket være sammenlignende semittisk språkvitenskap. Også arkeologien har vært til hjelp, hevder fagfolkene. Det Norske Bibelselskap har på dette området fagfolk av første rang, og det meste av det som her i fotnotene finnes av realopplysninger, er hentet fra B2011.

Paradoksalt nok har ikke all denne nye kunnskapen brakt oversettelsene i større samklang med den hebraiske teksten – tvert imot, til tross for mindre kunnskap har kirkebibelen fra 1930 mer av originalens toneleie. På engelsk er det samme tilfellet med den berømte King James Version fra 1611. Dette skyldes selvsagt at det helt fra 1970-tallet har vært en utbredt motvilje mot det som noe nedsettende er blitt kalt «kanaanspråk», og som mange bibeloversettere med vitende og vilje har fjernet seg fra.

Kjennetegn ved det hebraiske bibelspråket

Mens filologien søker klarhet i tekstene, har det hebraiske bibelspråket en forkjærlighet for det tvetydige, det gåtefulle, hvor bilder settes opp mot hverandre uten at vi alltid skjønner sammenhengen. Filologien har en trang til å gjøre det tvetydige entydig. Resultatet blir, ifølge vår jødiske professor, at Bibelen blir «innsnevret, forenklet og denaturert, og disse uheldige konsekvensene blir desto tydeligere når oversetterne har en uutviklet sans for litterær uttrykksmåte, rytme og bruk av billedspråk – noe som ofte er tilfellet i en tid hvor litterær kultur ikke er særlig vidt utbredt, selv blant de faglig best skolerte».

Noe av det mest poesidrepende i moderne oversettelser er trangen til å forklare bibelteksten i stedet for å nøye seg med å uttrykke den på et annet språk. Det kan være noe så enkelt som å si «tempelplassen» der det står «templet». Selv om oversetteren kan begrunne tekstforandringen ut fra historisk kunnskap, er den ikke på sin plass, for den får det særegne toneleiet i Bibelens prosa til å skurre. Det er en stil som unndrar seg presiseringer. Den gode hensikten med slike «forklarende» uttrykk er trolig å skåne leseren for altfor overraskende bilder av hva som kunne finne sted i templet.

Et iøynefallende særtrekk ved bibelspråket er den utstrakte bruken av bilder knyttet til menneskekroppen. Også de mister ofte mye av skarpheten i moderne omskrivninger. Alt kjøtt skal se Guds frelse (Luk 3,6) dempes gjerne ned til «alle mennesker». Grekeren Lukas tok derimot det hebraiske bildet inn i sin greske tekst. Det er et stiltrekk ved språket i Det nye testamente at så mye av det hebraiske billedspråket føres videre på gresk – noe som for dannede grekere kan ha virket sært og til dels støtende. I moderne oversettelser er mye av dette usynliggjort. Det gjelder for eksempel ordet zera’, som på gresk heter sperma og betyr «sæd». Det oversettes nå gjerne med «ætt» eller «etterkommere». I 1. Mosebok sier Gud til Abraham: Jeg vil … gjøre din sæd tallrik, så tallrik som stjernene på himmelen og som sanden på havets strand. Og din sæd skal innta sine fienders porter (1 Mos 22,17). Paulus skriver om jødene at de er av Abrahams sæd (Rom 9,7). «Ætt» gir ikke dette konkrete og dynamiske bildet av selve avstamningens grunnstoff. Den samme billedsvekkelsen skjer når det om menn sies at de «får barn». Et så passivt uttrykk svarer ikke til det bibelske mannsbildet: Menn «avler» barn, og om mange får vi ikke vite annet enn at han avlet sønner og døtre (1 Mos 5,3ff), noe som også var hans viktigste innsats i et lite folk som hadde fått løfte om å bli stort.

Hånden er den legemsdelen som det knyttes flest bilder til i det hebraiske bibelspråket. Ruben sier til sine brødre som vil drepe Josef: «Legg ikke hånd på ham» – for han ville redde ham fra deres hånd (1 Mos 37,22). Denne gjentagelsen av «hånd», som er så typisk for bibelspråket, svarer ikke til moderne stilfølelse, og er i B2011 blitt til at han ville «berge ham fra dem». Hånden er også fjernet der det heter: Og alt han gjorde, lot Herren lykkes i hans hånd (1 Mos 39,3). «Hånden» kan være et bilde på makt, både til å skade og til å gjøre vel, og når Gud lar israelittene seire over et folk, overgir han det i deres hånd.

To påfallende trekk ved bibelspråket lar seg best illustrere ved en tekst: Og Isak gikk en tur ut på marken da det led mot kveld, og han løftet blikket og så, og se – det kom kameler. Og Rebekka løftet blikket og så Isak, og hun steg ned fra kamelen (1 Mos 24,62–63). Setningene står for det første sideordnet, bare forbundet med et «og», der man ut fra dagens språk nok ville foreta en viss underordning ved hjelp av subjunksjoner, noe som straks gir teksten et mer «forklarende» preg. B2011: «Da Rebekka så opp og fikk øye på Isak, steg hun raskt ned fra kamelen.» Her gis det en forklaring på hvorfor hun steg ned, og ut fra norsk språkfølelse er det også forståelig at et «raskt» er føyet til, men med en slik «ommøblering» av setningen fjernes et utvilsomt bevisst litterært virkemiddel fra den hebraiske bibelprosaen. Eldre oversettelser forholdt seg mer pietetsfullt til dette gammeltestamentlige «og», og flere av de nytestamentlige forfatterne flyttet det inn i sine greske tekster.

For det annet legger vi merke til det høyfrekvente bibelske uttrykket og se, som i denne oversettelsen markeres med en etterstilt tankestrek. Det er et effektivt litterært virkemiddel for å uttrykke en perspektivforskyvning: Vi ser Isak komme gående, og så er vi med ett inne i Isaks hode og ser det følgende med hans øyne. Teksten er radikalt forandret i B2011: «Han så opp, og der fikk han se noen kameler som nærmet seg.» Nå fortelles vi hva Isak så, og dermed er den overraskende opplevelsen av at det kom kameler, blitt til en nøktern konstatering av at noen kameler nærmet seg. Forfatteren er fratatt sine litterære virkemidler, noe som i all annen skjønnlitterær oversettelse ville være uhørt. Men det forklarer hvorfor vår jødiske professor finner noe «alvorlig galt» ved alle moderne bibeloversettelser. Derimot har mange av de store dikterne i verdenslitteraturen latt seg inspirere av bibelspråket – det nærmeste eksemplet er vår egen Knut Hamsun, som i Markens grøde ikke bare har hentet tittelen fra Bibelen, men har mang en setning som kan gi bibelske assosiasjoner.

Et litterært virkemiddel i hebraisk prosa er også ordenes rekkefølge, noe moderne oversettere ofte viser seg ganske ufølsomme for. I 1. Mosebok 26,8 fortelles det hvordan Abimelek oppdaget at Rebekka var Isaks kone og ikke hans søster, slik han først var blitt fortalt. B2011: «Da han (Isak) hadde vært der en tid, hendte det at Abimelek, filisterkongen, så ut av vinduet og fikk se Isak kjærtegne sin kone Rebekka.» Teksten får en helt annen dramaturgi ut fra ordenes rekkefølge i originalen: Og det skjedde da han hadde vært der en tid, at Abimelek, filisterkongen, så ut av vinduet, ja, han så, og se – Isak drev og kjælte med Rebekka, sin hustru. Her forskyves perspektivet inn i Abimeleks blikk, som først ser Isak, dernest at han kjæler med Rebekka, og av den grunn til slutt skjønner at hun må være hans kone og ikke hans søster.

På våre moderne språk regnes det som dårlig stil å gjenta samme ord i en setningsperiode, og derfor leter oversetterne gjerne etter synonymer. I bibelprosaen er synonymer uvelkomne og gjentagelsen et stilistisk poeng: Og Gud laget de to store lysene, det store lyset til å herske over dagen og det lille lyset til å herske over natten, og stjernene (1 Mos 1,16). Idealet synes å være å holde seg til et begrenset ordforråd og unngå uvanlige eller påfallende ord – de brukes heller i poesien.

Litt forvirrende på moderne lesere kan bruken av slektskapsbetegnelser virke. På hebraisk brukes ordet «far» også om farfar, oldefar, tippoldefar og så videre på en vertikal avstamningslinje som går helt tilbake til Abraham, om ikke helt til Adam. I motsatt retning på linjen brukes «sønn». På en tilsvarende horisontal linje strekker «bror» seg til fetter, tremenning og så videre helt til landsmann, neste, medmenneske. På samme vis forholder det seg med «mor», «datter» og «søster». Det er et farskap og brorskap som skyldes at de alle er «av Abrahams sæd».

«Israel» er i utgangspunktet ikke navnet på et land, men på en mann. Det var dette navnet patriarken Jakob vant seg etter sin brytekamp med Gud (1 Mos 32,28). Den bibelske betegnelsen på israelittene er «Israels sønner». Hverken kvinner eller barn ble tellet med. Forklaringen gis i det som i 4. Mosebok fortelles om folketelling og hærmønstring: Det ordet som brukes om Israels folk, betegner samtidig Israels hær. Dermed var det kun menn over tyve år som skulle telles og mønstres, det vil si de som både var strids- og forplantningsdyktige. Det er med en viss rett blitt hevdet at det hebraiske ordet for «sønner» også kan oversettes med «barn», slik det ble gjort i B1930. Men dette er en tvetydighet som ikke finnes på gresk, og av Septuaginta fremgår det at de gamle jøder entydig oversatte ordet med «sønner». I de fleste moderne oversettelser kalles folket bare «israelitter».

Bibelsk poesi

Svært mange tekster i Det gamle testamente har en poetisk form. Et særtrekk ved bibelsk poesi er bruken av såkalt parallellisme eller «tankerim» i linjepar, som innebærer at tanken fra første linje gjentas med andre ord i annen linje, gjerne i en litt tilspisset form. Du lar munnen løpe med ondskap, / med tungen spinner du løgn (Sal 50,19). Her «spisses» «munnen» til «tungen» og «ondskap» til «løgn». Det samme skjer i det følgende verset: Du sitter og taler mot din bror, / om din mors sønn snakker du stygt. «Din mors sønn» har samme tankeinnhold som «din bror», og «tilspisningen» skjer ved at «taler mot» blir til «snakker stygt om». De to linjene som henger sammen, kalles et bikolon.

I den bibelske poesien finnes mange eksempler på bokstavrim, men enderimet dyrkes ikke. For at det poetiske preget skal slå gjennom i en oversettelse, er det avgjørende at teksten har en god rytme. Dette er også en forutsetning for at tekstene skal kunne synges. De bibelske salmene er laget for sang i templet. Salmenes bok synges fortsatt i synagogen, og er fremdeles den viktigste salmeboken i den katolske og de ortodokse kirker. For at tonemønstrene lett skal kunne anvendes, må det i teksten være en viss harmoni mellom trykksterke og trykklette stavelser – kommer det for mange trykklette etter hverandre, går det ut over rytmen. Salme 77,21: Du førte ditt folk som en hjord / ved Moses’ og Arons hånd. I B2011 har man villet unngå det gamle ordet «hjord», noe som gjør teksten mindre lett å synge: «Ved hånden til Moses og Aron / førte du ditt folk som en flokk med sauer.»

På 1960-tallet gjorde noen dominikanerinner på Katarinahjemmet i Oslo et banebrytende arbeid for å gi Davids salmer en sangbar form på norsk. Søstrene var ikke hebraiskkyndige, men tok utgangspunkt i den franske Jerusalemsbibelen. Deres løsninger var av en slik kvalitet at der hvor de lar seg forsvare ut fra den hebraiske grunnteksten, er de beholdt i denne oversettelsen. Noen av dem er også kommet med i B2011.

Særtrekk ved språket i Det nye testamente

Gresk er et indoeuropeisk språk, i slekt med vårt eget, og den språkformen som benyttes i Det nye testamente, kalles koiné, «fellesspråket», en litt forenklet form for klassisk gresk som i hellenismens tid bredte seg i de områdene som var blitt erobret av Aleksander den store. Av de nytestamentlige forfatterne var det trolig bare Lukas som hadde gresk som morsmål, noe som merkes på det velformede språket i hans to skrifter, Lukasevangeliet og Apostlenes gjerninger. De øvrige skrev gresk fordi det var samtidens «fellesspråk» – det kan til en viss grad sammenlignes med bruken av engelsk i vår tid. Som språklig mønster hadde de Septuaginta, den gamle greske oversettelsen av Det gamle testamente, som de ofte siterte, trolig etter hukommelsen. Det er forklaringen på at når en flittig bibelleser vil «sjekke» sitatene med den gammeltestamentlige teksten, så stemmer de ofte ikke helt overens.

I likhet med Septuaginta er også de nytestamentlige tekstene rike på såkalte «hebraismer», det vil si at hebraisk uttrykksmåte og underliggende tenkemåte er overført til gresk. Derfor heter det i juleevangeliet i de dager, og ikke som på vanlig gresk på den tid – for å ta et enkelt eksempel.

En stilistisk utfordring er apostelen Paulus; han setter sjelden punktum, og i de lange, innfløkte periodene han dikterte, merkes ikke bare hans apostoliske glød og teologiske skarpsindighet, men også hans hastverk og trang til å si så mye som mulig uten at brevene ble for lange. I moderne oversettelser er det vanlig å forenkle periodene ved å sette inn langt flere punktum. I denne oversettelsen får Paulus beholde sin stil – så langt det lar seg gjøre på norsk.

Også Det nye testamente rommer poetiske tekster som gjennom århundrene er blitt sunget i kirkelige liturgier, særlig på gresk og latin. Den mest berømte er Marias lovsang, det såkalte Magnificat (Luk 1,46–55), som mange av de største komponistene gjennom tidene har satt musikk til. I moderne bibler markeres de poetiske tekstene typografisk, men slett ikke alltid rytmisk. I B2023 har «sangbarheten» vært en rettesnor for oversettelsen.

I B2011 har navnene beholdt sin gammeltestamentlige form også i Det nye testamente, slik at Sakarja heter det samme også i Lukasevangeliet. I B2023 står navnet i sin greske form: Sakarias. Jona er blitt Jonas og Jeremia Jeremias. Et eget problem er Jesaja, som på gresk heter Esaias: Av hensyn til gjenkjenneligheten har han fått beholde sin hebraiske «j», men med gresk endelse: Jesajas. Noen navn har på norsk tradisjonelt hatt sin latinske form, slik at det greske Paulos er blitt Paulus. Det må han selvsagt hete fremdeles, men mindre kjente navn har fått tilbake sin greske form: Stefanus er blitt Stefanos og Timoteus Timotheos.

Fotnoter

Det hører med til norsk bibeltradisjon å være raus med referanser og kryssreferanser til andre bibelsteder. I sitater fra Det gamle testamente ble det for eksempel alltid angitt hvor sitatet var hentet fra. Dette gjøres ikke lenger, heller ikke i nyere bibler på dansk og svensk, og derfor er referansene også sløyfet i B2023. De står jo heller ikke i grunnteksten, og er også typografisk et uromoment på boksidene.

Der hvor teksten er uforståelig, er det gjort et forsøk på oversettelse, men samtidig markert at Svensk B2000 har (---).

Skal et ord forklares, markeres det med en stjerne, for eksempel hjerte*, og i fotnoten står da *Hjerte, med forklaringen: forstand. Har oversettelsen derimot erstattet «hjerte» med «forstand», står det i fotnoten *Forstand, «hjerte», og her markerer anførselstegnet at «hjerte» er det ordet som står i teksten. I 1. Kongebok 4,10 sier kong David: Og jeg vil utrydde fra Jeroboam hvert mannfolk*. Det kraftuttrykket kongen bruker for «mann», står i fotnoten: *Mannfolk, «veggpisser».

For å redusere forklarende fotnoter til et minimum er teksten forsynt med ordforklaringer helt bakerst. Dette er ingen bibelordbok, men en alfabetisk ordliste over ord og navn som kan trenge en forklaring. Stusser leseren over at det står «far» i en sammenheng der det ikke synes å være i samsvar med virkeligheten, vil ordlisten gi forklaringen.

Andre bibeloversettelser refereres til med årstall: B2011, B1930, Dansk B1992, Svensk B2000, Gunnes1968, Nygresk NT 1989.

Skal Bibelen «justeres» ideologisk?

Bibelens samfunnsmessige og kulturelle verden er en helt annen enn vår. Dette kommer særlig markant til uttrykk i alt som har med kjønn å gjøre. Det finnes lite belegg i Bibelen for likestilling mellom kjønnene. Selv om Paulus skriver at for de døpte er her ikke jøde eller greker, her er ikke trell eller fri, her er ikke mann og kvinne (Gal 3,28), så er han klar i sin tale om kvinnens plikt til å underordne seg mannen. Tekstene gjenspeiler et patriarkalsk mannssamfunn, så vel i Det gamle som i Det nye testamente, og i jødedommen var nok skillet mellom kjønnene enda skarpere markert enn i den romerske omverdenen. Dagens islam gir trolig det klareste bilde av de kjønnspolitiske forhold i datidens jødedom, som også er Det nye testamentes kulturelle miljø.

Det Norske Bibelselskaps oversettelse fra 1978 var en av de første i verden som brukte et såkalt kjønnsinkluderende språk, ut fra en hypotese om at det var det de nytestamentlige forfatterne egentlig hadde ment. Når de sa «brødre», mente de ofte «søsken» og så videre. Inspirasjonen til slike tankebaner kom i utgangspunktet fra amerikansk feminisme. Det nye, «inkluderende» språket vakte nesten ingen protester, selv om det rent oversetteretisk er høyst betenkelig. Det betyr intet mindre enn at den virkeligheten som gjenspeiles i teksten, av ideologiske grunner «justeres» i samsvar med en virkelighet som er den fremmed. Litteraturkritikerne ville ha protestert høylytt om Shakespeare eller Dostojevskij var blitt oversatt etter lignende prinsipper.

Bibelselskapet går i utgaven fra 2011 enda lenger i sin kjønnspolitiske «justering». Et talende eksempel finnes i 2. Mosebok 11,2: Si så folket hører det at hver mann skal be sin nabo og hver kvinne sin nabokone om ting av sølv og ting av gull. I B2011 heter det: «Si så folket hører det at hver mann og hver kvinne skal be naboen sin om gjenstander av sølv og gull.» Her er naboen gjort kjønnsløs og kjønnet irrelevant. Ut fra vanlige kriterier kan det ikke kalles en oversettelse, for et vesentlig poeng i grunnteksten er nettopp kjønnsskillet, slik det fremdeles vil være det for ortodokse jøder og praktiserende muslimer.

Ordet «mann» er i det hele tatt strøket så langt det lar seg gjøre: Salig den mann blir til «salig er den» (Sal 1,1), og når Paulus henvender seg til sine tilhørere med ándres – det greske ordet for «menn» – oversettes det ikke. Og selv om Paulus uttrykkelig skriver «sønner», og får lov til det også i Svensk B2000, rettes det i B2011 systematisk til «barn» – med mindre det er referanser til forhuden.

Listen over kjønnspolitiske «justeringer» kunne gjøres lang. En oversetter med medlemskap i Norsk skjønnlitterær oversetterforening kan ikke tillate seg slike manøvrer, men kjenner seg bundet av teksten, om resultatet blir aldri så utidsmessig. Det kan jo også være en nyttig oppgave å vise den jevne bibelleser hva teksten egentlig sier, også i dette konfliktfylte terrenget.

Den store avstanden mellom Bibelens virkelighet og samtidens er en utfordring både for teologi og forkynnelse, men løsningen må snarere ligge i en frigjøring fra teksten enn i en forandring av den. Det er det som er skjedd i liberal jødedom, der det nå til og med finnes synagoger med kvinnelige rabbinere, enda teksten står uforandret.

I kristen sammenheng faller en slik frigjøring langt mer selvfølgelig, fordi den kan begrunnes med Jesu egen holdning til jødisk tradisjon: Dere har hørt det er sagt til de gamle …, men jeg sier dere (Matt 5,21f). Og Paulus er lidenskapelig i sin avvisning av Moseloven som frelsesvei; det er troen som frelser. Hvorvidt han ellers i sine belæringer, for eksempel om kvinnens stilling i hjem og kirke, bare taler som et barn av sin tid, er det tillatt å strides om, og det er nettopp det teologene har gjort og gjør i de fleste kirkesamfunn. Det hersker stor teologisk uenighet om hvilke bibelske sannheter som er forpliktende for dagens kristne, og hvilke som er tidsbestemte. Dette er en legitim uenighet, men det burde ikke være legitimt å forandre uttrykkene i de gamle tekstene. De bør få tale til oss ut fra sine premisser, og så får hver tidsepoke leve i dialog med dem, og strides om dem, slik allerede de gamle jødene gjorde.

En snarvei gjennom Bibelen

Avkristningen har ført til at stadig færre leser Bibelen for å finne næring til sin tro, men forhåpentligvis vil stadig flere gjøre det for å få kunnskap om sin kultur og sine røtter. Til hjelp for disse er det bak i boken tatt med en bibelsk veiviser, med referanser til tekster som fortjener betegnelsen «sentrale», eller som er eksempler på de litterære sjangere som finnes i Bibelen. Ikke få av dem hører til perlene i verdenslitteraturen. Hver referanse har en overskrift som vil gjøre det lettere å finne bestemte tekster, for eksempel Bergprekenen eller juleevangeliet.

Ingen bibeloversettelse er «endelig»

Det Norske Bibelselskap ble stiftet i 1816, og har i over to hundre år sørget for at bibeltekstene er blitt gjort tilgjengelige for det norske folk. Det at det foreligger alternative oversettelser, rokker ikke ved Bibelselskapets stilling som hovedansvarlig for å gi Den hellige skrift stadig nye oversettelser som holder tritt med den språklige utviklingen. Også denne oversettelsen (B2023) ville vært utenkelig om den ikke hadde hatt sine dypeste røtter i det jordsmonn av språklig og teologisk skriftforståelse som Bibelselskapet har dyrket og gjødslet med klokskap i to århundrer. Det at oversettelsen er «alternativ» og til dels i markert opposisjon til de foregående, innebærer ikke at den er utmeldt av de felles anstrengelser som på alle kulturspråk må gjøres for å formidle Skriften til stadig nye slektsledd. Det er oversetterens håp at noen av hans «løsninger» skal kunne tas med videre, eller i det minste gi inspirasjon til fremtidige bibeloversettere, slik at også han blir en medløper i den «stafetten» som aldri kommer i mål, men som hele veien er meningsfull, fordi den dypest sett ikke handler om annet enn at vi på vårt elskede morsmål finner stadig mer dekkende, stilsikre og hjertevarme uttrykk for det som blant oss troende fremdeles kalles Livets ord.


Det gamle
testamente


Første Mosebok
(Genesis)

Gud skaper verden

1 I opphavet skapte Gud himmel og jord. 2 Og jorden var øde og tom, med mørke over dypet og Guds ånde svevende over vannene. 

3 Og Gud sa: «Det skal bli lys!» Og det ble lys. 4 Og Gud så lyset, at det var godt, og Gud skilte lyset fra mørket. 5 Og Gud kalte lyset dag, og mørket kalte han natt. Og det ble kveld, og det ble morgen, dag én. 

6 Og Gud sa: «Det skal bli et hvelv midt i vannene, og det skal skille vann fra vann.» 7 Og Gud laget hvelvet og skilte vannet under hvelvet fra vannet over hvelvet. Og det ble slik. 8 Og Gud kalte hvelvet himler. Og det ble kveld, og det ble morgen, annen dag. 

9 Og Gud sa: «Vannet under himlene skal samle seg på ett sted, og det tørre bli synlig.» Og det ble slik. 10 Og Gud kalte det tørre jord, og vannsamlingen kalte han hav. Og Gud så at det var godt.

11 Og Gud sa: «Jorden skal grønnes og la planter gro som setter frø, og frukttrær som bærer frukt etter sitt slag, hvert etter det frø det har i seg på jorden.» Og det ble slik. 12 Og jorden bar frem grønt, planter som setter frø etter sitt slag, og trær som bærer frukt med sitt frø i, hvert etter sitt slag. Og Gud så at det var godt. 13 Og det ble kveld, og det ble morgen, tredje dag.

14 Og Gud sa: «Det skal bli lys på himmelhvelvet til å skille dag fra natt, og de skal være merke for høytider, dager og år, 15 og de skal være lys på himmelhvelvet for å lyse opp jorden.» Og det ble slik. 16 Og Gud laget de to store lysene, det store lyset til å herske over dagen og det lille lyset til å herske over natten, og stjernene. 17 Og Gud satte dem på himmelhvelvet til å lyse opp jorden, 18 og til å herske over dagen og natten og til å skille lyset fra mørket. Og Gud så at det var godt. 19 Og det ble kveld, og det ble morgen, fjerde dag.

20 Og Gud sa: «Vannet skal vrimle av levende skapninger, og fugler skal fly over jorden, under himmelhvelvet.» 21 Og Gud skapte de store havdyrene og hver levende skapning som det vrimler og kryr av i vannet, hver etter sitt slag, og hver vinget fugl, hver etter sitt slag. Og Gud så at det var godt. 22 Og Gud velsignet dem og sa: «Vær fruktbare og bli mange og fyll vannet i havet! Og fuglene skal bli mange på jorden.» 23 Og det ble kveld, og det ble morgen, femte dag.

24 Og Gud sa: «Jorden skal frembringe levende skapninger, hver etter sitt slag, fe og kryp og ville dyr, hvert etter sitt slag.» Og det ble slik. 25 Og Gud laget villdyrene, hvert etter sitt slag, og kveget, hvert etter sitt slag, og alle kryp på marken, hvert etter sitt slag. Og Gud så at det var godt.

26 Og Gud sa: «La oss lage et menneske i vårt bilde, så det ligner oss, til å råde over fiskene i havet og fuglene under himlene, over kveget og alle villdyr og hvert kryp som rører seg på jorden.» 27 Og Gud skapte mennesket i sitt bilde, i Guds bilde skapte han det, som mann og kvinne[1] skapte han dem. 28 Og Gud velsignet dem, og Gud sa til dem: «Vær fruktbare og bli mange og fyll jorden og legg den under dere! Hersk over fiskene i havet og over fuglene under himlene og over alle dyr som rører seg på jorden!» 29 Og Gud sa: «Se – jeg gir dere hver plante som setter frø over hele jorden, og hvert tre som bærer frukt med frø i, og dere skal ha dem til føde. 30 Og til alle dyr på jorden og til alle fuglene under himlene og til hvert kryp som rører seg på jorden, ja til alt som har livsånde i seg, gir jeg alle grønne planter til føde.» Og det ble slik. 31 Og Gud så på alt han hadde gjort, og se – det var såre godt. Og det ble kveld, og det ble morgen, sjette dag. 

2 Så var de fullendt, himlene og jorden, med hele sin hær. 

2 Og Gud fullendte den syvende dagen det verket han hadde gjort, og han hvilte den syvende dagen fra all den gjerning han hadde gjort. 

3 Og Gud velsignet den syvende dagen og gjorde den hellig, for den dagen hvilte Gud fra all den gjerning han hadde gjort da han skapte.

Mennesket i Edens hage

4 Dette er opprinnelsen til himlene og jorden da de ble skapt. Den dagen Herren Gud laget jorden og himlene, 5 fantes det ennå ikke en busk på jorden, og ingen planter hadde spirt på marken, for Herren Gud hadde ikke latt det regne på jorden, og det var intet menneske til å dyrke den, 6 men en væte steg opp av jorden og fuktet hele jordens ansikt.[2] 7 Og Herren Gud formet mannen av støv fra marken og blåste livsånde inn i hans nesebor, og mannen ble en levende skapning. 

8 Og Herren Gud plantet en hage i Eden, mot øst, og der satte han mannen han hadde formet. 9 Og Herren Gud lot alle slags trær vokse opp av jorden, herlige å se på og gode å spise av, og midt i hagen livets tre og treet til kunnskap om godt og ondt.

10 En elv renner ut fra Eden for å vanne hagen, og derfra deler den seg og blir til fire strømmer. 11 Den første heter Pisjon og renner rundt Havilas land, der det er gull. 12 Det er godt gull i det landet, og det er bedellium der, og onyksstein. 13 Den andre elven heter Gihon og renner rundt hele landet Kusj. 14 Den tredje elven heter Hiddekel og renner øst for Assur. Den fjerde elven er Eufrat. 

15 Og Herren Gud tok mannen og satte ham i Edens hage for å dyrke og vokte den. 16 Og Herren Gud ga mannen et påbud og sa: «Av hvert tre i hagen kan du ete, 17 men av treet til kunnskap om godt og ondt skal du ikke ete, for den dagen du eter av det, skal du dø, ja, du skal dø.»

18 Og Herren Gud sa: «Det er ikke godt for mannen å være alene. Jeg vil lage en hjelper til ham av hans slag.» 19 Og Herren Gud hadde formet av jord hvert dyr på marken og hver fugl under himmelen, og han førte dem til mannen for å se hva han ville kalle dem, og hver levende skapning fikk navn etter hva mannen kalte den. 20 Og mannen ga navn til alt feet, til himlenes fugler og til markens ville dyr, men til seg selv fant han ingen hjelper av sitt slag. 21 Og Herren Gud lot en dyp søvn falle over mannen, og mens han sov, tok han ett av hans ribben og lukket til med kjøtt. 22 Og Herren Gud bygget ribbenet han hadde tatt fra mannen, til en kvinne og førte henne til mannen. 23 Og mannen sa:

«Denne er endelig ben av mine ben 

og kjøtt av mitt kjøtt. 

Denne skal kalles kvinne, 

for av mannen er denne tatt.» 

24 Derfor skal mannen forlate sin far og sin mor og henge fast ved sin kvinne, og de skal være ett kjøtt. 25 Og de var begge nakne, mannen og hans kvinne, og de skammet seg ikke. 

Syndefallet

3 Slangen var sluere enn alle markens ville dyr som Herren Gud hadde laget. Og den sa til kvinnen: «Har Gud virkelig sagt: Dere skal ikke ete av noe tre i hagen?» 2 Og kvinnen sa til slangen: «Av frukten på trærne i hagen kan vi ete, 3 men om frukten på treet midt i hagen har Gud sagt: Dere skal ikke ete av den og ikke røre den, for da skal dere dø.» 4 Og slangen sa til kvinnen: «Dere skal ikke dø, slett ikke dø! 5 For Gud vet at den dagen dere eter av den, vil deres øyne bli åpnet, og dere vil bli som guder og kjenne godt og ondt.» 

6 Og kvinnen så at treet var godt å ete av og en lyst for øyet, ja et herlig tre til å få innsikt av. Og hun tok av frukten og åt, og hun ga også mannen, som var hos henne, og han åt. 7 Og begges øyne ble åpnet, og de skjønte at de var nakne. Og de heftet sammen fikenblad og bandt dem om hoftene.

8 Og de hørte lyden av Herren Gud som vandret i hagen i kveldsbrisen, og mannen og hans kvinne gjemte seg for Herren Gud blant trærne i hagen. 9 Og Herren Gud ropte på mannen og sa: «Hvor er du?» 10 Og han svarte: «Jeg hørte lyden av deg i hagen og ble redd fordi jeg er naken, og jeg gjemte meg.» 11 Og han sa: «Hvem har sagt deg at du er naken? Treet jeg forbød deg å ete av, har du spist av det?» 12 Og mannen sa: «Kvinnen du satte hos meg, hun ga meg av treet, og jeg åt.» 13 Og Herren Gud sa til kvinnen: «Hva er det du har gjort?» Og kvinnen svarte: «Slangen narret meg, og jeg åt.» 

14 Og Herren Gud sa til slangen: 

«Fordi du gjorde dette, 

skal du være forbannet 

blant alt fe og hvert dyr på marken. 

På buken skal du krype, 

og støv skal du ete 

alle ditt livs dager. 

15 Fiendskap vil jeg sette 

mellom deg og kvinnen, 

mellom din sæd[3] og hennes.

Den skal ramme deg i hodet,

men du skal ramme den i hælen.» 

16 Til kvinnen sa han: 

«Tungt, ja tungt vil jeg gjøre ditt svangerskap, 

med smerte skal du føde barn. 

Og du skal begjære din mann, 

og han skal være herre over deg.»

17 Og til mannen sa han: 

«Fordi du lyttet til din kvinnes røst 

og åt av treet jeg forbød deg å ete av, 

skal jorden være forbannet for din skyld. 

Med slit skal du ete av den 

alle ditt livs dager. 

18 Torn og tistel skal den gi deg, 

urtene på marken skal du ete. 

19 I din ansiktssvette skal du ete ditt brød 

inntil du vender tilbake til jorden, 

for av den er du tatt. 

Ja, støv er du, 

og til støv skal du vende tilbake.»

20 Og mannen kalte sin kvinne Eva, for hun ble mor til alle som lever. 21 Og Herren Gud laget klær av skinn til mannen og kvinnen og kledde dem. 

22 Og Herren Gud sa: «Se – mannen er blitt som en av oss og kjenner godt og ondt. Bare han nå ikke også strekker hånden ut og tar av livets tre, og eter og lever evig!» 23 Og Herren Gud sendte ham ut av Edens hage for å dyrke den jorden han var tatt av. 24 Og han drev mennesket ut, og øst for Edens hage satte han kjerubene og det glødende flammesverdet for å vokte veien til livets tre.

Kain og Abel

4 Og mannen lå med sin kvinne Eva, og hun unnfanget og fødte Kain. Og hun sa: «Jeg har laget en mann med Herren.» 2 Og siden fødte hun Abel, hans bror. Og Abel ble sauegjeter, og Kain ble jordbruker. 3 Og det skjedde etter en tid at Kain bar frem for Herren et offer av markens grøde. 4 Og Abel bar også frem et offer, av de førstefødte i flokken og fettet på dem. Og Herren så på Abel og hans offer, 5 men på Kain og hans offer så han ikke. Og harmen brant i Kain, og han så ned. 6 Og Herren sa til Kain: «Hvorfor brenner harmen i deg, og hvorfor ser du ned? 7 Gjør du det gode, kan du se opp, gjør du det ikke, ligger synden på lur ved døren; den har lyst på deg, men du skal være herre over den.» 8 Og Kain sa til Abel, sin bror: «La oss gå ut på marken[4]!» Og da de var ute på marken, reiste Kain seg mot Abel, sin bror, og drepte ham. 9 Og Herren sa til Kain: «Hvor er Abel, din bror?» Og han sa: «Jeg vet ikke. Er jeg min brors vokter?» 10 Og han sa: «Hva er det du har gjort? Lyden av din brors blod roper til meg fra jorden. 11 Og forbannet skal du nå være av den jorden som åpnet sitt gap for å ta imot din brors blod av din hånd. 12 Når du dyrker jorden, skal den ikke lenger gi deg sin grøde. En fredløs og en flyktning skal du være på jorden.» 13 Og Kain sa til Herren: «Min skyld er for tung å bære. 14 Se – i dag har du drevet meg bort fra jordens ansikt,[5] og jeg må skjule meg for ditt åsyn. Jeg blir en fredløs og en flyktning på jorden, og hver den som finner meg, kan drepe meg.» 15 Og Herren sa til ham: «Nei, hvis noen dreper Kain, skal det hevnes syv ganger.» Og Herren satte et merke på Kain for at hver den som fant ham, ikke skulle slå ham i hjel. 16 Og Kain dro bort fra Herrens åsyn og slo seg ned i landet Nod, øst for Eden.

Kains etterkommere

17 Og Kain lå med sin kvinne, og hun unnfanget og fødte Henok. Og han bygget en by og kalte den Henok etter sin sønn. 18 Og Irad ble født til Henok, og Irad avlet Mehujael, og Mehujael avlet Metusjael, og Metusjael avlet Lamek. 19 Og Lamek tok seg to kvinner, den ene het Ada og den andre Silla. 20 Og Ada fødte Jabal. Han ble stamfar til dem som bor i telt og holder buskap. 21 Og hans bror het Jubal. Han ble stamfar til alle som spiller på lyre og fløyte. 22 Silla fødte også; hun fikk Tubalkain, som smidde hvert redskap av kobber og jern. Og Tubalkains søster var Naama. 23 Og Lamek sa til sine hustruer:

«Ada og Silla, lytt til min røst,

Lameks kvinner, gi øre til min tale:

For en mann har jeg drept for mitt sår,

en gutt for hver skramme jeg fikk.

24 Tas det syv ganger hevn over Kain,

blir det sytti og syv over Lamek.»

Sets slekt

25 Og Adam lå igjen med sin kvinne, og hun fødte en sønn og ga ham navnet Set. «For Gud har gitt meg en ny sæd[6], for Abel som Kain slo i hjel.» 26 Og til Set ble også en sønn født, og han kalte ham Enosj. Det var da Herrens navn først ble påkalt.

Fra Adam til Noah

5 Dette er boken om Adams slektssaga: Den dagen Gud skapte mennesket – i Guds bilde skapte han det, 2 som mann og kvinne skapte han dem, og han velsignet dem og kalte dem «menneske» den dagen de ble skapt. 

3 Og Adam levde 130 år og avlet en sønn i sitt bilde og lignelse og kalte ham Set. 4 Og Adams dager etter at han hadde avlet Set, var 800 år, og han avlet sønner og døtre. 5 Og alle Adams levedager var 930 år. Så døde han.

6 Og Set levde 105 år og avlet Enosj. 7 Og Set levde 807 år etter at han hadde avlet Enosj, og han avlet sønner og døtre. 8 Og alle Sets dager var 912 år. Så døde han. 

9 Og Enosj levde 90 år og avlet Kenan. 10 Og Enosj levde 815 år etter at han hadde avlet Kenan, og han avlet sønner og døtre. 11 Og alle Enosjs dager var 905 år. Så døde han.

12 Og Kenan levde 70 år og avlet Mahalalel. 13 Og Kenan levde 840 år etter at han hadde avlet Mahalalel, og han avlet sønner og døtre. 14 Og alle Kenans dager var 910 år. Så døde han.

15 Og Mahalalel levde 65 år og avlet Jared. 16 Og Mahalalel levde 830 år etter at han hadde avlet Jared, og han avlet sønner og døtre. 17 Og alle Mahalalels dager var 895 år. Så døde han.

18 Og Jared levde 162 år og avlet sønnen Henok. 19 Og Jared levde 800 år etter at han hadde avlet Henok, og han avlet sønner og døtre. 20 Og alle Jareds dager var 962 år. Så døde han.

21 Og Henok levde 65 år og avlet Metusjalah. 22 Og Henok vandret med Gud i 300 år etter at han hadde avlet Metusjalah, og han avlet sønner og døtre. 23 Og alle Henoks dager var 365 år. 24 Og Henok vandret med Gud, og han var ikke mer, for Gud tok ham.

25 Og Metusjalah levde 187 år og avlet Lamek. 26 Og Metusjalah levde 782 år etter at han hadde avlet Lamek, og han avlet sønner og døtre. 27 Og alle Metusjalahs dager var 969 år. Så døde han.

28 Og Lamek levde 182 år og avlet en sønn. 29 Og han ga ham navnet Noah og sa: «Han skal trøste oss i vårt strev og våre henders slit på den jorden Herren har forbannet.» 30 Og Lamek levde 595 år etter at han hadde avlet Noah, og han avlet sønner og døtre. 31 Og alle Lameks dager var 777 år. Så døde han. 

32 Og Noah var 500 år, og han avlet Sem, Ham og Jafet.

6 Og det skjedde da menneskene begynte å bli mange på jorden og de fikk døtre, 2 at gudesønnene så at mannedøtrene var vakre, og de tok seg hustruer, dem de helst ville ha. 3 Og Herren sa: «Min ånde skal ikke bli i mennesket for alltid, for det er kjøtt. Dets dager skal være 120 år.»4 Det var kjemper på jorden i de dager, og også siden, da gudesønnene gikk inn til mannedøtrene og de fødte dem barn. Dette var fortidens helter, navngjetne menn. 

5 Og Herren så at menneskenes ondskap var stor på jorden, og at alt de ville og traktet etter i sitt hjerte, var ondt – dagen lang. 6 Og Herren angret at han hadde skapt mennesket på jorden, og han var sorgfull i sitt hjerte. 7 Og Herren sa: «Jeg vil utslette menneskene jeg har skapt, fra jordens ansikt, ja, alt fra mennesker til fe og kryp og fugler under himmelen, for jeg angrer at jeg har laget dem.» 8 Men Noah fant nåde for Herrens øyne.

Noahs ark

9 Dette er Noahs slektssaga: Noah var en rettferdig mann, ulastelig i sin tid. Noah vandret med Gud. 10 Og Noah avlet tre sønner: Sem og Ham og Jafet. 

11 Og jorden var ødelagt for Guds åsyn, ja jorden var full av vold. 12 Og Gud så på jorden, og se – den var ødelagt, for alt kjøtt hadde ødelagt sin ferd på jorden. 13 Og Gud sa til Noah: «Slutten er kommet for alt kjøtt for mitt åsyn, for jorden er full av vold på grunn av dem. Og se – jeg vil ødelegge dem sammen med jorden. 14 Bygg deg en ark av sypresstre, med små rom skal du lage arken og tjærebre den innvendig og utvendig. 15 Slik skal du bygge den: Arken skal være 300 alen lang, 50 alen bred og 30 alen høy. 16 Du skal lage en lysglugge i arken, og den skal sitte en alen fra toppen. Og du skal sette døren til arken på siden, og lage et nedre, et midtre og et øvre dekk. 17 Og jeg, jeg vil la syndfloden, ja vann i mengder, komme over jorden for å ødelegge alt kjøtt som har livsånde i seg under himlene. Alt som er på jorden, skal omkomme. 18 Og jeg vil slutte min pakt med deg, og du skal gå inn i arken, du og dine sønner og din hustru og dine sønners hustruer sammen med deg. 19 Og av alt levende, alt kjøtt, skal du føre to av hvert slag inn i arken, så de kan overleve sammen med deg. De skal være hann og hunn, 20 fugler etter sitt slag, fe etter sitt slag, hvert kryp på marken etter sitt slag. To av hver skal komme inn til deg for å overleve. 21 Og du skal ta noe av alt som kan etes, og samle det hos deg, og det skal være til føde for deg og for dem.» 22 Og Noah gjorde dette; alt det Gud hadde pålagt ham, det gjorde han.

Syndfloden

7 Og Herren sa til Noah: «Gå inn i arken, du og hele ditt hus! For det er deg jeg har sett som rettferdig for mitt åsyn i denne slekt. 2 Av alle rene dyr skal du ta med deg syv par, en hann og hans hunn, av alle dyr som ikke er rene, ett par, en hann og hans hunn, 3 og også av himlenes fugler syv par, hann og hunn, for å holde sæden i live over hele jorden. 4 For om syv dager vil jeg la det regne på jorden i førti dager og førti netter og utslette fra jordens ansikt hver skapning jeg har laget.» 5 Og Noah gjorde alt det Herren hadde pålagt ham. 

6 Noah var 600 år da syndflodens vann kom over jorden. 7 Og Noah gikk inn i arken med sine sønner, sin hustru og sine sønners hustruer for å unnslippe syndflodens vann. 8 Av de rene dyrene og av dyr som ikke er rene, av fugler og alt som kryper på marken, 9 kom to og to til Noah i arken, hann og hunn, slik Gud hadde pålagt Noah. 10 Og det skjedde etter syv dager at syndflodens vann kom over jorden. 11 I det året Noah fylte 600 år, den syttende dagen i den andre måneden, ja, nettopp på denne dagen brøt alle urdypets kilder løs, og himlenes sluser åpnet seg. 12 Og det regnet på jorden i førti dager og førti netter. 13 Og nettopp på denne dagen gikk Noah og hans sønner, Sem og Ham og Jafet, og Noahs hustru og hans tre sønners hustruer, inn i arken, 14 de og alle villdyr, hvert etter sitt slag, og alt fe, hvert etter sitt slag, og alt som kryper og kravler på jorden, hvert etter sitt slag, og alt som flyr, hvert etter sitt slag, hver fugl, hvert vinget vesen. 15 De kom til Noah i arken, to og to, av alt kjøtt som har livsånde i seg. 16 Ja, de kom, hann og hunn av alt kjøtt, slik Gud hadde pålagt ham. Og Gud lukket arken etter ham.

17 Og syndfloden kom i førti dager over jorden. Og vannet steg og løftet arken, og den fløt opp fra jorden. 18 Og vannet flommet og steg høyt over jorden, og arken drev på vannflaten. 19 Og veldig, ja, veldig steg vannet over jorden, og det skjulte alle høye fjell under himlene. 20 Femten alen steg vannet over fjellene, og fjellene ble skjult. 21 Og alt kjøtt som rørte seg på jorden, omkom, fugler og fe og ville dyr, alt som myldret på jorden, og hvert menneske. 22 Og alt som åndet og hadde livspust i nesen, alt som levde på det tørre, døde. 23 Og han utslettet alt som fantes på jordens ansikt, fra mennesker til kveg og kryp og himlenes fugler, alt ble utslettet fra jorden. Og Noah alene ble tilbake, og de som var med ham i arken. 24 Og vannet steg over jorden i 150 dager.

8 Og Gud tenkte på Noah og alle de ville dyrene og alt feet som var med ham i arken. Og Gud lot en vind blåse over jorden, og vannet sank. 2 Og urdypets kilder og himlenes sluser ble stengt, og regnet fra himlene holdt tilbake. 3 Og vannet trakk seg litt etter litt bort fra jorden, og etter 150 dager hadde vannet minket. 4 Den syttende dagen i den syvende måneden hvilte arken på Ararat-fjellene. 5 Vannet fortsatte å synke til den tiende måneden. Den første dagen i den tiende måneden kom fjelltoppene til syne.

6 Og det skjedde da det var gått førti dager, at Noah åpnet luken i arken han hadde bygget. 7 Og han sendte ut ravnen, og den fløy, den fløy frem og tilbake, inntil vannet var tørket bort fra jorden. 8 Og han sendte ut duen for å se om vannet var sunket på jordens ansikt, 9 men duen fant ikke noe sted å hvile foten. Den vendte tilbake til ham i arken, for det var vann over hele jorden. Og han strakte ut hånden og tok imot den og førte den inn til seg i arken. 10 Så ventet han syv dager til og sendte på ny duen ut av arken. 11 Og duen kom til ham i kveldingen, og se – den hadde et friskt olivenblad i nebbet. Og Noah skjønte at vannet var sunket på jorden. 12 Så ventet han enda syv dager før han sendte ut duen, men da vendte den ikke tilbake til ham mer. 13 Og det skjedde i hans 601. år, den første dagen i den første måneden, at vannet var tørket bort fra jorden. Og Noah tok taket av arken og så ut, og se – jordens ansikt var tørt. 14 Og i den andre måneden, den 27. dagen, var jorden tørr.

15 Og Gud talte til Noah og sa: 16 «Gå ut av arken, du og din hustru og dine sønner og dine sønners hustruer sammen med deg! 17 Hvert dyr som er hos deg, alt levende, fugler og fe og hvert kryp som rører seg på jorden, skal du ta med deg ut, og de skal vrimle på jorden og være fruktbare og bli mange.» 18 Og Noah gikk ut med sine sønner og sin hustru og sine sønners hustruer, 19 og alle ville dyr og alt fe og alle fugler og hvert kryp som rører seg på jorden, gikk slag for slag ut av arken. 

20 Og Noah bygget et alter for Herren, og han tok av alle rene dyr og av alle rene fugler og ofret brennoffer på alteret. 21 Og Herren kjente den liflige duften, og Herren sa i sitt hjerte: «Aldri mer vil jeg forbanne jorden for menneskets skyld, for menneskehjertet trår etter det onde fra ungdommen av. Og jeg vil aldri mer slå alt som lever, slik jeg nå har gjort. 22 Så lenge jorden står, skal såtid og høsttid, kulde og varme, sommer og vinter, dag og natt aldri ta ende.»

Guds pakt med Noah

9 Og Gud velsignet Noah og hans sønner og sa til dem: «Vær fruktbare og bli mange og fyll jorden! 2 Og frykt og redsel for dere skal komme over hvert dyr på jorden, over hver fugl under himlene, over alt som kryper på marken, og over alle fiskene i havet. I deres hånd er de gitt. 3 Alt som rører seg og lever, skal dere ha til føde likesom de grønne urtene; alt gir jeg dere. 4 Men kjøtt med livsblodet i seg skal dere ikke ete. 5 Og for deres eget livsblod vil jeg kreve vederlag, fra hver levende skapnings hånd vil jeg kreve vederlag for det, og fra menneskets hånd, fra hver manns bror, vil jeg kreve vederlag for et menneskes liv. 6 Den som utøser menneskeblod – hans blod skal øses ut av mennesker, for Gud laget Adam i sitt bilde. 7 Og dere – vær fruktbare, bli mange, myldre på jorden, bli mange på den!»

8 Og Gud sa til Noah og hans sønner: 9 «Og jeg, jeg vil slutte min pakt med dere og med deres sæd etter dere, 10 ja, med hver levende skapning som er hos dere, med alt som flyr, med kveget og hvert markens dyr som er hos dere, alle som gikk ut av arken, alle dyr på jorden. 11 Og jeg oppretter min pakt med dere: Aldri mer skal alt kjøtt bli utryddet av syndflodens vann, nei, aldri mer skal det komme en storflom og ødelegge jorden.» 12 Og Gud sa: «Dette er tegnet på den pakten jeg stifter mellom meg og dere og hver levende skapning som er hos dere i alle slektledd til evig tid: 13 Jeg setter min bue i skyene til å være et tegn på pakten mellom meg og jorden, 14 og når jeg samler skyer over jorden og buen kommer til syne i skyene, 15 da skal jeg tenke på pakten mellom meg og dere og hver levende skapning, ja, alt kjøtt, og aldri mer skal vannet bli en storflom som ødelegger alt kjøtt. 16 Og når buen viser seg i skyene, vil jeg se den og tenke på den evige pakten mellom Gud og hver levende skapning, ja, alt kjøtt på jorden.» 17 Og Gud sa til Noah: «Dette er tegnet på den pakten jeg har opprettet mellom meg og alt kjøtt på jorden.»

Noah og hans tre sønner

18 Og Noahs sønner som gikk ut av arken, var Sem og Ham og Jafet, og Ham var far til Kanaan. 19 Disse tre var Noahs sønner, og fra dem spredte menneskene seg over hele jorden. 

20 Og Noah, en jordbruker, var den første som plantet en vingård. 21 Og han drakk av vinen og ble full og kledde seg naken inne i teltet. 22 Og Ham, Kanaans far, så sin fars kjønn og fortalte det til sine to brødre utenfor. 23 Og Sem og Jafet tok en kappe og la den over begges skuldre og gikk baklengs inn og dekket sin fars kjønn. Og de vendte ansiktet bort, og så ikke sin fars kjønn. 24 Og Noah våknet av rusen og fikk vite hva den yngste sønnen hadde gjort mot ham. 25 Og han sa:

«Forbannet være Kanaan! 

For sine brødre skal han være 

en trellenes trell.»

26 Og han sa:

«Lovet være Herren, Sems Gud!

Kanaan skal være hans trell!

27 Måtte Gud gi rom til Jafet,

la ham bo i Sems telt;

Kanaan skal være hans trell.»

28 Og Noah levde i 350 år etter syndfloden. 29 Og alle Noahs dager var 950 år. Så døde han.

Folkeslagene på jorden

10 Og dette er slektssagaen til Noahs sønner, Sem, Ham og Jafet. Sønner ble født dem etter syndfloden.

2 Jafets sønner var Gomer og Magog og Madai og Javan og Tubal og Mesjek og Tiras. 3 Og Gomers sønner var Asjkenas og Rifat og Togarma. 4 Og Javans sønner var Elisja og Tarsis, Kittim og Rodanim. 5 Fra dem spredte øyfolkene seg i sine land, alt etter sine språk, slekter og folkeslag.

6 Og Hams sønner var Kusj og Misrajim og Put og Kanaan. 7 Og Kusjs sønner var Seba og Havila og Sabta og Rama og Sabteka. Og Ramas sønner var Saba og Dedan. 8 Og Kusj avlet Nimrod; han var den første mektige mannen på jorden. 9 Han var en veldig jeger for Herrens åsyn. Derfor heter det: «Lik Nimrod en veldig jeger for Herren.» 10 Hans kongedømme omfattet først Babel og Erek og Akkad, alle i Sinears land. 11 Fra dette landet dro han til Assur og bygget Ninive og Rehobot-Ir og Kalah, 12 og Resen, mellom Ninive og Kalah, som er den store byen. 13 Og Misrajim avlet luderne og anamerne og lehaberne og naftuherne, 14 og patruserne og kasluherne, som filisterne stammer fra, og kaftorerne. 15 Og Kanaan avlet Sidon, sin førstefødte, og Het 16 og jebusittene og amorittene og girgasjittene 17 og hevittene og arkittene og sinittene 18 og arvadittene og semarittene og hamatittene. Siden ble kananeernes slekter spredt. 19 Og kananeernes grense gikk fra Sidon over Gerar helt til Gaza, og over Sodoma og Gomorra og Adma og Sebojim helt til Lesja. 20 Dette var Hams sønner etter slekter og språk, i sine land og folk.

21 Sønner ble også født til Sem, Jafets eldste bror. Han ble stamfar til alle Ebers sønner. 22 Sems sønner var Elam og Assur og Arpaksjad og Lud og Aram. 23 Og Arams sønner var Us og Hul og Geter og Masj. 24 Og Arpaksjad avlet Sjelah, og Sjelah avlet Eber. 25 Og Eber fikk to sønner. Den ene het Peleg, for i hans dager ble jorden delt opp; og hans brors navn var Joktan. 26 Og Joktan avlet Almodad og Sjelef og Hasarmavet og Jerah 27 og Hadoram og Usal og Dikla 28 og Obal og Abimael og Saba 29 og Ofir og Havila og Jobab. Alle disse var Joktans sønner. 30 Og de bodde ved fjellet i øst, fra Mesja bort mot Sefar. 31 Dette var Sems sønner etter slekter og språk, i sine land og folk.

32 Dette var de som stammet fra Noahs sønner, etter slektsledd og folkeslag. Og fra dem bredte folkeslagene seg ut over jorden etter syndfloden.

Babels tårn

11 Og hele jorden hadde samme språk og samme ord. 2 Og det skjedde da de brøt opp fra øst, at de fant en dal i landet Sinear og slo seg ned der. 3 Og de sa til hverandre: «Kom, la oss tegle teglstein og brenne dem brannfaste.» Og de hadde tegl til byggestein, og som mørtel brukte de jordbek. 4 Og de sa: «Kom, la oss bygge oss en by og et tårn med toppen i himlene, og skaffe oss et navn, så vi ikke blir spredt over hele jorden.» 5 Og Herren steg ned for å se på byen og på tårnet som Adams sønner bygget. 6 Og Herren sa: «Se – ett folk er de, og ett språk har de alle. Og dette er det første de gjør! Nå vil ingenting hindre dem i å gjøre alt de kunne tenke seg å gjøre. 7 Kom, la oss stige ned og forvirre språket deres, så ingen mann skjønner hva hans nærmeste sier.» 8 Og Herren spredte dem derfra ut over hele jorden, og de holdt opp med å bygge byen. 9 Derfor kalte de den Babel, for der forvirret Herren hele jordens språk. Og derfra spredte Herren dem over hele jorden.

Sems slekt

10 Dette er Sems slektssaga: Sem var 100 år da han avlet Arpaksjad, to år etter syndfloden. 11 Og Sem levde 500 år etter at han hadde avlet Arpaksjad, og han avlet sønner og døtre.

12 Og Arpaksjad var 35 år da han avlet Sjelah. 13 Og Arpaksjad levde 403 år etter at han hadde avlet Sjelah, og han avlet sønner og døtre.

14 Og Sjelah var 30 år da han avlet Eber. 15 Og Sjelah levde 403 år etter at han hadde avlet Eber, og han avlet sønner og døtre.

16 Og Eber var 34 år da han avlet Peleg. 17 Og Eber levde 430 år etter at han hadde avlet Peleg, og han avlet sønner og døtre.

18 Og Peleg var 30 år da han avlet Re’u. 19 Og Peleg levde 209 år etter at han hadde avlet Re’u, og han avlet sønner og døtre. 

20 Og Re’u var 32 år da han avlet Serug. 21 Og Re’u levde 207 år etter at han hadde avlet Serug, og han avlet sønner og døtre. 

22 Og Serug var 30 år da han avlet Nahor. 23 Og Serug levde 200 år etter at han hadde avlet Nahor, og han avlet sønner og døtre.

24 Og Nahor var 29 år da han avlet Tarah. 25 Og Nahor levde 119 år etter at han hadde avlet Tarah, og han avlet sønner og døtre.

26 Og Tarah var 70 år da han avlet Abram, Nahor og Haran. 

Tarahs slekt

27 Og dette er Tarahs slektssaga: Tarah avlet Abram, Nahor og Haran, og Haran avlet Lot. 28 Og Haran døde for Tarah, sin fars åsyn i sitt fødeland Ur i Kaldea. 29 Og Abram og Nahor tok seg hustruer. Abrams hustru het Sarai, og Nahors hustru het Milka, datter av Haran, Milkas og Jiskas far. 30 Og Sarai var ufruktbar og hadde ingen barn. 

31 Og Tarah tok Abram, sin sønn og sønnesønnen Lot, Harans sønn, og svigerdatteren Sarai, hans sønn Abrams hustru, og forlot med dem Ur i Kaldea for å dra til Kanaans land. Og de kom til Harran og ble boende der. 32 Og Tarahs dager var 205 år, og Tarah døde i Harran.

Gud kaller Abram

12 Og Herren sa til Abram: «Dra bort fra ditt land og ditt fødested og din fars hus til landet jeg skal vise deg! 

2 Og jeg vil gjøre deg til et stort folk, og jeg vil velsigne deg og gjøre ditt navn stort: Du skal bli til velsignelse. 3 Og jeg vil velsigne dem som velsigner deg, og dem som forbanner deg, vil jeg forbanne, og i deg skal alle jordens slekter velsignes.»

4 Og Abram dro, slik Herren hadde sagt ham, og Lot dro med ham. Abram var 75 år gammel da han forlot Haran. 5 Og Abram tok med seg Sarai, sin hustru, og Lot, sin brorsønn, og all den eiendom de hadde samlet, og alle de folk de hadde skaffet seg i Haran. Og de ga seg i vei til Kanaans land, og de kom til Kanaans land. 6 Og Abram dro gjennom landet og til stedet Sikem, til More-terebinten. Kanaaneerne bodde da i landet. 7 Og Herren viste seg for Abram og sa: «Til din sæd vil jeg gi dette landet.» Og han bygget et alter der for Herren, som hadde vist seg for ham. 8 Og han flyttet derfra til fjellene øst for Betel og slo opp sitt telt mellom Betel i vest og Ai i øst. Og han bygget et alter der for Herren og påkalte Herrens navn. 9 Og Abram dro videre fra sted til sted mot Negev. 

Abram og Sarai i Egypt

10 Og det var hungersnød i landet, og Abram dro ned til Egypt for å ta opphold der, for sulten lå tungt over landet. 11 Og det skjedde da han nærmet seg Egypt, at han sa til Sarai, sin hustru: «Se – jeg vet du er en vakker kvinne, 12 og når egypterne får se deg og sier: Hun der er hans hustru, vil de drepe meg og la deg leve. 13 Si heller at du er min søster, så går det meg vel for din skyld, og jeg får leve takket være deg.» 14 Og det skjedde da Abram kom til Egypt, at egypterne så at kvinnen var meget vakker. 15 Og faraos hoffmenn så henne og roste henne for farao, og kvinnen ble tatt inn i faraos hus. 16 Og det gikk Abram vel for hennes skyld, og han fikk småfe og storfe og esler og treller og trellkvinner og eselhopper og kameler.

17 Og Herren lot svære plager ramme farao og hans hus på grunn av Sarai, Abrams hustru. 18 Og farao kalte Abram til seg og sa: «Hva er det du har gjort mot meg? Hvorfor fortalte du meg ikke at hun er din hustru? 19 Hvorfor sa du: Det er min søster, så jeg tok henne til kone? Se her er hun nå, din hustru, ta henne og gå!» 20 Og farao påla sine folk å sende ham bort, med hustruen og alt han eide. 

Abram og Lot

13 Og Abram dro opp fra Egypt, han og hustruen og alt som var hans, og Lot var med ham, til Negev. 2 Og Abram var tungt lastet med buskap, med sølv og gull. 3 Og han dro fra sted til sted, fra Negev helt til Betel, til stedet der teltet hans før hadde stått, mellom Betel og Ai, 4 til alterstedet han første gang hadde gjort i stand. Og der påkalte Abram Herrens navn.

5 Og Lot, som dro sammen med Abram, hadde også småfe og storfe og telt. 6 Men landet var for skrint til at de kunne bo sammen, for de eide så mye at de ikke kunne bo sammen. 7 Og det ble strid mellom dem som gjette Abrams buskap, og dem som gjette Lots buskap. Kanaaneerne og perisittene bodde den gang i landet. 8 Og Abram sa til Lot: «Det kan da ikke være strid mellom meg og deg, og mellom mine gjetere og dine! Vi er da brødre. 9 Ligger ikke hele landet foran deg? Skill derfor lag med meg! Tar du til venstre, går jeg til høyre; tar du til høyre, går jeg til venstre.» 10 Og Lot løftet blikket og så at hele Jordan-sletten var rik på vann – ja, før Herren ødela Sodoma og Gomorra, var den helt til Soar som en Herrens hage, som Egyptens land. 11 Og Lot valgte seg hele Jordan-sletten, og Lot dro mot øst, og de skiltes fra hverandre. 12 Abram bodde i Kanaans land, og Lot bodde i byene på sletten og slo opp sine telt like ved Sodoma. 13 Men mennene i Sodoma var onde og syndet grovt mot Herren. 

14 Og Herren sa til Abram etter at Lot hadde skilt lag med ham: «Løft blikket og se fra stedet du står på, mot nord og mot sør og mot øst og mot havet, 15 for hele det landet du ser, vil jeg gi deg og din sæd for alltid. 16 Og jeg lar din sæd bli som støvet på jorden, og hvis en mann kunne telle støvet på jorden, skulle også din sæd kunne telles. 17 Reis deg, dra gjennom landet på langs og på tvers, for det er til deg jeg vil gi det.» 18 Og Abram flyttet sine telt og kom og tok bolig ved Mamres eiketrær, som er ved Hebron, og der bygget han et alter for Herren.

Abrams seier over fire konger

14 Og det skjedde i de dager da Amrafel var konge i Sinear, Arjok konge i Ellasar, Kedorlaomer konge i Elam og Tidal konge over Gojim, 2 at de kriget mot Bera, kongen i Sodoma, og Birsja, kongen i Gomorra, mot Sjinab, kongen i Adma, og Sjemeber, kongen i Sebojim, og mot kongen i Bela, som er Soar. 3 Alle disse slo seg sammen i Siddimdalen, som er Saltsjøen. 4 I tolv år hadde de tjent kong Kedorlaomer, men i det trettende gjorde de opprør. 5 Og i det fjortende året kom kong Kedorlaomer og de kongene som var med ham, og slo refaittene i Asjterot-Karnajim og susittene i Ham og emittene på Kirjatajim-sletten, 6 og horittene i Se’ir-fjellene bort mot El-Paran, som er ved ørkenen. 7 Og på tilbakeveien kom de til En-Misjpat, som er Kadesj, og ødela hele amalekittenes område, og de slo også amorittene, som bodde i Haseson-Tamar. 8 Og kongen i Sodoma og kongen i Gomorra og kongen i Adma og kongen i Sebojim og kongen i Bela, som er Soar, dro ut og gikk i Siddim-dalen til krig 9 mot Kedorlaomer, kongen i Elam, og Tidal, kongen over Gojim, og Amrafel, kongen i Sinear, og Arjok, kongen i Ellasar – fire konger mot fem. 10 Og Siddimdalen var full av gruver, bekgruver, og kongene i Sodoma og Gomorra flyktet og falt ned i dem, mens de øvrige flyktet opp i fjellene. 11 Og de tok alt gods i Sodoma og Gomorra, alt som kunne spises, og dro bort. 12 Og de tok Lot, Abrams brorsønn, og alt han eide, og dro bort; han bodde da i Sodoma.

13 Og en rømling kom og fortalte det til Abram, hebreeren. Han bodde ved eiketrærne til amoritten Mamre, en bror av Esjkol og Aner, Abrams paktsfeller. 14 Og Abram hørte at hans bror var tatt til fange, og han mønstret sine våpenføre menn, alle født i hans hus, 318 i tallet, og satte etter dem helt til Dan. 15 Og de delte seg mot dem om natten, han og hans menn, og han slo dem og satte etter dem helt til Hoba, som er nord for Damaskus. 16 Og han førte tilbake alt godset, og han førte også tilbake Lot, sin bror, med alt han eide, og med kvinnene og folket.

Melkisedek velsigner Abram

17 Og kongen i Sodoma gikk ut for å møte ham da han kom tilbake etter seieren over kong Kedorlaomer og de kongene som var med ham, i Sjave-dalen, som er Kongedalen. 18 Og Melkisedek, kongen i Salem, kom ut med brød og vin. Han var prest for Gud, den Høyeste.

19 Og han velsignet ham og sa:

«Velsignet være Abram av Gud, den Høyeste,

himlenes og jordens skaper!

20 Lovet være Gud, den Høyeste,

dine fiender la han i din hånd.»

Og Abram ga ham tiende av alt. 21 Og kongen i Sodoma sa til Abram: «Gi meg folkene, og ta du godset!» 22 Og Abram sa til kongen i Sodoma: «Jeg løfter min hånd opp mot Gud, den Høyeste, himlenes og jordens skaper. 23 Ikke en tråd, ikke en sandalrem, nei, intet vil jeg ta av alt som er ditt, for du skal ikke kunne si: Jeg har gjort Abram rik. 24 Nei, jeg skal ikke ha noe, bortsett fra kosten til de unge mennene. Og de mennene som var med meg, Aner, Esjkol og Mamre, må få sin del.»

Herrens pakt med Abram

15 Etter disse hendelsene kom Herrens ord til Abram i et syn: «Frykt ikke, Abram. Jeg er ditt skjold; din lønn skal bli meget stor.» 2 Og Abram sa: «Herre, min Gud! Hva vil du gi meg når jeg går barnløs bort, og han som blir eier av mitt hus, er Elieser fra Damaskus?» 3 Og Abram sa: «Se – du har ikke gitt meg noen sæd; en hustrell skal arve meg.» 4 Og se – Herrens ord kom til ham og sa: «Han skal ikke arve deg, men han som kommer ut av dine lender, han skal arve deg.» 5 Og han tok ham med ut og sa: «Se på himlene og tell stjernene, om du kan telle dem!» Og han sa til ham: «Slik skal din sæd bli.» 6 Og Abram trodde Herren, og han regnet ham det til rettferdighet. 

7 Og han sa til ham: «Jeg er Herren som førte deg ut fra Ur i Kaldea for å gi deg dette landet i arv.» 8 Og han sa: «Herre, min Gud, hvordan kan jeg vite at jeg skal arve det?» 9 Og han sa til ham: «Hent meg en treårs kvige og en treårs geit og en treårs vær og en turteldue og en dueunge.» 10 Og han hentet alle disse til ham og skar dem tvers over og la halvdelene mot hverandre. Men fuglene skar han ikke over. 11 Og rovfugler styrtet ned på skrottene, og Abram jaget dem bort.

12 Og solen skulle til å gå ned da en dyp søvn falt over Abram, og se – en redsel og et stort mørke falt over ham. 13 Og han sa til Abram: «Du skal vite for visst at din sæd skal være fremmede i et land som ikke er deres, og der skal de være treller og bli plaget i fire hundre år. 14 Men folket de må trelle for, skal jeg også dømme, og deretter skal de fare ut med rikt bytte. 15 Og du skal fare i fred til dine fedre, og bli gravlagt i høy alder. 16 Og i fjerde slektsledd skal de vende tilbake hit, for amorittenes syndeskyld har ennå ikke nådd sitt fulle mål.»

17 Og solen gikk ned og det ble mørkt, og se – en rykende ovn og en flammende fakkel fór frem mellom kjøttstykkene! 18 Den dagen opprettet Herren en pakt med Abram og sa: «Din sæd gir jeg dette landet, fra Egyptens elv til den store elven, Eufrat, 19 kenittenes og kenisittenes og kadmonittenes 20 og hetittenes og perisittenes og refaittenes 21 og amorittenes og kanaaneernes og girgasjittenes og jebusittenes land.» 

Hagar og Ismael

16 Og Sarai, Abrams hustru, hadde ikke født ham barn, men hun hadde en egyptisk trellkvinne som het Hagar. 2 Og Sarai sa til Abram: «Se – Herren har hindret meg i å føde. Gå nå inn til trellkvinnen min. Kanskje får jeg oppreisning gjennom henne.» Og Abram lyttet til Sarais røst. 3 Og Sarai, Abrams hustru, tok Hagar, sin egyptiske trellkvinne, da Abram hadde bodd ti år i Kanaans land, og ga henne til Abram, sin mann, som en hustru. 4 Og han gikk inn til Hagar, og hun ble med barn. Og da hun så at hun var med barn, ble husfruen mindre i hennes øyne. 5 Og Sarai sa til Abram: «Uretten mot meg er din skyld. Det var jeg som la min trellkvinne i din favn, men da hun så at hun var med barn, ble jeg mindre i hennes øyne. La Herren dømme mellom meg og deg!» 6 Og Abram sa til Sarai: «Se – trellkvinnen er i din hånd. Gjør hva du vil med henne.» Og Sarai plaget henne, og hun rømte fra henne.

7 Og Herrens engel fant henne ved en vannkilde i ørkenen, ved kilden på veien til Sjur. 8 Og han sa: «Hagar, Sarais trellkvinne, hvor kommer du fra, og hvor skal du hen?» Og hun sa: «Fra Sarai, min husfrue, er jeg på flukt.» 9 Og Herrens engel sa til henne: «Vend tilbake til din husfrue, og bøy deg under hennes hånd!» 10 Og Herrens engel sa til henne: «Stort, ja, stort vil jeg gjøre ditt avkom, så stort at det ikke kan telles.» 11 Og Herrens engel sa til henne:«Se – unnfanget har du og skal føde en sønn, og du skal gi ham navnet Ismael, for Herren har hørt din nød. 12 Et villesel av en mann skal han være, med løftet hånd mot alle, og alles hånd mot ham, og han skal slå leir mot alle sine brødre.» 13 Og hun ga Herren, som hadde talt til henne, navnet «El-Roï», for hun sa: «Har jeg virkelig her sett ham som ser meg?» 14 Derfor kalles brønnen Lahai-Roï-brønnen, som ligger mellom Kadesj og Bered.

15 Og Hagar fødte Abram en sønn. Og Abram ga sin sønn, som Hagar fødte, navnet Ismael. 16 Og Abram var 86 år gammel da Hagar fødte ham Ismael.

Omskjærelsen

17 Og Abram var 99 år gammel da Herren viste seg for ham og sa: «Jeg er Gud, den Veldige. Vandre for mitt åsyn og vær ulastelig! 2 Og jeg vil slutte min pakt mellom meg og deg, og jeg vil gjøre deg stor, umåtelig stor.» 3 Og Abram falt ned, med ansiktet mot jorden, og Gud talte med ham og sa: 4 «Se – dette er min pakt med deg: Du skal bli far til en mengde folkeslag. 5 Og du skal ikke lenger kalles Abram, men ditt navn skal være Abraham, for jeg vil la deg bli far til en mengde folkeslag. 6 Og jeg vil gjøre deg fruktbar, meget fruktbar, ja, jeg vil gjøre deg til folkeslag, og konger skal utgå fra deg. 7 Og jeg vil opprette min pakt mellom meg og deg og din sæd etter deg fra slekt til slekt som en evig pakt, for å være Gud for deg og for din sæd etter deg. 8 Og jeg vil gi deg og din sæd etter deg det landet du har tatt opphold i, hele Kanaans land, til en evig eiendom. Og jeg vil være deres Gud.» 

9 Og Gud sa til Abraham: «Og du, ja, du skal holde min pakt, du og din sæd etter deg, fra slekt til slekt. 10 Dette er min pakt som dere skal holde, pakten mellom meg og dere og din sæd etter deg: Alt av hankjønn hos dere skal omskjæres. 11 Dere skal omskjære forhudskjøttet deres, og det skal være tegnet på pakten mellom meg og dere. 12 Åtte dager gammelt skal hvert guttebarn hos dere omskjæres fra slekt til slekt, både det som er født i ditt hus, og det som er kjøpt for penger av en fremmed som ikke er av din sæd. 13 Omskjæres, ja, omskjæres skal han som er født i ditt hus, og han du har kjøpt for penger, og min pakt i deres eget kjøtt skal være en evig pakt. 14 Og en uomskåret, en av hankjønn som ikke har latt forhudskjøttet omskjære, han skal utryddes fra sitt folk, for han har brutt min pakt.»

15 Og Gud sa til Abraham: «Sarai, din hustru, skal du ikke lenger kalle Sarai, for Sara skal være hennes navn. 16 Og jeg vil velsigne henne, og jeg vil også gi deg en sønn med henne. Jeg vil velsigne henne, og hun skal bli til folkeslag, og konger over folk skal komme fra henne.» 17 Og Abraham falt ned, med ansiktet mot jorden, og han lo og sa i sitt hjerte: «Kan et barn fødes til en hundreåring? Og kan nittiårige Sara føde barn?» 18 Og Abraham sa til Gud: «Om bare Ismael fikk leve for ditt åsyn!» 19 Og Gud sa: «Men Sara, din hustru, skal føde deg en sønn, og du skal gi ham navnet Isak, og jeg vil slutte min pakt med ham, en evig pakt for hans sæd etter ham. 20 Din bønn for Ismael har jeg hørt, og se – jeg vil velsigne ham og gjøre ham fruktbar og meget, meget tallrik. Tolv høvdinger skal han avle, og jeg vil gjøre ham til et stort folk. 21 Men min pakt vil jeg slutte med Isak, som Sara skal føde deg neste år til denne fastsatte tiden.» 22 Og han holdt opp å tale med ham, og Gud steg opp fra Abraham. 

23 Og Abraham tok Ismael, sin sønn, og alle som var født i hans hus, og alle han hadde kjøpt for penger, alt av hankjønn i Abrahams hus, og han omskar forhudskjøttet deres på selve denne dagen, slik Gud hadde sagt til ham. 24 Og Abraham var 99 år gammel da forhudskjøttet hans ble omskåret. 25 Og Ismael, hans sønn, var tretten år gammel da forhudskjøttet hans ble omskåret. 26 På denne samme dagen ble Abraham og Ismael, hans sønn, omskåret, 27 og alle menn i hans hus, både de som var født i huset, og de som var kjøpt for penger hos fremmede, ble omskåret sammen med ham.

De tre mennene gjester Abraham

18 Og Herren viste seg for ham ved eiketrærne i Mamre en gang han satt i teltåpningen da dagen var hetest. 2 Og han løftet blikket og så, og se – tre menn stod foran ham. Han så, og han løp dem i møte fra teltåpningen og kastet seg til jorden. 3 Og han sa: «Herre, hvis jeg har funnet nåde for dine øyne, så gå ikke forbi din tjener! 4 La meg hente litt vann, og vask nå føttene og hvil dere under treet, 5 og la meg hente et stykke brød; styrk dere nå før dere drar videre, siden dere har lagt veien om deres tjener.» Og de sa: «Gjør som du sier!»

6 Og Abraham skyndte seg inn i teltet til Sara og sa: «Skynd deg, ta tre mål fint mel, elt det og bak brød!» 7 Og til kveget løp Abraham og hentet en kalv, mør og fin, og ga den til drengen, som skyndte seg å lage den til. 8 Og han hentet smør og melk og kalven som var gjort i stand, og satte det frem for dem, og han stod hos dem under treet, og de åt. 

9 Og de sa til ham: «Hvor er Sara, din hustru?» Og han sa: «Der, i teltet.» 10 Og han sa: «Jeg kommer tilbake, ja, jeg kommer til deg når tiden er inne, og se – da skal Sara, din hustru, ha en sønn.» Og Sara stod og lyttet i teltåpningen bak ham. 11 Og Abraham og Sara var gamle, langt oppe i årene, og Sara hadde det ikke lenger på kvinners vis. 12 Og Sara lo med seg selv og sa: «Skulle jeg kjenne vellyst, vissen som jeg er? Og herren min er en olding!» 13 Og Herren sa til Abraham: «Hvorfor ler Sara og sier: Skal jeg virkelig få barn, gammel som jeg er? 14 Er noe umulig for Herren? Når tiden er inne, kommer jeg tilbake til deg, ja, på denne årstiden, og da skal Sara ha en sønn.» 15 Og Sara nektet og sa: «Jeg lo ikke», for hun var redd. Og han sa: «Jo, du lo.» 

Abraham ber for Sodoma

16 Og mennene reiste seg og vendte blikket mot Sodoma. Abraham gikk med dem for å ta farvel. 17 Og Herren tenkte: «Skal jeg holde skjult for Abraham hva jeg akter å gjøre? 18 For Abraham skal virkelig bli et stort og mektig folk, og i ham skal alle jordens folk velsignes. 19 Jeg har utvalgt ham for at han skal pålegge sine sønner og sitt hus etter seg å holde seg til Herrens vei og øve rett og rettferd, så Herren kan oppfylle for Abraham alt han har sagt om ham.» 20 Og Herren sa: «Klageropet over Sodoma og Gomorra er høylytt, og deres synd er overmåte stor. 21 La meg da stige ned og se om deres gjerninger svarer til det klageropet som har nådd meg; hvis ikke vil jeg vite det.» 

22 Og mennene snudde seg og gikk mot Sodoma, mens Abraham ble stående for Herrens åsyn. 23 Og Abraham gikk nærmere og sa: «Vil du også utrydde den rettferdige med den urettferdige? 24 Kanskje finnes det femti rettferdige i byen. Vil du også utrydde dem? Vil du ikke spare stedet på grunn av de femti rettferdige som er der? 25 Det ligner ikke deg å la den rettferdige dø sammen med den urettferdige! Skulle den rettferdige dele skjebne med den urettferdige? Det ligner ikke deg! Skulle hele jordens dommer ikke øve rettferd?» 26 Og Herren sa: «Finner jeg femti rettferdige i Sodoma, inne i byen, vil jeg tilgi hele stedet for deres skyld.» 27 Og Abraham svarte og sa: «Se – jeg har dristet meg til å tale til Herren, jeg som er støv og aske. 28 Kanskje mangler det fem på de femti rettferdige. Vil du ødelegge hele byen på grunn av de fem?» Han svarte: «Jeg skal ikke ødelegge den hvis jeg finner førtifem der.» 29 Og han fortsatte å tale til ham og sa: «Men om det finnes bare førti der?» Han svarte: «Av hensyn til disse førti skal jeg ikke gjøre det.» 30 Og han sa: «Herren må ikke bli harm om jeg taler! Kanskje finnes det bare tretti der.» Og han sa: «Jeg skal ikke gjøre det hvis jeg finner tretti.» 31 Og han sa: «Se – jeg har dristet meg til å tale til Herren. Kanskje finnes det tyve der.» Og han sa: «Av hensyn til de tyve skal jeg ikke ødelegge den.» 32 Og han sa: «Herren må ikke bli harm om jeg taler bare én gang til! Kanskje finnes det ti der.» Og han sa: «Av hensyn til de ti skal jeg ikke ødelegge den.» 

33 Og Herren gikk da han hadde endt samtalen med Abraham, og Abraham dro tilbake til sitt sted.

Ødeleggelsen av Sodoma og Gomorra

19 Og de to englene kom til Sodoma om kvelden mens Lot satt i byporten. Og Lot så dem og reiste seg for å møte dem, og han kastet seg ned, med ansiktet mot jorden, 2 og sa: «Hør, mine herrer, ta inn i deres tjeners hus, bli der natten over, vask føttene og stå tidlig opp i morgen og dra videre.» Og de sa: «Nei, vi overnatter på torget.» 3 Men han nødet dem så sterkt at de ga etter og tok inn i hans hus. Og han laget et festmåltid til dem og bakte usyret brød, og de spiste. 

4 De hadde ennå ikke lagt seg da byens menn, mennene fra Sodoma, omringet huset, fra unggutter til oldinger, ja, hele folket fra alle kanter. 5 Og de ropte på Lot og sa til ham: «Hvor er mennene som kom til deg i natt? La dem komme ut til oss så vi kan ligge med dem!» 6 Og Lot gikk ut til dem i døråpningen og lukket døren bak seg, 7 og sa: «Nei, brødre, gjør ikke en slik ugjerning! 8 Hør nå her! Jeg har to døtre som ikke har ligget med noen mann. La meg føre dem ut til dere, så kan dere gjøre med dem som dere har lyst til. Men gjør for all del ikke noe mot disse mennene, for de er kommet under skyggen av min takbjelke.» 9 Og de sa: «Flytt deg!» Og de sa: «Her kommer en fremmed og tar opphold, og så vil han opptre som dommer! Nå skal vi gi deg en verre omgang enn dem.» Og de trengte seg voldsomt inn på mannen, på Lot, og presset på for å sprenge døren. 10 Og mennene strakte ut hånden og trakk Lot inn til seg i huset og stengte døren. 11 Og mennene utenfor huset slo de med blindhet, både små og store, så de ikke kunne finne døren.

12 Og mennene sa til Lot: «Hvem har du ellers her? En svigersønn? Dine sønner? Dine døtre eller andre som tilhører deg i byen? Før dem bort herfra! 13 For nå skal vi ødelegge dette stedet, for klageropet over dem er blitt mer høylytt for Herrens åsyn, og Herren har sendt oss for å ødelegge byen.» 14 Og Lot gikk ut og talte med sine svigersønner, som skulle ha hans døtre, og han sa: «Stå opp og dra bort fra dette stedet, for Herren vil ødelegge byen!» Og svigersønnene trodde han spøkte. 

15 Og da det grydde av dag, skyndte englene på Lot og sa: «Stå opp, ta med deg din hustru og dine to døtre som er her, så du ikke blir revet bort når byen straffes.» 16 Og han nølte, og mennene grep hans hånd og hustruens hånd og de to døtrenes hender – for Herren hadde medynk med ham – og de førte ham ut og slapp ham utenfor byen. 17 Og det skjedde da de hadde ført dem ut, at den ene sa: «Flykt for livet! Se deg ikke tilbake, og stans ikke noe sted på sletten. Flykt opp i fjellene, så du ikke blir revet bort!» 18 Og Lot sa til dem: «Å nei, herre! 19 Se – din tjener har funnet nåde for dine øyne, og stor godhet har du vist mot meg ved å berge mitt liv. Men jeg kan ikke flykte opp i fjellene, for da kunne ulykken innhente meg, så jeg døde. 20 Se den byen der, så nær å flykte til, og så liten. La meg heller flykte dit – den er jo så liten – så jeg kan berge livet!» 21 Og han sa til ham: «Se – jeg føyer deg også i dette, og skal ikke ødelegge den byen du nevnte. 22 Men skynd deg, flykt nå dit, for jeg kan ikke gjøre noe før du er kommet dit.» Derfor heter byen Soar. 

23 Solen var nettopp gått opp over landet da Lot kom til Soar. 24 Og Herren lot svovel og ild regne over Sodoma og Gomorra, fra Herren, fra himlene. 25 Og han ødela disse byene og hele sletten og alle innbyggerne i byene og alt som vokste på marken. 26 Og Lots hustru så seg tilbake og ble til en saltstøtte. 27 Og Abraham skyndte seg tidlig om morgenen til stedet der han hadde stått foran Herrens åsyn. 28 Og han så ut over Sodoma og Gomorra og hele slettelandet, og han så, og se – det steg røyk opp fra landet som røyken fra en smelteovn. 29 Og det skjedde da Gud utslettet byene på sletten, at han tenkte på Abraham og sendte Lot bort fra rystelsen da han ødela de byene Lot hadde bodd i. 

Lot og hans døtre

30 Og Lot dro opp fra Soar og slo seg ned på fjellet med sine to døtre, for han var redd for å bo i Soar, og han bodde i en hule, han og de to døtrene. 31 Og den eldste sa til den yngste: «Far er gammel, og det er ingen mann på jorden som kan gå inn til oss slik de ellers gjør over hele jorden. 32 Kom, la oss skjenke vin til far og ligge med ham, så vi kan holde liv i vår fars sæd!» 33 Og samme natt skjenket de vin til sin far, og den eldste kom og lå med sin far, og han sanset hverken at hun la seg, eller at hun stod opp. 34 Og dagen etter sa den eldste til den yngste: «Ja, i går lå jeg med far. La oss skjenke vin til ham i natt også, og gå du og ligg med ham, så vi kan holde liv i vår fars sæd.» 35 Og den natten skjenket de også vin til sin far, og den yngste stod opp og lå med ham, og han sanset hverken at hun la seg, eller at hun stod opp. 36 Og begge Lots døtre skulle ha barn med sin far. 37 Og den eldste fødte en sønn og ga ham navnet Moab. Han er Moabs far til denne dag. 38 Og den yngste fødte også en sønn og ga ham navnet Ben-Ammi. Han er far til våre dagers Ammon-sønner.

Abraham og Sara i Gerar

20 Og Abraham dro derfra til Negev og bodde mellom Kadesj og Sjur, og han tok opphold i Gerar. 2 Og Abraham sa om Sara, sin hustru: «Hun er min søster.» Abimelek, kongen i Gerar, sendte bud og tok Sara. 3 Og Gud kom til Abimelek i en drøm om natten og sa til ham: «Se – du skal dø på grunn av kvinnen du har tatt, for hun tilhører sin ektemann.» 4 Men Abimelek hadde ikke vært nær henne, og han sa: «Herre, vil du drepe et folk selv om det er rettferdig? 5 Sa han ikke til meg: Hun er min søster? Og hun, ja, hun sa også: Han er min bror. Av fullt hjerte og med rene hender har jeg gjort dette.» 6 Og Gud sa til ham i drømmen: «Også jeg vet at du har gjort det av fullt hjerte, og det var jeg som avholdt deg fra å synde mot meg; derfor lot jeg deg ikke røre henne. 7 Gi nå hustruen tilbake til mannen, for han er en profet, og han vil be for deg, så du får leve. Og gir du henne ikke tilbake, så vit at du skal dø, ja dø, både du og alle dine.»

8 Og Abimelek stod tidlig opp om morgenen og kalte sammen alle tjenerne og fortalte dem alt dette, og mennene ble svært redde. 9 Og Abimelek tilkalte Abraham og sa til ham: «Hva har du gjort mot oss, og hva galt har jeg gjort deg, siden du har ført en så stor synd over meg og mitt rike? Du har gjort mot meg hva ingen bør gjøre mot noen.» 10 Og Abimelek sa til Abraham: «Hva så du for deg da du gjorde dette?» 11 Og Abraham sa: «Jeg tenkte at det sikkert ikke var noen gudsfrykt her på stedet, og at de ville drepe meg for min kones skyld. 12 Og hun er virkelig min søster: Hun er datter av min far, men ikke av min mor, og hun ble min hustru. 13 Og det skjedde da Gud lot meg streife omkring, langt fra min fars hus, at jeg sa til henne: Vis meg nå den godhet at du alle steder vi kommer til, sier om meg: Han er min bror.»

14 Og Abimelek tok småfe og storfe og treller og trellkvinner og ga dem til Abraham, og han lot ham få tilbake Sara, sin hustru. 15 Og Abimelek sa: «Se – mitt land ligger foran deg. Slå deg ned hvor du vil!» 16 Og til Sara sa han: «Se – jeg gir din bror tusen sjekel sølv. La det være deg som et slør for øynene på alle du har med deg, og dermed har du fått full oppreisning.» 17 Og Abraham bad til Gud, og Gud helbredet Abimelek og hans hustru og hans trellkvinner, og de fikk barn. 18 For Herren hadde lukket, ja, lukket hvert morsliv i Abimeleks hus på grunn av Sara, Abrahams hustru. 

Isaks fødsel

21 Og Herren tok seg av Sara som han hadde sagt, og Herren gjorde for Sara det han hadde lovet. 2 Og Sara unnfanget og fødte Abraham en sønn i hans alderdom, på den fastsatte tiden Gud hadde sagt ham. 3 Og Abraham ga sønnen som var født ham, ja, som Sara hadde født ham, navnet Isak. 4 Og Abraham omskar Isak, sin sønn, da han var åtte dager gammel, slik Gud hadde pålagt ham. 5 Og Abraham var hundre år gammel da Isak, hans sønn, ble født. 6 Og Sara sa: «Gud har latt meg le. Alle som hører om det, vil le med meg.» 7 Og hun sa: «Hvem ville sagt til Abraham: Sara skal amme sønner? Nå har jeg født ham en sønn på hans gamle dager.» 

Hagar og Ismael

8 Og barnet vokste og ble avvent, og Abraham holdt et stort gjestebud den dagen Isak ble avvent. 9 Og Sara så at den sønnen Hagar, egypterinnen, hadde født Abraham, spøkte og lo. 10 Og hun sa til Abraham: «Jag bort denne trellkvinnen og sønnen hennes, for trellkvinnens sønn skal ikke arve sammen med Isak, min sønn.» 11 Og ordet gjorde svært ondt i Abrahams øyne, for det gjaldt hans sønn. 12 Og Gud sa til Abraham: «La ikke dette med gutten og trellkvinnen din gjøre ondt i dine øyne. Alt Sara sier til deg, skal du høre på, for gjennom Isak skal din sæd vinne ry. 13 Men også trellkvinnens sønn vil jeg gjøre til et folk, for han er din sæd.»

14 Og Abraham stod tidlig opp om morgenen og tok brød og en lærsekk med vann og ga det til Hagar og la det over skulderen hennes, og han ga henne barnet og sendte henne bort. Og hun gikk seg vill i ørkenen ved Beer-Sjeba. 15 Og da vannet i lærsekken tok slutt, slengte hun fra seg barnet under en av buskene 16 og gikk og satte seg for seg selv, på omtrent et bueskudds avstand, for hun tenkte: «Jeg kan ikke se på at barnet dør.» Og hun satt for seg selv og gråt høylytt. 17 Og Gud hørte guttens stemme, og en Guds engel ropte til Hagar fra himlene og sa: «Hva er det med deg, Hagar? Vær ikke redd, for Gud har hørt guttens stemme der han ligger. 18 Reis deg, løft gutten opp og hold ham i hånden, for jeg vil gjøre ham til et stort folk.» 19 Og Gud åpnet hennes øyne, og hun så en brønn, og hun gikk og fylte lærsekken med vann og lot gutten drikke. 

20 Og Gud var med gutten, og han vokste opp og bodde i ørkenen og ble bueskytter. 21 Og han bodde i Paran-ørkenen, og hans mor tok en hustru til ham fra Egypt.

Abrahams pakt med Abimelek

22 Og det skjedde på den tiden at Abimelek og Pikol, hans hærfører, sa til Abraham: «Gud er med deg i alt du gjør. 23 Sverg nå her til meg ved Gud at du aldri vil bedra hverken meg, mitt avkom eller min etterslekt! Den troskap jeg har vist deg, skal du vise meg og det landet du har tatt opphold i.» 24 Og Abraham sa: «Det sverger jeg på.» 25 Men Abraham krevde Abimelek til regnskap for en brønn som Abimeleks folk hadde tatt. 26 Og Abimelek sa: «Jeg vet ikke hvem som har gjort det, og ikke har du fortalt meg om det, og ikke har jeg hørt om det før i dag.» 27 Og Abraham tok småfe og storfe og ga Abimelek, og de to sluttet en pakt. 28 Og Abraham tok syv gimmerlam til side, 29 og Abimelek sa til Abraham: «Hva er meningen med de syv lammene du har tatt til side?» 30 Og han sa: «For at du skal ta syv lam av min hånd som et vitnesbyrd om at jeg har gravet denne brønnen.»

31 Derfor kalles dette stedet Beer-Sjeba, for der sverget de, begge to. 32 Og de sluttet en pakt i Beer-Sjeba, og Abimelek stod opp med Pikol, sin hærfører, og de vendte tilbake til filisternes land. 33 Og Abraham plantet en tamarisk ved Beer-Sjeba, og der påkalte han Herrens navn, den evige Gud. 34 Og Abraham tok opphold i filisternes land i mange dager[7].

Abraham settes på prøve

22 Og det skjedde etter dette at Gud satte Abraham på prøve. Og han sa til ham: «Abraham!» Og han sa: «Ja, her er jeg.» 2 Og han sa: «Ta din sønn, den eneste, ham du elsker, Isak, og dra til landet Moria og bær ham frem som brennoffer der, på et av fjellene som jeg skal vise deg.»

3 Og Abraham stod tidlig opp om morgenen og salet eselet og tok med seg to av drengene sine og Isak, sin sønn. Og han kløvde ved til brennofferet og rettet seg opp og ga seg på vei til stedet Gud hadde sagt ham. 4 Den tredje dagen løftet Abraham blikket og så stedet i det fjerne. 5 Og Abraham sa til drengene: «Sett dere her med eselet og la meg og gutten gå dit bort og kaste oss ned. Så kommer vi tilbake til dere.» 6 Og Abraham tok offerveden og la den på Isak, sin sønn, og i sin egen hånd tok han ilden og kniven. Og de gikk sammen, de to. 7 Og Isak sa til Abraham, sin far: «Far!» Og han sa: «Ja, her er jeg, gutten min.» Og han sa: «Se – her er ilden og veden, men hvor er lammet til brennofferet?» 8 Og Abraham sa: «Gud vil selv se seg ut et lam til brennofferet, gutten min.» Og de gikk sammen, de to. 9 Og de kom til stedet Gud hadde sagt, og Abraham bygget alteret der og la veden til rette. Og han bandt Isak, sin sønn, og la ham på alteret, oppå veden. 10 Og Abraham rakte ut hånden og tok kniven for å slakte sin sønn. 11 Og Herrens engel ropte til ham fra himlene og sa: «Abraham, Abraham!» Og han sa: «Ja, her er jeg!» 12 Og han sa: «Legg ikke hånd på gutten, og gjør ham ikke noe, for nå vet jeg at du frykter Gud, siden du ikke har holdt tilbake din sønn, din eneste, for meg.» 13 Og Abraham løftet blikket, og se – en vær hang fast etter hornene i et kratt rett bak ham. Og Abraham gikk og tok væren, og ofret den som brennoffer i stedet for sin sønn. 14 Og Abraham kalte dette stedet «Herren ser», slik det sies den dag i dag: «På Herrens fjell lar han seg se.»

15 Og Herrens engel ropte for annen gang til Abraham fra himlene 16 og sa: «Jeg sverger ved meg selv, lyder ordet fra Herren: Fordi du gjorde dette og ikke holdt tilbake din sønn, din eneste, 17 vil jeg velsigne, ja, velsigne deg rikelig og gjøre din sæd tallrik, så tallrik som stjernene på himmelen og som sanden på havets strand. Og din sæd skal innta sine fienders porter, 18 og alle folk på jorden skal velsignes gjennom din sæd, fordi du lyttet til min røst.» 

19 Og Abraham gikk tilbake til drengene, og de stod opp og gikk sammen til Beer-Sjeba. Og Abraham ble boende i Beer-Sjeba. 20 Og det skjedde etter dette at noen sa til Abraham: «Se – Milka har født sønner, hun også, til Nahor, din bror: 21 Us, hans førstefødte, og Bus, hans bror, og Kemuel, Arams far, 22 og Kesed og Haso og Pildasj og Jidlaf og Betuel. 23 Og Betuel avlet Rebekka. Disse åtte fødte Milka til Nahor, Abrahams bror. 24 Og hans medhustru, som het Re’uma, fødte også barn: Tebah og Gaham og Tahasj og Maaka. 

Saras død og gravsted

23 Og Sara ble 127 år gammel; det var Saras leveår. 2 Og Sara døde i Kirjat-Arba, det er Hebron, i Kanaans land. Og Abraham kom for å sørge over Sara og gråte over henne. 3 Og Abraham stod opp foran den døde, og gikk og talte til Hets sønner og sa: 4 «Jeg er selv en fremmed og en utlending blant dere. La meg få eie et gravsted hos dere, så jeg kan bære den døde ut og gravlegge henne.» 5 Og Hets sønner svarte Abraham og sa: 6 «Hør på oss, herre! Du er en Guds høvding iblant oss. Gravlegg din døde i den beste av våre graver! Ingen av oss skal nekte deg sin grav til å legge henne i.» 7 Og Abraham stod opp og kastet seg ned for folket i landet, for Hets sønner. 8 Og han talte til dem og sa: «Hvis det er etter deres hjerte at jeg bærer den døde ut og gravlegger henne, så hør på meg! Legg inn et godt ord for meg hos Efron, Sohars sønn, 9 så han gir meg Makpela-hulen, som tilhører ham og ligger i utkanten av marken hans. Full pris skal han få om han overlater den til meg som mitt eget gravsted her hos dere.» 10 Og Efron satt der blant Hets sønner, og Efron, hetitten, svarte Abraham så alle Hets sønner hørte det, alle som var samlet i porten i hans by. 11 Og han sa: «Nei, min herre, hør på meg: Marken gir jeg deg, og hulen som er der. Jeg gir deg det for mine landsmenns øyne. Jeg gir det til deg. Gravlegg du din døde!» 12 Og Abraham kastet seg ned for landets folk, 13 og han talte til Efron så landsmennene hørte det, og sa: «Om du bare ville høre på meg! Jeg vil gi deg penger for marken. Ta nå imot dem, og la meg gravlegge den døde der.» 14 Og Efron svarte Abraham og sa: 15 «Min herre, hør på meg! Et stykke jord til 400 sjekel sølv, hva er vel det mellom deg og meg? Gravlegg du din døde!» 16 Og Abraham skjønte Efron, og Abraham veide opp det sølvet Efron hadde nevnt så landsmennene hørte det: 400 sjekel gangbart sølv i handel. 17 Og Efrons mark ved Makpela øst for Mamre, både marken og hulen på den, samt hvert tre på marken så langt den rakk, 18 ble overlatt Abraham til odel og eie i påsyn av Hets sønner, ja, av alle som var samlet i porten i hans by. 19 Og deretter gravla Abraham Sara, sin hustru, i hulen på Makpela-marken øst for Mamre, det er Hebron, i Kanaans land. 20 Og både marken og hulen på den ble av Hets sønner overlatt Abraham til odel og eie som gravsted.

Rebekka blir Isaks hustru

24 Og Abraham var gammel og langt oppe i årene, og Herren hadde velsignet ham i ett og alt. 2 Og Abraham sa til sin tjener, den eldste i huset, som hadde oppsyn med alt han eide: «Legg hånden din under låret mitt, 3 så jeg kan la deg sverge ved Herren, himlenes Gud og jordens Gud, på at du ikke skal ta en hustru til min sønn blant døtrene til de kanaaneerne jeg bor iblant, 4 nei, til mitt eget land og min egen slekt skal du dra og hente en hustru til Isak, min sønn.» 5 Og tjeneren sa til ham: «Kanskje vil kvinnen ikke komme etter meg til dette landet. Skal jeg da føre sønnen din tilbake, ja, tilbake til det landet du forlot?» 6 Og Abraham sa til ham: «Vokt deg vel for å føre sønnen min tilbake dit! 7 Herren, himlenes Gud, som tok meg fra min fars hus, fra landet jeg ble født i, som talte til meg og sverget til meg og sa: Til din sæd vil jeg gi dette landet – han skal sende sin engel foran deg, og du skal ta en hustru til sønnen min derfra. 8 Men hvis kvinnen ikke vil gå etter deg, skal du være løst fra eden til meg; før bare ikke min sønn tilbake dit!» 9 Og tjeneren la hånden under sin herre Abrahams lår og lovet med ed å gjøre som han sa.

10 Og tjeneren tok ti av sin herres kameler, og med det beste fra sin herre i lasten la han av sted og dro til arameernes land mellom elvene, til Nahors by. 11 Og han lot kamelene legge seg ned ved en brønn utenfor byen, i kveldingen, på den tiden kvinner går ut for å hente vann. 12 Og han sa: «Herre, min herre Abrahams Gud, gi meg hell i dag og vis velvilje mot min herre Abraham. 13 Se – her står jeg ved vannkilden mens bymennenes døtre kommer ut for å hente vann. 14 La det gå slik at når jeg sier til en ung kvinne: Rekk meg krukken din så jeg kan drikke, og hun svarer: Bare drikk, du, jeg vil også la dine kameler drikke, da er det henne du har tiltenkt din tjener Isak. Slik vil jeg skjønne at du har vist velvilje mot min herre.»

15 Og det skjedde at før han hadde talt ut, se – da kom Rebekka ut – en datter av Betuel, sønn av Milka, som var gift med Nahor, Abrahams bror – med vannkrukken på skulderen. 16 Og den unge kvinnen var vakker å se på, en jomfru ingen mann hadde ligget med. Og hun gikk ned til kilden og fylte krukken og kom opp igjen. 17 Og tjeneren løp imot henne og sa: «La meg få drikke litt vann fra krukken din!» 18 Og hun sa: «Bare drikk, herre!» og vippet krukken raskt ned på armen og lot ham drikke. 19 Og hun lot ham drikke seg utørst og sa: «Også til kamelene dine vil jeg hente vann til de har drukket seg utørste.» 20 Og hun skyndte seg og tømte krukken i vanntrauet, og hun løp igjen til brønnen for å øse, og øste opp vann til alle kamelene. 21 Og mannen så på henne uten å si noe, for å se om Herren hadde latt reisen lykkes for ham eller ikke. 22 Og det skjedde da kamelene hadde drukket seg utørste, at mannen tok frem en nesering av gull som veide en halv sjekel, og to gullarmbånd som veide ti sjekel. 23 Og han sa: «Hvem er du datter av? Fortell meg det, er du snill! Er det husrom hos din far så vi kan overnatte?» 24 Og hun sa til ham: «Jeg er datter av Betuel, en sønn av Milka som hun fødte til Nahor.» 25 Og hun sa: «Halm og fôr har vi rikelig av, og også husrom til overnatting.» 26 Og mannen bøyde seg og kastet seg ned for Herren 27 og sa: «Lovet være Herren, min herre Abrahams Gud, som aldri har holdt opp å vise sin miskunn og trofasthet mot min herre. Jeg var på veien, og Herren førte meg til huset der min herres brødre bor.» 28 Og den unge kvinnen løp og fortalte alt dette i sin mors hus. 

29 Og Rebekka hadde en bror som het Laban, og han løp ut til mannen, ut til kilden. 30 Og det skjedde da han så neseringen og armbåndene på sin søsters hender, og hørte søsterens ord da hun sa: «Dette sa mannen til meg» – at han gikk ut til mannen, og se – han stod blant kamelene ved kilden. 31 Og Laban sa: «Kom, du Herrens velsignede! Hvorfor står du her ute, når jeg har ryddet i huset og gjort plass til kamelene?» 32 Og mannen ble med inn i huset og lesset av kamelene. Og han fikk halm og fôr til kamelene, og vann til å vaske føttene, både han og mennene som var med ham. 33 Og det ble satt frem mat for ham, men han sa: «Jeg spiser ikke før jeg har sagt det jeg har å si.» Og Laban sa: «Si det!» 34 Og han sa: «Jeg er Abrahams tjener. 35 Herren har velsignet min herre rikelig, og han er blitt mektig. Han har gitt ham småfe og storfe og sølv og gull og treller og trellkvinner og kameler og esler. 36 Og Sara, min herres hustru, fødte ham en sønn på sine gamle dager, og han har gitt sønnen alt han eier. 37 Og min herre lot meg sverge og sa: «Du skal ikke ta en hustru til min sønn blant døtrene til de kanaaneerne jeg bor iblant, 38 men til min fars hus og min egen slekt skal du dra og hente en hustru til min sønn.» 39 Og jeg sa til min herre: «Kanskje vil kvinnen ikke komme etter meg?» 40 Og han sa til meg: «Herren, som har latt meg vandre for sitt åsyn, skal sende sin engel med deg og gi deg lykke på reisen, så du kan ta en hustru til min sønn fra min slekt og min fars hus. 41 Men du skal være løst fra eden til meg hvis du kommer til min slekt og de ikke vil la deg få henne, ja, da er du løst fra eden.» 42 Og i dag kom jeg til kilden, og jeg sa: «Herre, min herre Abrahams Gud, om du vil gi meg lykke på den ferden jeg har påtatt meg, 43 så se – her står jeg ved vannkilden. La det gå slik at når det kommer en ung kvinne ut for å hente vann, og jeg sier til henne: La meg få drikke litt vann av krukken din! 44 og hun sier til meg: Bare drikk, du, jeg skal også øse opp til kamelene dine – da er hun den kvinnen Herren har tiltenkt min herres sønn.» 45 Og før jeg hadde talt ut i mitt hjerte, se – da kom Rebekka ut med krukken på skulderen og gikk ned til kilden og øste. Og jeg sa til henne: «La meg få drikke, vær så snill!» 46 Og hun løftet raskt ned krukken hun bar, og sa: «Bare drikk, du, jeg vil også la kamelene dine få drikke.» Og jeg drakk, og hun lot også kamelene drikke. 47 Og jeg spurte henne og sa: «Hvem er du datter av?» Og hun sa: «Jeg er datter av Betuel, en sønn av Nahor som Milka fødte ham.» Og jeg satte ringen i nesen hennes, og armbåndene på armene, 48 og jeg bøyde meg og kastet meg ned for Herren og lovpriste Herren, min herre Abrahams Gud, som hadde ført meg på den rette vei, så jeg kunne ta min herres brordatter til hans sønn. 49 Og vil dere nå vise min herre velvilje og troskap, så si meg det, og vil dere ikke, så si meg også det, så jeg vet om veien går til høyre eller til venstre.» 50 Og Laban og Betuel svarte og sa: «Dette kommer fra Herren, og vi kan ikke si deg noe, hverken for eller imot. 51 Se – her står Rebekka foran deg. Ta henne og reis, og la henne bli hustru til din herres sønn, slik Herren har sagt!» 52 Og det skjedde da Abrahams tjener hørte deres ord, at han kastet seg ned for Herren. 53 Og tjeneren tok frem klær og smykker av sølv og smykker av gull og ga dem til Rebekka, og han skjenket kostbare gaver til hennes bror og hennes mor. 

54 Og de åt og drakk, både han og mennene som var med ham, og ble der natten over. Og de stod opp neste morgen, og han sa: «La meg dra hjem til min herre!» 55 Men hennes bror og hennes mor sa: «La den unge kvinnen bli hos oss en ti dagers tid, så kan hun dra.» 56 Og han sa til dem: «Hold meg ikke tilbake nå når Herren har gitt meg lykke på reisen! La meg dra hjem til min herre!» 

57 Og de sa: «La oss rope på den unge kvinnen og spørre henne selv.» 58 Og de ropte på Rebekka og sa til henne: «Vil du reise med denne mannen?» Og hun sa: «Ja, det vil jeg.» 59 Og de sendte søsteren Rebekka og ammen hennes av sted med Abrahams tjener og hans menn. 60 Og de velsignet Rebekka og sa til henne: «Vår søster, måtte du bli mor til tituseners tusener! Måtte ditt avkom erobre sine fienders porter!» 61 Og Rebekka reiste seg med sine unge kvinner, og de steg opp på kamelene og dro etter mannen, og tjeneren tok Rebekka med seg og dro av sted.

62 Og Isak var kommet fra Lahai-Ro’i-brønnen, for han bodde i Negev-landet. 63 Og Isak gikk en tur ut på marken da det led mot kveld, og han løftet blikket og så, og se – det kom kameler. 64 Og Rebekka løftet blikket og så Isak, og hun steg ned fra kamelen. 65 Og hun sa til tjeneren: «Hvem er den mannen som kommer gående mot oss på marken?» Og tjeneren sa: «Det er min herre.» Og hun tok sløret og dekket seg til. 66 Og tjeneren fortalte Isak alt han hadde gjort. 67 Og Isak førte henne inn i sin mor Saras telt. Og han tok Rebekka, og hun ble hans hustru. Og han elsket henne, og Isak fant trøst etter sin mors død.

Abrahams barn med Ketura

25 Og Abraham tok seg en hustru til, og hun het Ketura. 2 Og hun fødte ham Simran og Joksjan og Medan og Midjan og Jisjbak og Sjuah. 3 Og Joksjan avlet Saba og Dedan. Og Dedans sønner var assyrerne og letusjerne og leummerne. 4 Og Midjans sønner var Efa og Efer og Henok og Abida og Eldaa. Alle disse var sønner av Ketura.

5 Og Abraham ga Isak alt han eide. 6 Og til sønnene Abraham hadde med medhustruene, ga han gaver. Og mens han ennå levde, sendte han dem østover, langt bort fra Isak, sin sønn, til et land i øst.

Abrahams død og gravferd

7 Og dette er tallet på Abrahams dager og leveår: Han ble 175 år gammel. 8 Og Abraham utåndet og døde etter en god alderdom, gammel og mett av dager, og han ble forenet med sitt folk. 9 Og Isak og Ismael, hans sønner, gravla ham i Makpela-hulen, på marken til Efron, hetitten, en sønn av Sohar, øst for Mamre, 10 den marken Abraham hadde kjøpt av Hets sønner. Og der ble Abraham gravlagt, og Sara, hans hustru. 11 Og det skjedde etter Abrahams død at Gud velsignet Isak, hans sønn, og Isak ble boende ved Lahai-Ro’i-brønnen.

Ismaels slekt

12 Og dette er slektssagaen til Ismael, Abrahams sønn, som Hagar, egypterinnen, Saras trellkvinne, fødte ham. 13 Og dette er navnene på Ismaels sønner, de navn de har i slektssagaen: Nebajot, Ismaels førstefødte, og Kedar og Adbeel og Mibsam, 14 og Misjma og Duma og Massa, 15 Hadad og Tema, Jetur, Nafisj og Kedma. 16 Dette var Ismaels sønner, dette var navnene de hadde i sine landsbyer og teltleirer, tolv høvdinger, hver for sin stamme. 17 Og dette er tallet på Ismaels leveår: Han ble 137 år gammel. Og han utåndet og døde og ble forenet med sitt folk. 18 Og de bodde fra Havila til Sjur, som er øst for Egypt, i retning av Assur. Og han slo seg ned rett imot alle sine brødre.

Esau og Jakob

19 Og dette er slektssagaen til Isak, Abrahams sønn. Abraham avlet Isak. 20 Og Isak var førti år gammel da han tok Rebekka til hustru. Hun var datter av arameeren Betuel fra Paddan-Aram, og arameeren Labans søster. 21 Og Isak bad til Herren for sin hustru, for hun var ufruktbar, og Herren hørte hans bønn, og Rebekka, hans hustru, unnfanget. 22 Og barna sloss inni henne, og hun sa: «Er det slik, hva skal det da bli av meg?» Og hun gikk for å søke råd hos Herren. 23 Og Herren sa til henne:

«To folkeslag strides i ditt skjød,

to folk skal skilles i ditt morsliv,

det ene mer mektig enn det andre,

den eldste blir trell for den yngste.» 

24 Og da tiden kom og hun skulle føde, se – da var det tvillinger i morslivet hennes. 25 Og den første kom ut, rød og helt dekket av hår som en fell, og de kalte ham Esau. 26 Så kom broren ut; han holdt Esau i hælen med hånden, og de kalte ham Jakob. Og Isak var seksti år gammel da de ble født.

27 Og guttene vokste opp, og Esau ble en dyktig jeger, en villmarkens mann, og Jakob var en rolig mann og holdt seg ved teltene. 28 Og Isak elsket Esau for viltkjøttet han fikk i munnen, men Rebekka elsket Jakob. 29 Og Jakob hadde kokt suppe, og Esau kom hjem fra marken og var sliten. 30 Og Esau sa til Jakob: «La meg få sette til livs noe av det røde, det røde du har der, for jeg er sliten.» Derfor kalte de ham Edom. 31 Og Jakob sa: «Ikke før du selger meg førstefødselsretten din!» 32 Og Esau sa: «Se – jeg er døden nær, så hva skal jeg med noen førstefødselsrett?» 33 Og Jakob sa: «Sverg på det først!», og han sverget og solgte førstefødselsretten sin til Jakob. 34 Så ga Jakob ham brød og linsesuppe, og han spiste og drakk, reiste seg og gikk. Og Esau viste ringeakt for førstefødselsretten.

Isak og Rebekka i Gerar

26 Og det var igjen hungersnød i landet, en annen enn den første hungersnøden, som var i Abrahams dager. Og Isak dro til Abimelek, filisterkongen, i Gerar. 2 Og Herren viste seg for ham og sa: «Du skal ikke dra ned til Egypt! Ta bolig i det landet jeg sier deg! 3 Ta opphold her i landet, så skal jeg være med deg og velsigne deg, for til deg og din sæd gir jeg alle disse landene, og oppfyller den eden jeg svor til Abraham, din far. 4 Og jeg vil gjøre din sæd tallrik som stjernene på himlene, og til din sæd vil jeg gi alle disse landene. Og alle folk på jorden skal velsignes gjennom din sæd, 5 siden Abraham lyttet til min røst og holdt det jeg påla ham, mine bud, forskrifter og lover.» 6 Og Isak ble boende i Gerar.

7 Og mennene på stedet forhørte seg om hans hustru, og han sa: «Hun er min søster.» Han våget ikke si «min hustru» av frykt for at mennene på stedet skulle drepe ham for Rebekkas skyld, for hun var vakker å se på. 8 Og det skjedde da han hadde vært der en tid, at Abimelek, filisterkongen, så ut av vinduet, ja, han så, og se – Isak drev og kjælte med Rebekka, sin hustru. 9 Og Abimelek kalte Isak til seg og sa: «Hun er jo din hustru! Hvordan kunne du si: Hun er min søster? Og Isak sa: «Jeg sa det for at jeg ikke skulle dø på grunn av henne.» 10 Og Abimelek sa: «Hva er det du har gjort mot oss? Det skulle ikke mer til enn at en av mennene her lå med din hustru, så ville du ha ført skyld over oss!» 11 Og Abimelek ga hele folket dette påbudet: «Den som rører denne mannen eller hans kone, skal dø, ja, han skal dø.»

12 Og Isak sådde korn der i landet, og fikk samme år hundre fold, og Herren velsignet ham. 13 Og mannen ble rik, ja, han ble rikere og rikere, og var til sist styrtrik. 14 Og han eide en bøling av småfe og en bøling av storfe og en mengde treller, og filisterne misunte ham. 15 Og alle brønnene farens treller hadde gravet i hans far Abrahams dager, hadde filisterne kastet igjen og fylt med jord. 16 Og Abimelek sa til Isak: «Dra bort fra oss! Du er blitt for mektig for oss.» 17 Og Isak flyttet derfra og slo leir i Gerar-dalen og ble boende der.

18 Og Isak kom tilbake og grov opp igjen de brønnene som var blitt gravet i hans far Abrahams dager, men som filisterne hadde kastet igjen etter Abrahams død. Og han ga dem de samme navnene som faren hadde gitt dem. 19 Og Isaks treller grov i dalen og fant en kilde med rennende vann. 20 Og gjeterne fra Gerar trettet med Isaks gjetere og sa: «Det er vårt vann!» Og han kalte brønnen Esek fordi de trettet med ham. 21 Og de grov en annen brønn som de også trettet om, og den kalte han Sitna. 22 Og han flyttet derfra og grov enda en brønn, og den ble det ingen trette om. Og han kalte den Rehobot og sa: «Nå har Herren gitt oss rom så vi kan bli fruktbare i landet.»

Isaks pakt med Abimelek

23 Og derfra dro Isak opp til Beer-Sjeba. 24 Og Herren viste seg for ham den natten og sa: «Jeg er din far Abrahams Gud. Frykt ikke, for jeg er med deg, og jeg vil velsigne deg og gjøre din sæd tallrik for min tjener Abrahams skyld.» 25 Og han bygget et alter der og påkalte Herrens navn. Og han slo opp teltet sitt der, og trellene grov en brønn.

26 Og Abimelek kom til ham fra Gerar med sin venn Ahussat og hærføreren Pikol. 27 Og Isak sa til dem: «Hvorfor kommer dere til meg, dere som hater meg og har jaget meg bort fra dere?» 28 Og de sa: «Vi har sett, ja, vi har sett at Herren er med deg, og vi mener vi burde sverge en ed oss imellom, ja, mellom oss og deg. Og la oss slutte en pakt med deg, 29 så du ikke gjør oss noe ondt, siden heller ikke vi rørte deg, men bare gjorde vel mot deg og lot deg fare i fred. Du er nå velsignet av Herren.» 30 Og han holdt gjestebud for dem, og de åt og drakk. 31 Og de stod tidlig opp om morgenen og sverget eden, den ene til den andre, og Isak tok avskjed med dem, og de dro bort fra ham i fred.

32 Og det skjedde den dagen at Isaks treller kom og fortalte ham om brønnen de hadde gravet, og sa til ham: «Vi har funnet vann!» 33 Og han kalte den Sjiba, og derfor heter byen Beer-Sjeba til denne dag. 34 Og da Esau var førti år gammel, tok han Judit, hetitten Beeris datter, og Basmat, hetitten Elons datter, til hustruer. 35 Og de ble til sorg for Isak og Rebekka.

Jakob lurer til seg velsignelsen

27 Og det skjedde da Isak var blitt gammel og øynene så matte at han ikke kunne se, at han ropte på Esau, sin eldste sønn, og sa til ham: «Min sønn!», og han sa: «Ja, her er jeg.» 2 Og han sa: «Se – jeg er blitt gammel. Jeg vet ikke hvilken dag jeg skal dø. 3 Hent nå dine våpen, pilkoggeret og buen, og gå ut på marken og skyt noe vilt til meg. 4 Lag meg noen retter jeg liker, og kom hit med dem og la meg spise, så min sjel kan velsigne deg før jeg dør.»

5 Og Rebekka lyttet da Isak talte med Esau, sin sønn, og Esau gikk ut på marken for å jakte og skaffe noe vilt. 6 Og Rebekka sa til Jakob, sin sønn: «Jeg hørte din far si til Esau, din bror: 7 Skaff meg noe vilt, lag meg noen retter jeg liker, og la meg spise, så jeg kan velsigne deg for Herrens åsyn før jeg dør. 8 Hør nå på meg, gutten min, og gjør som jeg sier! 9 Gå ut til småfeet og hent meg to gode geitekje, så skal jeg lage noen retter til din far som han liker. 10 Og du skal gå inn til din far med dem og la ham spise, så han kan velsigne deg før han dør.» 11 Og Jakob sa til Rebekka, sin mor: «Se – min bror Esau er en lodden mann, og jeg er glatt. 12 Kanskje vil far kjenne på meg? Da blir jeg som en bedrager i hans øyne, og bringer forbannelse over meg og ikke velsignelse.» 13 Og hans mor sa: «Den forbannelsen tar jeg på meg, gutten min. Gjør som jeg sier, og hent dem til meg!» 14 Og han gikk og hentet kjeene og kom til moren med dem, og hun laget noen retter faren likte. 15 Og Rebekka tok Esaus klær, den eldste sønnens stasklær, som lå i huset hennes, og kledde Jakob, sin yngste sønn, i dem. 16 Og skinnene av kjeene la hun om hendene og den glatte nakken hans. 17 Og hun la de smakfulle rettene og brødet hun hadde bakt, i Jakob, sin sønns hånd.

18 Og han kom til sin far og sa: «Far!» Og han sa: «Her er jeg. Hvem er du, min sønn?» 19 Og Jakob sa til sin far: «Jeg er Esau, din førstefødte. Jeg har gjort som du sa. Reis deg nå og sett deg og spis av viltet mitt, så din sjel kan velsigne meg!» 20 Og Isak sa til sønnen: «Hva er dette? Det fant du fort, min sønn!» Og han sa: «Ja, Herren din Gud lot det løpe rett imot meg.» 21 Og Isak sa til Jakob: «Kom nærmere så jeg får kjenne på deg, min sønn! Er du min sønn Esau eller ikke?» 22 Og Jakob gikk bort til Isak, sin far, og han kjente på ham og sa: «Røsten er Jakobs, men hendene Esaus.» 23 Og han kjente ham ikke igjen, for hendene var lodne som hendene til Esau, hans bror. Og han velsignet ham. 24 Og han sa: «Er det deg, Esau, min sønn?» Og han sa: «Ja, det er meg.» 25 Og han sa: «Sett maten frem for meg, og jeg vil spise av viltet fra min sønn, så min sjel kan velsigne deg.» Og han satte den frem for ham, og han spiste, og han ga ham vin, og han drakk. 26 Og Isak, hans far, sa til ham: «Kom hit og kyss meg, min sønn.» 27 Og han gikk frem og kysset ham, og Isak kjente lukten av klærne hans, og han velsignet ham og sa:

«Se – duften av min sønn 

er som duften av en mark 

Herren har velsignet. 

28 Gud gi deg dugg fra himlene, 

rik grøde på dine marker, 

korn og vin i overflod! 

29 Folk skal tjene deg, 

folkeslag kaste seg ned for deg. 

Dine brødre skal du herske over, 

din mors sønner skal hylle deg. 

De som forbanner deg, være forbannet, 

de som velsigner deg, være velsignet!»

30 Og det skjedde så snart Isak hadde fullført velsignelsen over Jakob, og Jakob nettopp var gått ut, bort fra sin fars åsyn, da kom Esau, hans bror, hjem fra jakten. 31 Og han laget også noen retter og bar dem inn til faren og sa til sin far: «Stå opp, far, og spis av viltet som din sønn kommer med, så din sjel kan velsigne meg!» 32 Og Isak, hans far, sa til ham: «Hvem er du?» Og han svarte: «Jeg er din sønn, din førstefødte, Esau.» 33 Og Isak begynte å skjelve, ja, han skalv voldsomt og sa: «Hvem var det da som hadde skutt vilt og kom til meg med det? Jeg spiste av alt før du kom, og jeg velsignet ham. Og han skal forbli velsignet.» 34 Da Esau hørte farens ord, skrek han høyt, ja, skingrende høyt og bittert. Og han sa til sin far: «Velsign meg også, far!» 35 Og han sa: «Din bror kom med svik og tok velsignelsen din.» 36 Og han sa: «Derfor heter han vel Jakob, for nå har han to ganger dratt meg i hælen: Førstefødselsretten tok han fra meg, og se – nå har han også tatt velsignelsen.» Og han sa: «Har du ikke holdt tilbake en velsignelse til meg?» 37 Og Isak svarte og sa til Esau: «Jeg har satt ham til herre over deg og gjort alle hans brødre til treller for ham, korn og ny vin har jeg skaffet ham. Hva kan jeg da gjøre for deg, min sønn?» 38 Og Esau sa til sin far: «Har du bare én velsignelse, far? Velsign meg også, far!» Og Esau gråt høyt. 39 Og Isak, hans far, svarte ham og sa:

«Se – fjernt fra fruktbar jord 

skal din bolig være, 

uten duggen fra oven, fra himlene. 

40 Ved ditt sverd skal du leve, 

for din bror skal du trelle. 

Og når du river deg løs, 

skal du kaste hans åk av nakken.»

41 Og Esau la Jakob for hat på grunn av velsignelsen faren hadde gitt ham. Og Esau sa i sitt hjerte: «Snart kommer dagene da vi skal sørge over far, og da skal jeg drepe Jakob, min bror.» 42 Og Rebekka fikk nyss om hva Esau, hennes eldste sønn, hadde sagt, og hun sendte bud etter Jakob, sin yngste sønn, og sa til ham: «Se – Esau, din bror, trøster seg med at han skal drepe deg. 43 Gjør nå som jeg sier, min sønn, stå opp og flykt til Laban, min bror, i Harran! 44 Bo hos ham en tid, til din brors raseri har lagt seg. 45 Og når hans vrede mot deg er gått over, og han har glemt hva du gjorde mot ham, skal jeg sende bud og hente deg derfra. Hvorfor skulle jeg miste dere begge på én og samme dag?»

46 Og Rebekka sa til Isak: «Jeg har fått avsmak på livet på grunn av Hets døtre. Hvis Jakob tar en av Hets døtre til hustru, en av kvinnene her i landet, hva skal da jeg leve for?»

Isak sender Jakob til Laban

28 Og Isak kalte Jakob til seg. Han velsignet ham og formante ham og sa: «Du skal ikke ta deg en hustru blant Kanaans døtre! 2 Stå opp og dra til Paddan-Aram, til Betuels hus, din morfar! Ta deg en hustru der, blant din morbror Labans døtre. 3 Gud, den Veldige, velsigne deg og gjøre deg fruktbar og tallrik, så du blir til en mengde folkeslag. 4 Måtte han gi deg Abrahams velsignelse, til deg og din sæd, så du kan ta i eie det landet du har tatt opphold i, og som Gud ga Abraham.» 5 Og Isak sendte Jakob av sted, og han dro til Paddan-Aram, til Laban, Betuels sønn, arameeren, bror av Rebekka, Jakobs og Esaus mor. 6 Og Esau så at Isak hadde velsignet Jakob og sendt ham til Paddan-Aram så han kunne finne seg en hustru der. Og da han hadde velsignet ham, formante han ham og sa: «Du skal ikke ta deg en hustru blant Kanaans døtre.» 7 Og Jakob hadde hørt på faren og moren og gått til Paddan-Aram. 8 Og Esau så at Kanaans døtre var onde i hans far Isaks øyne. 9 Og Esau gikk til Ismael og tok Mahalat, en datter av Ismael, Abrahams sønn og Nebajots søster, til hustru i tillegg til de hustruene han hadde.

Jakobs drøm i Betel

10 Og Jakob dro fra Beer-Sjeba og tok veien mot Harran. 11 Og han kom til et sted og ble der natten over, for solen var gått ned. Og han tok en av steinene på stedet og la den under hodet. Og han la seg til å sove der på stedet. 12 Og han drømte, og se – en stige var reist på jorden, og toppen av den rakk til himlene, og se – Guds engler steg opp og ned på den. 13 Og se – Herren stod på den sa: «Jeg, Herren, er din far Abrahams Gud og Isaks Gud. Jorden du ligger på, vil jeg gi til deg og din sæd. 14 Og din sæd skal bli som støvet på marken, og du skal strekke deg mot havet og mot øst og nord og sør, og alle jordens slekter skal velsignes gjennom deg og din sæd. 15 Og se – jeg er med deg og beskytter deg hvor du enn går. Og jeg skal føre deg tilbake til dette landet, for jeg forlater deg ikke før jeg har gjort alt jeg har lovet deg.» 

16 Og Jakob våknet av søvnen og sa: «Sannelig – Herren er på dette stedet, og jeg visste det ikke!» 17 Og han ble redd og sa: «Skremmende er dette stedet! Dette må være Guds hus, og her er himlenes port!» 18 Og Jakob stod tidlig opp om morgenen og tok steinen han hadde satt ved hodet, og reiste den som en støtte og helte olje over den. 19 Og han ga stedet navnet Betel, enda byen før het Lus. 20 Og Jakob ga et løfte og sa: «Om Gud er med meg og verner meg på veien jeg vandrer, om han gir meg brød å ete og klær å kle meg i, 21 og lar meg vende trygt hjem til min fars hus, da skal Herren være min Gud. 22 Og denne steinen jeg har reist som en støtte, skal være Guds hus, og av alt du gir meg, skal jeg gi deg tiende.»

Jakob hos Laban

29 Og Jakob tok bena fatt og gikk til landet der Østens folk bor. 2 Og han så, og se – det var en brønn på marken, og rundt den lå tre saueflokker, for de ga buskapen vann fra denne brønnen. Og steinen var stor over brønnåpningen. 3 Og når alle flokkene var samlet der, veltet de steinen fra brønnåpningen og ga småfeet vann og la steinen tilbake over åpningen. 4 Og Jakob sa til dem: «Brødre, hvor er dere fra?» Og de sa: «Vi er fra Harran.» 5 Og han sa til dem: «Kjenner dere Laban, Nahors sønn?» Og de sa: «Ja, ham kjenner vi.» 6 Og han sa til dem: «Har han det bra?» Og de sa: «Ja, og se – der kommer hans datter Rakel med småfeet!» 7 Og han sa: «Det er ennå høylys dag og for tidlig å samle buskapen. Gi småfeet vann og driv dem ut på beite!» 8 Og de sa: «Det kan vi ikke før alle flokkene er samlet og de velter steinen fra brønnåpningen så vi kan gi småfeet vann.»

9 Han stod ennå og talte med dem da Rakel kom med farens småfe, for det var hun som gjette. 10 Og det skjedde da Jakob så Rakel, sin morbror Labans datter, og morbrorens småfe, at han gikk frem og veltet steinen fra brønnåpningen og lot morbrorens småfe drikke. 11 Og Jakob kysset Rakel og brast i gråt. 12 Og Jakob fortalte henne at han var en slektning av hennes far, og at han var Rebekkas sønn, og hun løp og fortalte det til sin far. 

13 Og det skjedde da Laban fikk høre om Jakob, sin søstersønn, at han løp ham i møte og omfavnet ham og kysset ham og førte ham inn i sitt hus. Og Jakob fortalte alt dette til Laban. 14 Og Laban sa til ham: «Du er sannelig mine ben og mitt kjøtt, du.» Og han ble hos ham en måneds tid. 

Lea og Rakel

15 Og Laban sa til Jakob: «Skal du tjene meg uten betaling, bare fordi du er min slektning? Si meg hva du vil ha i lønn!» 16 Og Laban hadde to døtre. Den eldste het Lea, den yngste Rakel. 17 Og Leas øyne var matte, men Rakel var velskapt og vakker å se på, 18 og Jakob elsket Rakel. Og han sa: «Jeg skal tjene deg i syv år for Rakel, din yngste datter.» 19 Og Laban sa: «Det er bedre jeg gir henne til deg enn til en annen mann. Bli hos meg!» 20 Og Jakob tjente i syv år for Rakel, og de var som dager i hans øyne i hans kjærlighet til henne. 

21 Og Jakob sa til Laban: «Gi meg min hustru, for tiden min er omme, og jeg vil gå inn til henne.» 22 Og Laban samlet alle mennene på stedet og holdt et gjestebud. 23 Og om kvelden tok han sin datter Lea og førte henne til Jakob, og han gikk inn til henne. 24 Og Laban ga trellkvinnen Silpa til sin datter Lea som trellkvinne for henne. 25 Og det ble morgen, og se – det var Lea! Og Jakob sa til Laban: «Hva er det du har gjort mot meg? Var det ikke for Rakel jeg tjente deg? Hvorfor har du lurt meg?» 26 Og Laban sa: «Vi gjør det ikke slik her i landet at vi gifter bort den yngste før den førstefødte. 27 La bryllupsuken hennes gå til ende, så skal du få den andre også, mot at du tjener meg i syv år til!» 28 Og Jakob gikk med på det. Og da bryllupsuken var over, ga han ham sin datter Rakel til hustru. 29 Og Laban ga Rakel, sin datter, trellkvinnen Bilha som trellkvinne for henne. 30 Og Jakob gikk også inn til Rakel, og han elsket Rakel mer enn Lea, og han tjente i syv år til hos Laban.

Jakobs sønner

31 Og Herren så at Lea ble forsømt, og åpnet hennes morsliv, men Rakel var ufruktbar. 32 Og Lea unnfanget og fødte en sønn og kalte ham Ruben, for hun sa: «Ja, Herren har sett min skam; nå vil mannen min elske meg.» 33 Og hun unnfanget igjen og fødte en sønn og sa: «Ja, Herren har hørt at jeg ble forsømt, og han har gitt meg denne også.» Og hun kalte ham Simon. 34 Og hun unnfanget igjen og fødte en sønn og sa: «Denne gangen vil mannen min knytte seg til meg, for jeg har født ham tre sønner.» Derfor kalte hun ham Levi. 35 Og hun unnfanget igjen og fødte en sønn og sa: «Denne gangen vil jeg lovprise Herren.» Derfor kalte hun ham Juda. Deretter sluttet hun å føde.

30 Og Rakel så at hun ikke fødte Jakob barn, og Rakel ble misunnelig på søsteren og sa til Jakob: «Gi meg sønner, ellers dør jeg!» 2 Og Jakob ble rasende på Rakel og sa: «Er jeg i Guds sted, han som har nektet deg livsfrukt?» 3 Og hun sa: «Se – her er Bilha, trellkvinnen min. Gå inn til henne så hun kan føde på mine knær, slik at også jeg får sønner gjennom henne.» 4 Og hun ga ham Bilha, trellkvinnen, til hustru, og Jakob gikk inn til henne. 5 Og Bilha unnfanget og fødte Jakob en sønn. 6 Og Rakel sa: «Gud har skaffet meg rett, for han har hørt min røst, og han har gitt meg en sønn!» Derfor kalte hun ham Dan. 7 Og Bilha, Rakels trellkvinne, unnfanget igjen og fødte Jakob enda en sønn. 8 Og Rakel sa: «Guds brytekamper har jeg kjempet med min søster, og jeg har vunnet.» Og hun kalte ham Naftali.

9 Og Lea så at hun hadde sluttet å føde, og hun tok Silpa, trellkvinnen sin, og ga Jakob til hustru. 10 Og Silpa, Leas trellkvinne, fødte Jakob en sønn. 11 Og Lea sa: «For et hell!» og kalte ham Gad. 12 Og Silpa, Leas trellkvinne, fødte Jakob nok en sønn. 13 Og Lea sa: «For en lykke, for kvinnene priser meg lykkelig.» Og hun kalte ham Asjer.

14 Og Ruben gikk ut under hvetehøsten og fant alruner på marken og tok dem med til Lea, sin mor. Og Rakel sa til Lea: «Gi meg noen av din sønns alruner!» 15 Og hun sa: «Er det ikke nok at du har tatt mannen min? Vil du ta min sønns alruner også?» Og Rakel sa: «Han kan ligge med deg i natt, mot at jeg får din sønns alruner.» 16 Og Jakob kom fra marken om kvelden, og Lea gikk ham i møte og sa: «Det er meg du skal komme til, for jeg har betalt, ja, betalt for deg med min sønns alruner.» Og han lå med henne den natten. 17 Og Gud hørte Lea, og hun unnfanget og fødte Jakob en femte sønn. 18 Og Lea sa: «Gud har lønnet meg fordi jeg ga min mann trellkvinnen min.» Og hun kalte ham Jissakar 19 Og Lea unnfanget igjen og fødte Jakob en sjette sønn. 20 Og Lea sa: «En gave har Gud gitt meg, en god gave. Denne gangen vil mannen min akte og ære meg, for jeg har født ham seks sønner.» Og hun kalte ham Sebulon. 21 Og siden fødte hun en datter og kalte henne Dina. 

22 Og Gud husket på Rakel, og Gud hørte henne og åpnet hennes morsliv, 23 og hun unnfanget og fødte en sønn. Og hun sa: «Gud har tatt bort min skam.» 24 Og hun kalte ham Josef, for hun sa: «Måtte Herren gi meg enda en sønn!»

Jakob lurer Laban og blir rik

25 Og det skjedde da Rakel hadde født Josef, at Jakob sa til Laban: «Gi meg fri så jeg kan dra hjem til mitt sted og mitt land. 26 La meg få hustruene som jeg har tjent deg for, og barna, så jeg kan dra, for du vet jo selv hvordan jeg har tjent deg.» 27 Og Laban sa til ham: «Måtte jeg bare finne nåde for dine øyne, for jeg har fått varsler om at det er for din skyld Herren har velsignet meg.» 28 Og han sa: «Si meg hva du vil ha i lønn, så skal du få det.» 29 Og han sa til ham: «Du vet jo selv hvordan jeg har tjent deg, og hvordan buskapen din hadde det med meg: 30 Det lille du hadde før jeg kom, har økt kraftig, og Herren har velsignet deg hvor jeg enn satte min fot. Men når skal jeg få gjøre noe for mitt eget hus?» 31 Og han sa: «Hva skal jeg gi deg?» Og Jakob sa: «Du skal ikke gi meg noe, men gjør du som jeg sier, vil jeg fortsatt gjete og vokte småfeet for deg. 32 I dag vil jeg gå gjennom alt du har av småfe, og skille ut hvert lam som er flekket eller spraglet, og hvert lam som er svart i saueflokken, samt alle de flekkete og spraglete blant geitene, og det skal være min lønn. 33 Min ærlighet skal svare for meg i morgen den dag, når du kommer og tar lønnen min i øyensyn: Hver geit som ikke er flekket eller spraglet, hver sau som ikke er svart, har jeg stjålet.» 34 Og Laban sa: «Godt, vi gjør som du sier.» 35 Og samme dag skilte han ut de stripete og spraglete bukkene og alle de flekkete og spraglete geitene, alle som det var noe hvitt på, og alle de svarte sauene, og lot sønnene ta hånd om dem. 36 Og han la tre dagsreiser mellom seg og Jakob, og Jakob gjette det som var igjen av Labans småfe. 

37 Og Jakob fant seg friske kjepper av poppel og mandeltre og lønnetre og skavet barken av dem i striper og fikk frem det hvite på kjeppene. 38 Og han stilte kjeppene han hadde skavet, opp der småfeet kom for å drikke, i vanntrauene og rennene, rett foran dyrene, som paret seg når de kom for å drikke. 39 Og småfeet paret seg da foran kjeppene og fikk stripete, flekkete og spraglete lam. 40 Og Jakob skilte ut sauene, og stilte småfeet med hodet mot de stripete og svarte blant Labans sauer. Slik fikk han sine egne flokker, som han ikke slapp sammen med Labans småfe. 41 Og hver gang det var sterke dyr som paret seg, stilte Jakob kjeppene rett for øynene på dem i vanntrauene, for at de skulle pare seg ved kjeppene. 42 Og for svake dyr stilte han dem ikke opp, slik at de svake gikk til Laban og de sterke til Jakob. 43 Og mannen ble stadig rikere, og hadde sauer og geiter i mengder, og treller og trellkvinner og kameler og esler.

Jakob flykter fra Laban

31 Og han hørte at Labans sønner sa: «Jakob har tatt alt far eide, og det er av fars eiendom han er blitt rik og mektig.» 2 Og Jakob så på Labans ansikt, og se – det var ikke mot ham som før. 3 Og Herren sa til Jakob: «Vend tilbake til dine fedres land og til din egen slekt, og jeg skal være med deg.»

4 Og Jakob sendte bud etter Rakel og Lea og bad dem komme ut på marken der han var med småfeet. 5 Og han sa til dem: Jeg ser på deres fars ansikt at han ikke er mot meg som før. Men min fars Gud har vært med meg. 6 Og dere, ja, dere vet at jeg har tjent deres far så godt jeg kunne, 7 enda han har lurt meg og endret lønnen min ti ganger. Men Gud har ikke latt ham gjøre meg noe ondt. 8 Hvis han sa: «De flekkete skal være din lønn», fikk hele småfeet flekkete unger. Og hvis han sa: «De stripete skal være din lønn», fikk hele småfeet stripete unger. 9 Og Gud tok buskapen fra deres far og ga den til meg. 10 Og i paringstiden for småfeet drømte jeg at jeg løftet blikket og så meg rundt, og se: Bukkene som paret seg med småfeet, var stripete, flekkete og prikkete. 11 Og Guds engel sa til meg i drømme: «Jakob!», og jeg sa: «Her er jeg.» 12 Og han sa: «Løft blikket og se! Alle bukkene som parer seg med småfeet, er stripete, flekkete og prikkete, for jeg har sett hva Laban har gjort mot deg. 13 Jeg er Gud fra Betel, der du salvet en støtte, der du ga meg et løfte. Stå nå opp, dra bort fra dette landet og vend tilbake til det landet du er født i!» 14 Og Rakel og Lea svarte og sa til ham: «Har vi ennå noen eiendel og arv i vår fars hus? 15 Er vi ikke av ham blitt regnet som fremmede? Han solgte oss jo, og pengene våre har han brukt opp. 16 All den rikdommen Gud har tatt fra far, tilhører oss og våre barn, så gjør nå alt det Gud har sagt du skal gjøre!»

17 Og Jakob stod opp og satte sine barn og sine hustruer på kamelene. 18 Og han drev med seg hele buskapen – med alt det gods han hadde samlet, og hele den buskapen han hadde skaffet seg i Paddan-Aram – for å dra hjem til Isak, sin far, i Kanaans land. 19 Og Laban var ute og klippet sauene, og Rakel stjal sin fars terafer. 20 Og Jakob lurte arameeren Laban da han ikke sa noe om at han ville flykte. 21 Og han flyktet, han og alt som var hans, og han stod opp og gikk over elven og tok veien mot Gilead-fjellet.

Laban forfølger Jakob

22 Og den tredje dagen fikk Laban vite at Jakob var flyktet. 23 Og han tok med seg sine brødre og forfulgte ham i syv dagsreiser og nådde ham igjen på Gilead-fjellet. 24 Og Gud kom til Laban, arameeren, i en drøm om natten og sa til ham: «Vokt deg, så du ikke sier noe til Jakob, hverken godt eller ondt.»

25 Og Laban tok igjen Jakob, og Jakob hadde slått opp teltet på fjellet. Og Laban og brødrene slo også leir på Gilead-fjellet. 26 Og Laban sa til Jakob: «Hva er det du har gjort? Du har lurt meg og drevet mine døtre bort som krigsfanger! 27 Hvorfor lurte du meg og holdt flukten hemmelig? Hvorfor sa du ikke noe, så jeg kunne sendt deg av gårde med festlig sang, med tromme og harpe? 28 Du lot meg ikke kysse mine sønner og døtre,[8] nei, som en dåre har du handlet. 29 Det står i min makt å gjøre dere ondt, men deres fars Gud talte til meg i natt og sa: ‘Vokt deg, så du ikke sier noe til Jakob, hverken godt eller ondt.’ 30 Og nå har du reist, reist av sted, fordi du lengtet så sårt etter din fars hus, men hvorfor stjal du mine guder?» 31 Og Jakob svarte og sa til Laban: «Jeg var redd, og jeg sa til meg selv at du kunne ta dine døtre fra meg med makt. 32 Men den du finner gudene hos, han skal ikke leve. Se nå etter, her foran våre brødre, hva som er ditt hos meg, og ta det!» Men Jakob visste ikke at Rakel hadde stjålet dem. 33 Og Laban gikk inn i Jakobs telt, og i Leas telt og i de to trellkvinnenes telt, og han fant ikke noe. Og han gikk ut av Leas telt og inn i Rakels. 34 Og Rakel hadde tatt terafene og lagt dem i kamelsadelen og satt seg på dem. Og Laban lette gjennom hele teltet, men fant ikke noe. 35 Og hun sa til sin far: «Min herre må ikke bli sint for at jeg ikke kan reise meg for deg, for jeg har det på kvinners vis.» Og han lette, men fant ikke husgudene. 

36 Og Jakob ble brennende harm og skjente på Laban. Og Jakob svarte og sa til Laban: «Hva galt har jeg gjort? Hva er min synd, siden du forfølger meg? 37 Du har lett gjennom alt hva jeg eier og har. Hva har du funnet av ting fra ditt eget hus? Legg det her, foran mine brødre og dine brødre, så de kan dømme oss to imellom! 38 I tyve år har jeg vært hos deg, og dine sauer og geiter har ikke født for tidlig, og værene i buskapen din har jeg ikke satt til livs. 39 Dyr som ble revet i hjel, kom jeg ikke til deg med, nei, selv bar jeg tapet, av min hånd fikk du for det som ble stjålet om dagen og stjålet om natten. 40 Jeg var der når heten sved meg om dagen og kulden om natten, og søvnen flyktet fra mine øyne. 41 I tyve år har jeg vært i ditt hus, og tjent deg i fjorten år for dine to døtre, og seks år for småfeet, og du har endret lønnen min ti ganger. 42 Hvis ikke min fars Gud, Abrahams Gud og Isaks Redsel, hadde vært med meg, ville du nå ha sendt meg tomhendt bort. Men Gud har sett min nød og mine henders slit, og i natt lot han dommen falle.» 

43 Og Laban svarte og sa til Jakob: «Døtrene er mine døtre, og sønnene mine sønner og buskapen min buskap – alt du ser, er mitt! Men hva kan jeg i dag gjøre for mine døtre, for dem eller for sønnene de har født? 44 La oss nå slutte en pakt, du og jeg, og la den være som et vitne mellom meg og deg.»

Jakob og Laban slutter pakt

45 Og Jakob tok en stein og reiste den til en støtte. 46 Og Jakob sa til sine brødre: «Sank sammen stein!» Og de tok steiner og laget en varde og spiste der ved varden. 47 Og Laban kalte den Jegar-Sahaduta, men Jakob kalte den Gal-Ed. 48 Og Laban sa: «Denne varden er i dag et vitne mellom deg og meg.» Derfor kalte de den Gal-Ed 49 og Mispa, for han sa: «Herren skal holde øye med deg og meg når vi er ute av syne for hverandre. 50 Om du krenker mine døtre, om du tar deg andre hustruer ved siden av mine døtre, og ingen mann er til stede, se – da er Gud vitne mellom meg og deg.» 51 Og Laban sa til Jakob: «Se denne varden, og se den støtten jeg har reist mellom meg og deg! 52 Et vitne skal denne varden være, et vitne skal støtten være, på at jeg ikke skal gå forbi denne varden mot deg, og på at du ikke skal gå forbi denne varden og denne støtten mot meg – med ondt i sinne. 53 Abrahams Gud og Nahors Gud, deres fars Gud, skal dømme mellom oss.» Og Jakob svor ved sin far Isaks Redsel. 54 Og Jakob ofret et slaktoffer på fjellet og innbød sine brødre til måltid, og de spiste og overnattet på fjellet. 55 Og om morgenen stod Laban tidlig opp og kysset sine sønner og døtre og velsignet dem. Og Laban dro av sted og vendte hjem.

Jakobs kamp

32 Og Jakob dro videre, og Guds engler kom ham i møte. 2 Og Jakob sa da han så dem: «Her er Guds leir.» Og han kalte stedet Mahanajim. 3 Og Jakob sendte budbærere foran seg til Esau, sin bror, i landet Se’ir, på Edoms mark.

4 Og han ga dem en ordre og sa: «Dette skal dere si til min herre, til Esau: Så sier din tjener Jakob: Jeg har oppholdt meg hos Laban og vært der helt til nå. 5 Og jeg har fått okser og esler og småfe og treller og trellkvinner, og jeg sender bud for å fortelle min herre om dette, for å finne nåde for dine øyne.» 6 Og budbærerne kom tilbake til Jakob og sa: «Vi kom til din bror, til Esau, og han er også på vei for å møte deg – og 400 mann er med ham!»

7 Og Jakob ble redd, og grepet av angst delte han folket som var med ham, samt småfeet og kveget og kamelene, i to leirer. 8 Og han sa: «Hvis Esau angriper én leir og slår den, kan den gjenværende leiren slippe unna.» 9 Og Jakob sa: «Du min far Abrahams Gud, du min far Isaks Gud, du, Herre, som sa til meg: Vend tilbake til ditt land og til ditt fødested, så skal jeg gjøre vel mot deg. 10 Jeg er ikke verdig all den miskunn og all den troskap du har vist din tjener, for med min stav gikk jeg over Jordan, og nå er jeg blitt til to leirer. 11 Jeg ber deg, fri meg fra min brors hånd, fra Esaus hånd, for jeg er redd ham, jeg er redd han kan komme og drepe meg og mine, mor og sønner. 12 Og du har selv sagt: Jeg skal være din velgjører og gjøre vel mot deg, og jeg vil la din sæd bli som sanden ved havet, så tallrik at ingen kan telle den.» 13 Og han lå over der, den natten, og han tok av det han hadde i hende, en gave til Esau, sin bror: 

14 200 geiter og 20 bukker, 200 sauer og 20 værer, 15 30 kameler med diende føll, 40 kuer og 10 okser, 20 eselhopper og 10 esler. 16 Og han overlot dem flokkevis til trellene sine og sa til dem: «Gå i forveien, og hold god avstand mellom flokkene.» 17 Og han ga den første beskjed og sa: «Når Esau, min bror, møter deg og spør: Hvem tilhører du, og hvor skal du, og hvem eier dyrene du driver? 18 Da skal du svare: Din tjener Jakob. Det er en gave han sender til min herre, til Esau, og se – han kommer selv etter.» 19 Og han ga samme ordre til den andre og til den tredje, ja, til alle trellene som gikk etter flokkene, og sa: «Dette skal dere si til Esau når dere møter ham. 20 Og dere skal si: Se – din tjener Jakob kommer selv etter.» For han sa til seg selv: «La meg blidgjøre ham med gaven som går foran meg, og når jeg så ser ham ansikt til ansikt, blir han kanskje mildere stemt.» 21 Og gaven gikk foran ham, og selv overnattet han i leiren den natten. 22 Og samme natt stod han opp og tok sine to hustruer og sine to trellkvinner og de elleve guttene og gikk over vadestedet Jabbok.

23 Og han tok dem og satte dem over elven og førte over alt han eide. 24 Og Jakob var alene tilbake, og en mann kjempet med ham til det grydde av dag. 25 Og han så at han ikke fikk overtaket på ham, og han ga ham et slag på hofteskålen, og Jakobs hofteskål gikk ut av ledd mens han kjempet med ham. 26 Og han sa: «Slipp meg, for morgenen gryr!» Og Jakob sa: «Jeg slipper deg ikke med mindre du velsigner meg.» 27 Og han sa til ham: «Hva heter du?» Og han svarte: «Jakob.» 28 Og han sa: «Du skal ikke lenger hete Jakob, men Israel, for du har kjempet med Gud og mennesker og vunnet.» 29 Og Jakob spurte ham ut og sa: «Si meg navnet ditt!» Og han sa: «Hvorfor spør du om navnet mitt?» Og han velsignet ham der. 30 Og Jakob kalte stedet Peniel, «for jeg har sett Gud ansikt til ansikt og er kommet fra det med livet». 31 Og solen gikk opp over ham idet han dro gjennom Penuel, og han haltet på grunn av hoften. 32 Derfor spiser Israels sønner til denne dag ikke muskelen over hofteskålen, for det var på hofteskålen, på denne muskelen, han slo Jakob.

Jakob og Esau møtes

33 Og Jakob løftet blikket og så, og se – der kom Esau med 400 mann. Og han fordelte barna mellom Lea og Rakel og de to trellkvinnene. 2 Og han stilte trellkvinnene og deres barn fremst, Lea og hennes barn bak dem og Rakel og Josef bakerst. 3 Og han gikk selv foran dem og kastet seg syv ganger til jorden mens han nærmet seg sin bror. 4 Og Esau løp ham i møte og omfavnet ham og falt ham om halsen og kysset ham, og de gråt. 5 Og Esau løftet blikket og så kvinnene og barna, og han sa: «Hvem er de du har der?» Og han sa: «Barna som Gud har skjenket din tjener.» 6 Og trellkvinnene gikk frem med barna og kastet seg ned. 7 Og Lea gikk også frem med sine barn og kastet seg ned, og så gikk Josef frem med Rakel og kastet seg ned. 8 Og Esau sa: «Hva ville du med hele den leiren jeg møtte?» Og han sa: «Jeg ville finne nåde for min herres øyne.» 9 Og Esau sa: «Jeg har mer enn nok, bror. Det du har, er ditt!» 10 Og Jakob sa: «Nei, kjære deg, har jeg funnet nåde for dine øyne, så ta denne gaven fra min hånd. Ja, for da jeg så ditt ansikt, var det som å se Guds eget ansikt, og du var blid mot meg. 11 Ta nå imot, kjære deg, den velsignelsen jeg sendte deg, for Gud har vært god mot meg, og jeg har alt jeg trenger.» Og han nødet ham, og han tok imot.

12 Og Esau sa: «La oss bryte opp og dra videre, og la meg gå ved siden av deg.» 13 Og han sa: «Min herre vet at barna tåler lite, og jeg har småfe og kveg som gir melk. Og drives de for hardt, om så bare én dag, vil hele flokken dø. 14 Vil ikke min herre heller dra forut for sin tjener og la meg i ro og mak rusle etter i den farten buskapen og barna holder, til jeg er fremme hos min herre i Se’ir?» 15 Og Esau sa: «Men jeg vil gjerne la noen av mennene jeg har med meg, bli igjen hos deg.» Og han sa: «Hvorfor skulle jeg finne en slik nåde for min herres øyne?»

16 Og Esau gjorde vendereis samme dag og dro til Se’ir, 17 mens Jakob fortsatte til Sukkot, der han bygget seg et hus. Og han satte opp hytter til buskapen – derfor kalte han stedet Sukkot. 18 Og Jakob kom i god behold til byen Sikem, som er i Kanaans land, da han kom fra Paddan-Aram, og han slo leir utenfor byen. 19 Og han kjøpte det jordstykket han hadde slått opp teltet på, av sønnene til Hamor, Sikems far, for 100 kesita. 20 Og han reiste et alter der og kalte det El Elohe-Israel.

Sikem og Dina

34 Og Dina, Leas datter, som hun hadde født Jakob, gikk ut for å se landets døtre. 2 Og Sikem, sønn av hevitten Hamor, høvdingen i landet, så henne og tok henne og lå med henne og voldtok henne. 3 Og hans sjel ble hengende fast ved Dina, Jakobs datter, og han elsket den unge piken og talte til hennes hjerte. 4 Og Sikem sa til Hamor, sin far: «La meg få dette barnet til hustru!» 

5 Og Jakob fikk høre at han hadde skjendet Dina, hans datter. Og sønnene hans var ute på marken med kveget, og Jakob holdt seg taus til de kom hjem. 6 Og Hamor, Sikems far, gikk ut til Jakob for å tale med ham. 7 Og Jakobs sønner var kommet hjem fra marken da de fikk høre om det. Og mennene kjente seg krenket, og harmen kokte i dem, for han hadde gjort en skjenselsgjerning mot Israel: Han hadde ligget med Jakobs datter, og slikt måtte ikke skje! 8 Og Hamor talte med dem og sa: «Sikem, min sønn, er helt inntatt i søsteren deres. La ham få henne til hustru! 9 Gå i svogerskap med oss og gi oss døtrene deres, og ta selv døtrene våre! 10 Slå dere ned hos oss, så har dere landet foran dere: Bo her og dra omkring og skaff dere eiendom her.» 11 Og Sikem sa til hennes far og hennes brødre: «Finner jeg nåde for deres øyne, vil jeg gi alt dere ber meg om. 12 Legg kraftig på prisen for bruden og brudegaven! Jeg skal gi hva dere forlanger, bare dere gir meg den unge kvinnen til hustru.» 13 Og Jakobs sønner ga Sikem og hans far Hamor et svikefullt svar, og de gjorde det fordi han hadde skjendet Dina, deres søster. 14 Og de sa til dem: «Det kan vi ikke gjøre. Vi kan ikke gi søsteren vår til en mann som har forhud, det ville være en skam for oss. 15 Bare på én betingelse kan vi komme overens med dere: at dere blir som oss ved at alle av hankjønn hos dere blir omskåret. 16 Da kan vi gi dere døtrene våre og selv ta døtrene deres, ja, vi kan bo sammen med dere og bli ett folk. 17 Men hvis dere ikke hører på oss og lar dere omskjære, tar vi vår søster med oss og går.» 18 Og dette var gode ord, både i Hamors øyne og i Sikem, hans sønns øyne. 

19 Og unggutten var ikke sen med å gjøre som de sa, for han ville ha Jakobs datter og var den som hadde mest å si i farens hus. 20 Og Hamor og Sikem, hans sønn, gikk til byporten og sa til mennene i byen: 21 «Disse mennene vil leve i fred med oss. La dem slå seg ned i landet og dra omkring her, for se – landet er stort nok for dem. Døtrene deres skal vi ta oss til hustruer, og våre egne døtre skal vi gi dem. 22 Men bare på ett vilkår vil mennene gå med på å bo hos oss så vi blir ett folk: Alle av hankjønn hos oss må la seg omskjære, slik de selv er omskåret. 23 Alt de eier av buskap og hele kveget deres – blir det ikke vårt, bare vi kommer overens med dem og de blir boende hos oss?» 24 Og de hørte på Hamor og hans sønn Sikem, alle som gikk ut av byporten, og alle av hankjønn, alle som gikk ut av byporten, ble omskåret.

25 Og det skjedde den tredje dagen, mens de ennå hadde vondt, at to av Jakobs sønner, Simon og Levi, Dinas brødre, grep sine sverd. Og de kom uhindret inn i byen og drepte alle av hankjønn. 26 Og Hamor og Sikem, hans sønn, drepte de med sverdeggen, da de tok Dina ut av Sikems hus og dro bort. 27 Jakobs sønner kom over de drepte og plyndret byen, for de hadde skjendet deres søster. 28 Og de tok småfeet deres, og kveget og eslene, både de som var i byen, og de som var ute på marken, 29 og hele rikdommen deres, og alle barna og kvinnene deres førte de bort som bytte, og alt som var i husene, ranet de. 

30 Og Jakob sa til Simon og Levi: «Dere har ødelagt for meg så jeg stinker for dem som bor her i landet, for kanaaneerne og perisittene, jeg som er lite mannsterk. Samler de seg mot meg og slår meg, blir jeg utryddet, både jeg og mitt hus.» 31 Og de sa: «Skulle han få behandle vår egen søster som en hore?»

Jakob i Betel

35 Og Gud sa til Jakob: «Stå opp, dra til Betel og bo der! Og bygg et alter der for den Gud som viste seg for deg da du flyktet fra Esau, din bror.» 2 Og Jakob sa til sitt hus og til alle som var med ham: «Fjern alle fremmede guder som finnes hos dere, og rens dere og skift klær! 3 Og la oss stå opp og dra til Betel, og jeg skal bygge et alter der for Gud, han som svarte meg den dagen jeg var i nød, og var med meg på veien jeg vandret.» 4 Og de ga Jakob alle de fremmede gudene de hadde i hendene, og ringene de hadde i ørene, og Jakob gjemte dem under terebinten ved Sikem. 5 Og de dro, og en gudsredsel kom over byene rundt dem, og de forfulgte ikke Jakobs sønner. 

6 Og Jakob kom til Lus i Kanaans land, som er Betel, han og hele folket som var med ham. 7 Og han bygget et alter der og kalte stedet El-Betel, for der hadde Gud åpenbart seg for ham da han flyktet fra sin bror. 8 Og Debora, Rebekkas amme, døde, og hun ble gravlagt nedenfor Betel, under eiketreet. Og den ble kalt Gråtens eik. 9 Og Gud viste seg igjen for Jakob etter at han var kommet hjem fra Paddan-Aram, og han velsignet ham. 10 Og Gud sa til ham: «Jakob er ditt navn, men Jakob skal du ikke lenger hete, for Israel skal være ditt navn.» Og han ga ham navnet Israel. 11 Og Gud sa til ham:

«Jeg er Gud, den Veldige. 

Vær fruktbar, bli mange! 

Et folk skal stamme fra deg,

ja, folkeslag i mengder,

fra dine lender skal konger utgå.

12 Og landet jeg ga til Abraham og Isak, gir jeg nå deg. Til din sæd etter deg gir jeg landet.» 13 Og Gud steg opp fra ham, fra stedet der han hadde talt med ham. 14 Og Jakob reiste en støtte på stedet der han hadde talt med ham, en støtte av stein, og han øste drikkoffer over den og helte olje på den. 15 Og Jakob kalte stedet der Gud hadde talt med ham, Betel.

Rakels død

16 Og de dro fra Betel, og det var ennå et stykke vei igjen til Efrat da Rakel fødte et barn. Og det var en hard fødsel. 17 Og det skjedde da riene var på sitt verste, at jordmoren sa til henne: «Vær ikke redd, for også denne gangen får du en sønn.» 18 Og det skjedde da livet hennes ebbet ut og hun skulle dø, at hun ga ham navnet Ben-Oni. Men faren kalte ham Benjamin. 19 Og Rakel døde og ble gravlagt ved veien til Efrat, det er Betlehem. 20 Og Jakob reiste en støtte på hennes grav, og dette er Rakels gravstein til denne dag.

21 Og Israel dro videre og satte opp teltet bortenfor Migdal-Eder. 22 Og det skjedde da Israel bodde i dette landet, at Ruben lå med Bilha, sin fars medhustru, og Israel fikk høre om det.

Jakobs sønner

23 Og Jakobs sønner var tolv. Leas sønner var Ruben, Jakobs førstefødte, og Simon og Levi og Juda og Jissakar og Sebulon. 24 Rakels sønner var Josef og Benjamin. 25 Og sønnene til Bilha, Rakels trellkvinne, var Dan og Naftali. 26 Og sønnene til Silpa, Leas trellkvinne, var Gad og Asjer. Dette var Jakobs sønner, som ble født ham i Paddan-Aram.

Isaks død

27 Og Jakob kom til Isak, sin far, i Mamre ved Kirjat-Arba, det er Hebron, der Abraham og Isak hadde holdt til. 28 Og Isaks dager var 180 år. 29 Og Isak utåndet og døde og ble forenet med sitt folk, gammel og mett av dager. Og Esau og Jakob, hans sønner, gravla ham.

Esaus slekt

36 Og dette er slektssagaen til Esau, han som er Edom. 2 Og Esau tok sine hustruer blant Kanaans døtre: Ada, datter av Elon, hetitten, og Oholibama, datter av Ana, en sønn av Sibon, hevitten, 3 og Basmat, datter av Ismael og søster av Nebajot. 4 Og Ada fødte Esau Elifas, og Basmat fødte Re’uel, 5 og Oholibama fødte Je’usj og Jalam og Korah. Dette var Esaus sønner, som ble født ham i Kanaans land.

6 Og Esau tok sine hustruer og sine sønner og døtre og hele sin husstand, samt buskapen, alle dyrene og all den eiendom han hadde skaffet seg i Kanaans land, og dro til et land borte fra Jakob, sin bror. 7 For de eide for mye til å bo sammen, og landet de oppholdt seg i, kunne ikke fø dem siden buskapen var så stor. 8 Og Esau slo seg ned i Se’ir-fjellene – Esau er Edom.

9 Dette er slektssagaen til Esau, Edoms far, i Se’ir-fjellene. 10 Dette er navnene på Esaus sønner: Elifas, sønn av Ada, Esaus hustru; Re’uel, sønn av Basmat, Esaus hustru. 11 Og Elifas’ sønner var Teman, Omar, Sefo og Gatam og Kenas. 12 Og Timna var Esaus sønn Elifas’ frille, og hun fødte ham Amalek. Dette var sønnene etter Ada, Esaus hustru. 13 Og dette er Re’uels sønner: Nahat og Serah, Sjamma og Missa. Dette var sønnene etter Basmat, Esaus hustru. 14 Og dette var sønnene til Esaus hustru Oholibama, datter av Ana, en sønn av Sibon – hun fødte Esau Je’usj og Jalam og Korah.

15 Dette er høvdingene blant Esaus sønner: Sønner av Elifas, Esaus førstefødte, var høvding Teman, høvding Omar, høvding Sefo, høvding Kenas, 16 høvding Korah, høvding Gatam, høvding Amalek. Dette er høvdingene etter Elifas i Edoms land. De er sønnene etter Ada. 17 Og dette er sønnene til Re’uel, Esaus sønn: høvding Nahat, høvding Serah, høvding Sjamma, høvding Missa. Dette er høvdingene etter Re’uel i Edoms land. De er sønnene etter Basmat, Esaus hustru. 18 Og dette er sønnene til Oholibama, Esaus hustru: høvding Je’usj, høvding Jalam, høvding Korah. Dette er høvdingene etter Oholibama, Anas datter, Esaus hustru. 19 Dette var Esaus sønner og deres høvdinger. Han er Edom.

20 Dette er sønnene til Se’ir, horitten, som bodde i landet: Lotan og Sjobal og Sibon og Ana, 21 og Disjon og Eser og Disjan. De er horittenes høvdinger, Se’irs sønner i Edoms land. 22 Og Lotans sønner var Hori og Hemam, og Lotans søster var Timna. 23 Og dette er Sjobals sønner: Alvan og Manahat og Ebal, Sjefo og Onam. 24 Og dette er Sibons sønner: Ajja og Ana, det var den Ana som fant de varme kildene i ørkenen da han gjette eslene for Sibon, sin far.

25 Og dette er Anas barn: Disjon og Oholibama, Anas datter. 26 Og dette er Disjons sønner: Hemdan og Esjban og Jitran og Keran. 27 Og dette er Esers sønner: Bilhan og Saavan og Akan. 28 Og dette er Disjans sønner: Us og Aran. 

29 Dette er horittenes høvdinger: høvding Lotan, høvding Sjobal, høvding Sibon, høvding Ana, 30 høvding Disjon, høvding Eser og høvding Disjan. Dette er høvdingene etter Hori, stamme for stamme, i Se’irs land.

31 Dette er de kongene som hersket i Edom før noen konge hersket over Israels sønner. 32 Og Bela, sønn av Beor, var konge i Edom, og hans by het Dinhaba. 33 Og Bela døde, og Jobab, sønn av Serah fra Bosra, ble konge i hans sted. 34 Og Jobab døde, og Husjam fra Teman ble konge i hans sted. 35 Og Husjam døde, og Hadad, sønn av Bedad, ble konge i hans sted, han som slo Midjan på Moabs marker. Og hans by het Avit. 36 Og Hadad døde, og Samla fra Masreka ble konge i hans sted. 37 Og Samla døde, og Saul fra Rehobot ved elven ble konge i hans sted. 38 Og Saul døde, og Baal-Hanan, sønn av Akbor, ble konge i hans sted. 39 Og Baal-Hanan, Akbors sønn, døde, og Hadad ble konge i hans sted. Og hans by het Pa’u, og hans hustru het Mehetabel, en datter av Matred, Mesahabs datter.

40 Og dette er navnene på Esaus høvdinger etter stammer og bosteder, navn for navn: høvding Timna, høvding Alva, høvding Jetet, 41 høvding Oholibama, høvding Ela, høvding Pinon, 42 høvding Kenas, høvding Teman, høvding Mibsar, 43 høvding Magdiel, høvding Iram. Dette var Edoms høvdinger, etter bosteder i landet de eide. Og Esau er Edoms far. 

Josef og hans brødre

37 Og Jakob bodde i landet på sin fars oppholdssteder, i Kanaans land. 2 Dette er Jakobs slektssaga.

Josef, sytten år gammel, gjette småfeet sammen med brødrene. Som gutt var han sammen med sønnene til Bilha og Silpa, sin fars hustruer. Og Josef gikk til faren med alt det onde han hørte om dem. 3 Og Israel elsket Josef mer enn alle sine sønner, for han var et barn av hans alderdom, og han laget en stripet kjortel til ham. 4 Og hans brødre så at faren elsket ham høyere enn alle brødrene, og de hatet ham og kunne ikke si et vennlig ord til ham.

5 Og Josef hadde en drøm og fortalte den til brødrene, og de hatet ham enda mer. 6 Og han sa til dem: «Hør nå hva jeg har drømt! 7 Og se – vi bandt nek ute på åkeren, og se – neket mitt reiste seg og stod helt rett, og se – nekene deres stod rundt og kastet seg ned for mitt.» 8 Og brødrene sa til ham: «Skal du være konge og råde over oss? Skal du være hersker og herske over oss?» Og de hatet ham enda mer for drømmene og ordene hans. 9 Og Josef hadde enda en drøm, og han fortalte den til brødrene og sa: «Hør, jeg har hatt enda en drøm, og se – solen og månen og elleve stjerner kastet seg ned for meg.» 10 Og han fortalte det til faren og til brødrene, og faren skjente på ham og sa: «Hva er det for en drøm du har hatt? Skulle vi virkelig komme, jeg og din mor og dine brødre, og kaste oss til jorden for deg?» 11 Og brødrene ble misunnelige på ham, men faren la seg dette på minne. 

12 Og brødrene dro for å gjete farens småfe ved Sikem. 13 Og Israel sa til Josef: «Gjeter ikke dine brødre ved Sikem? Kom, jeg vil sende deg til dem.» Og han sa til ham: «Her er jeg.» 14 Og faren sa til ham: «Dra nå og se om alt er vel med brødrene dine og småfeet, og kom hjem med et ord til meg.» Og han sendte ham fra Hebron-dalen, og han kom til Sikem. 15 Og en mann fant ham da han flakket rundt på marken, og mannen sa til ham: «Hva er det du leter etter?» 16 Og han sa: «Det er brødrene mine jeg leter etter. Kan du si meg hvor de gjeter?» 17 Og mannen sa: «De er dratt herfra, for jeg hørte dem si: La oss gå til Dotan!» Og Josef gikk etter brødrene og fant dem i Dotan. 

18 Og de så ham langt borte, og før han nådde frem til dem, la de planer om å ta livet av ham. 19 Og de sa seg imellom: «Se – det er selveste mesterdrømmeren som kommer! 20 Kom, så dreper vi ham og kaster ham i en av brønnene og sier at et rovdyr har satt ham til livs. Så får vi se hva det blir av drømmene hans.» 21 Og Ruben hørte det og ville redde ham fra dem og sa: «Vi må ikke ta livet av ham!» 22 Og Ruben sa til dem: «La det ikke flyte blod! Kast ham i denne brønnen her i ørkenen, og legg ikke hånd på ham» – for han ville redde ham fra deres hånd og ta ham med tilbake til faren. 23 Og det skjedde da Josef kom til sine brødre, at de rev av ham kjortelen, den stripete kjortelen han hadde på seg. 24 Og de tok ham og kastet ham i brønnen, og brønnen var tom, det fantes ikke vann i den.

25 Og de satte seg for å spise, og de løftet blikket og så, og se – en karavane med ismaelitter kom fra Gilead! Kamelene var lastet med gummi og balsam og harpiks, som de skulle frakte ned til Egypt. 26 Og Juda sa til brødrene: «Hva nytte har vi av å drepe vår bror og holde blodet hans skjult? 27 Kom, vi selger ham til ismaelittene og legger ikke hånd på ham, for han er vår egen bror, vårt eget kjøtt.» Og brødrene hørte på ham. 28 Og kjøpmenn fra Midjan kom forbi, og de trakk Josef opp av brønnen og solgte ham for tyve sjekel sølv til ismaelittene, og de tok ham med til Egypt.

29 Og Ruben kom tilbake til brønnen, og se – ingen Josef i brønnen! Og han flerret sine klær, 30 og han kom tilbake til brødrene og sa: «Gutten er borte, og jeg, hvor skal jeg gjøre av meg?» 31 Og de tok Josefs kjortel og slaktet en geitebukk og dyppet kjortelen i blodet. 32 Og de sendte den stripete kjortelen hjem til faren og sa: «Denne har vi funnet. Se etter om det er kjortelen til sønnen din, eller ikke.» 33 Og han så etter og sa: «Det er min sønns kjortel. Et rovdyr har satt ham til livs. Josef er revet i stykker, ja, revet i hjel!» 34 Og Jakob flerret sine klær og la sekkestrie om hoftene og sørget over sønnen i lange tider. 35 Og alle hans sønner og alle hans døtre kom for å trøste ham, men han ville ikke la seg trøste, og han sa: «I sorg skal jeg stige ned til sønnen min i dødsriket.» Og faren gråt over ham. 

36 Men midjanittene solgte ham i Egypt til Potifar, faraos hoffmann og sjef for livvakten. 

Juda og Tamar

38 Og det skjedde på den tid at Juda gikk ned fra sine brødre og tok inn hos en mann i Adullam som het Hira. 2 Og Juda så der en datter av en kanaaneer som het Sjua, og han tok henne og gikk inn til henne. 3 Og hun unnfanget og fødte en sønn, og han ga ham navnet Er. 4 Og hun unnfanget igjen og fødte en sønn og ga ham navnet Onan. 5 Og hun unnfanget enda en gang og fødte en sønn og ga ham navnet Sjela. Og Juda var i Kesib da hun fødte ham. 

6 Og Juda tok en hustru til Er, sin førstefødte, og hun het Tamar. 7 Og Er, Judas førstefødte, var ond i Herrens øyne, og Herren lot ham dø. 8 Og Juda sa til Onan: «Gå inn til din brors hustru og gjør din svogerplikt og reis opp sæd[9] for din bror.» 9 Og Onan visste at sæden ikke ville være hans, og hver gang han gikk inn til sin brors hustru, spilte han sæden på jorden så han ikke skulle gi sæd til sin bror. 10 Og det han gjorde, var ondt i Herrens øyne, og han lot også ham dø. 11 Og Juda sa til Tamar, sin svigerdatter: «Bo nå som enke i din fars hus til Sjela, min sønn, er blitt voksen», for han tenkte: «Bare han ikke dør, han også, slik som brødrene.» Og Tamar dro hjem og bodde i sin fars hus. 

12 Og tiden gikk, og Sjuas datter, Judas hustru, døde, og etter sørgetiden dro Juda opp til saueklipperne i Timna, han og Hira, adullamitten, hans venn. 13 Og dette ble fortalt til Tamar: «Se – din svigerfar kommer opp til Timna for å klippe sauene.» 14 Og hun tok av seg enkeklærne og dekket seg med et slør og svøpte seg inn i det og satte seg ved inngangen til Enajim, på veien til Timna. For hun hadde sett at Sjela var blitt voksen, og hun var ikke blitt gitt til ham som hustru. 15 Og Juda så henne og tok henne for en hore, for hun hadde dekket ansiktet. 16 Og han snudde seg mot henne på veien og sa: «Kom, la meg få ligge med deg», for han visste ikke at hun var hans svigerdatter. Og hun sa: «Hva gir du meg for å få ligge med meg?» 17 Og han sa: «Jeg skal sende deg et geitekje fra hjorden.» Og hun sa: «Bare hvis du gir meg et pant til du sender det.» 18 Og han sa: «Hva skal jeg gi deg i pant?» Og hun sa: «Seglet ditt og snoren, og staven du har i hånden.» Og han ga henne det og lå med henne, og hun unnfanget med ham. 19 Og hun stod opp og gikk og kastet av seg sløret og tok på seg enkeklærne.

20 Og Juda sendte geitekjeet i sin venns hånd, han fra Adullam, for å få igjen pantet av kvinnens hånd, og han fant henne ikke. 21 Og han spurte mennene på stedet og sa: «Hvor er tempelhoren, hun i Enajim, ved veien?» Og de svarte: «Det har ikke vært noen hore her.» 22 Og han gikk tilbake til Juda og sa: «Jeg fant henne ikke, og folk på stedet sa også: Det har ikke vært noen hore her.» 23 Og Juda sa: «La henne beholde det, så vi ikke blir til latter. Tenk, jeg sendte henne dette kjeet, og du fant henne ikke!» 

24 Og det skjedde rundt tre måneder senere at det kom beskjed til Juda: «Tamar, din svigerdatter, har drevet hor, og se – hun har til og med unnfanget i horingen!» Og Juda sa: «Før henne ut, hun skal brennes!» 25 Og da hun var ført ut, sendte hun bud til sin svigerfar og sa: «Med ham som eier dette, har jeg unnfanget.» Og hun sa: «Se nå etter hvem som eier dette seglet og snorene og staven!» 26 Og Juda kjente dem igjen og sa: «Hun er i sin gode rett mot meg, for jeg har ikke gitt henne til Sjela, min sønn!» Og han lå ikke med henne mer.

27 Og det skjedde da tiden kom og hun skulle føde, se – da var det tvillinger i morslivet hennes. 28 Og det skjedde under fødselen at den ene stakk ut en hånd, og jordmoren grep den og bandt en skarlagenstråd rundt hånden og sa: «Denne kom ut først.» 29 Og da han så trakk hånden tilbake, se – da kom hans bror ut, og hun sa: «Så, du har laget deg en bresje, du, en bresje!» Og han fikk navnet Peres. 30 Og etterpå kom hans bror ut, han som hadde skarlagenstråden om hånden, og han fikk navnet Serah.

Josef hos Potifar

39 Og Josef ble ført ned til Egypt, og Potifar, faraos hoffmann, sjefen for livvakten, en egyptisk mann, kjøpte ham av ismaelittene som hadde ført ham ned dit. 2 Og Herren var med Josef, og han var en mann som hadde lykken med seg og var i huset hos sin herre, egypteren. 3 Og hans herre så at Herren var med ham, og alt han gjorde, lot Herren lykkes i hans hånd. 4 Og Josef fant velvilje i sin herres øyne og gikk i tjeneste hos ham. Og han satte ham til å styre sitt hus og la alt han eide, i hans hånd. 5 Og det skjedde så snart han hadde satt ham til å styre huset og alt han eide, at Herren velsignet egypterens hus for Josefs skyld. Og Herrens velsignelse hvilte over alt han eide, både inne i huset og ute på marken. 6 Og han lot Josef ta hånd om alt han eide og bekymret seg ikke for noe, bortsett fra maten han spiste. Og Josef var velskapt og vakker å se på.

7 Og det skjedde etter en tid at hans herres hustru kastet sine øyne på Josef og sa: «Ligg med meg!» 8 Og han ville ikke. Og han sa til sin herres hustru: «Se – min herre bekymrer seg ikke for noe i huset når jeg er her, og alt han eier, har han latt meg ta hånd om. 9 Han er ikke større enn jeg er i dette huset, og har ikke nektet meg noe unntatt deg, for du er hans hustru. Og hvordan skulle jeg kunne gjøre noe så ondt og synde mot Gud?» 10 Og slik snakket hun til Josef dag etter dag, og han ville ikke høre på henne, ligge med henne eller være sammen med henne. 11 Og det skjedde en dag da han kom for å gjøre arbeidet sitt i huset, og ingen av husets folk var inne, 12 at hun grep fatt i drakten hans og sa: «Ligg med meg!» Og han lot drakten bli igjen i hennes hånd og flyktet og kom seg ut. 13 Og da hun så at han hadde latt drakten bli igjen i hennes hånd og flyktet ut, 14 ropte hun på husets folk og sa: «Se – han har tatt inn en mann i huset, en hebreer, for å leke med oss. Han kom til meg og ville ligge med meg, men jeg satte i et høyt skrik, 15 og da han hørte at jeg skrek opp, lot han drakten bli igjen hos meg og flyktet og kom seg ut.» 16 Og hun lot drakten ligge hos seg til herren kom hjem. 17 Og hun gjentok det samme til ham og sa: «Han kom til meg, den hebreertrellen du har tatt inn hos oss, for å leke med meg. 18 Og da jeg så skrek opp, lot han drakten bli igjen hos meg og flyktet.» 19 Og det skjedde da hans herre hørte de ordene hustruen sa til ham: «Slike ting har trellen din gjort mot meg» – da brant harmen i ham. 20 Og Josefs herre grep ham og satte ham i fengselet der kongens fanger sitter fengslet. Og der, i fengselet, ble han sittende. 21 Og Herren var med Josef og lot ham møte godhet og finne velvilje i fengselsbestyrerens øyne. 22 Og fengselsbestyreren lot Josef ta hånd om alle fangene i fengselet. Og alt som skulle gjøres der, var det han som gjorde. 23 Og bestyreren trengte selv ikke ha tilsyn med noe av det Josef tok hånd om, for Herren var med ham, og Herren lot ham lykkes i alt han gjorde.

Josef tyder hoffmennenes drømmer

40 Og det skjedde en tid etter at munnskjenken og bakeren hos kongen i Egypt forsyndet seg mot sin herre, egypterkongen. 2 Og farao ble sint på sine to hoffmenn, overmunnskjenken og bakermesteren, 3 og han satte dem i forvaring hos sjefen for livvakten, i fengselet der Josef var fange. 4 Og sjefen for livvakten satte Josef til å ha tilsyn med dem og varte dem opp, og de satt en god stund i forvaring. 

5 Og begge hadde en drøm, ja, hver sin drøm den samme natten, med hver sin tydning – både munnskjenken og bakeren hos egypterkongen, mens de satt lenket i fengselet. 6 Og Josef kom inn til dem om morgenen og så at de var i ulage. 7 Og han spurte faraos hoffmenn, som satt med ham i forvaring i hans herres hus, og sa: «Hvorfor ser dere så nedtrykt ut i dag?» 8 Og de sa til ham: «Vi har begge hatt en drøm, og det er ingen til å tyde dem.» Og Josef sa til dem: «Er det ikke opp til Gud å tyde dem? Men fortell dem til meg!» 

9 Og overmunnskjenken fortalte sin drøm til Josef og sa til ham: «I drømmen min så jeg en vinstokk rett foran meg. 10 Og på vinstokken var det tre ranker, og da den skjøt skudd, blomstret den, og klasene modnet til druer. 11 Og jeg hadde faraos beger i hånden. Og jeg tok druene og presset dem i faraos beger og satte begeret i faraos hånd.» 12 Og Josef sa til ham: «Dette er tydningen: De tre rankene er tre dager. 13 Om tre dager skal farao løfte hodet ditt[10] og gi deg din stilling tilbake, og du skal sette faraos beger i hans hånd slik du før gjorde, da du var hans munnskjenk. 14 Om du bare ville huske på meg når det går deg vel! Vis meg den godhet at du nevner meg for farao og får meg ut av dette huset. 15 For jeg er blitt bortført, ja, bortført fra hebreernes land, og heller ikke her har jeg gjort noe de skulle sette meg i fangehullet for.»

16 Og bakermesteren så at han hadde gitt en god tydning, og han sa til Josef: «Jeg hadde også en drøm, og se – det var tre kurver med fint bakverk på hodet mitt, 17 og i den øverste kurven lå all slags bakverk til farao, og fuglene åt det fra kurven på hodet mitt.» 18 Og Josef svarte og sa: «Dette er tydningen: De tre kurvene er tre dager. 19 Om tre dager skal farao løfte hodet ditt høyt over deg[11] og henge deg på en påle, og fuglene skal ete kjøttet av deg.»

20 Og det skjedde den tredje dagen, på faraos fødselsdag, at han holdt et festmåltid for hele sitt tjenerskap, og han opphøyet overmunnskjenken og bakermesteren midt blant sine tjenere. 21 Og han satte overmunnskjenken tilbake i skjenkingen, og han satte begeret i faraos hånd; 22 og bakermesteren hengte han, slik Josef hadde tydet drømmene for dem. 23 Men overmunnskjenken husket ikke på Josef, nei, han glemte ham.

Josef tyder faraos drømmer

41 Og det skjedde da hele to år var gått, at farao drømte, og se – han stod ved Nilen. 2 Og se – opp av elven steg syv kyr, fagre å se på og fete i kjøttet, og de beitet i sivet. 3 Og se – etter dem steg syv kyr til opp av elven, stygge å se på og magre i kjøttet, og de stilte seg sammen med kyrne på elvebredden. 4 Og de stygge og magre kyrne åt opp de syv fagre og fete, og farao våknet. 5 Og han sovnet igjen og drømte for annen gang, og se – syv kornaks, tykke og gode, vokste på ett strå. 6 Og se – syv kornaks til, tynne og svidd av østavinden, skjøt opp etter dem. 7 Og de tynne aksene slukte de syv tykke og fulle, og farao våknet, og se – det var en drøm.

8 Og det skjedde om morgenen at hans sinn var urolig, og han sendte bud etter alle Egyptens spåmenn og alle dets vismenn, og farao fortalte dem sine drømmer, men ingen kunne tyde dem for farao. 9 Og overmunnskjenken sa til farao: «I dag husker jeg min synd. 10 Farao ble en gang sint på sine tjenere og satte meg i forvaring hos sjefen for livvakten – meg og bakermesteren. 11 Og på en og samme natt hadde vi hver sin drøm, han og jeg, med hver sin tydning. 12 Og en ung mann, en hebreer, var sammen med oss der, en trell hos sjefen for livvakten, og vi fortalte drømmene til ham, og han ga dem hver sin tydning. 13 Og det skjedde at slik han tydet dem, slik gikk det: Jeg fikk stillingen min tilbake, og han ble hengt.»

14 Og farao sendte bud etter Josef, og de fikk ham raskt ut av fangehullet, og han raket seg og skiftet klær og trådte frem for farao. 15 Og farao sa til Josef: «Jeg har hatt en drøm, men ingen kan tyde den. Og jeg har hørt om deg at du kan tyde en drøm så snart du hører den.» 16 Og Josef svarte farao og sa: «Ikke jeg. Gud vil gi et svar til fred for farao.» 17 Og farao sa til Josef: «I drømmen stod jeg på Nilens bredd, 18 og se – opp av Nilen steg syv kyr, fete i kjøttet og fagre å se på, og de beitet i sivet. 19 Og se – syv kyr til steg opp etter dem, skrinne og stygge og magre i kjøttet, ja, jeg har ikke sett så stygge kyr i hele Egyptens land. 20 Og de magre og stygge åt opp de syv første kyrne, de fete, 21 og de forsvant inn i buken på dem, men ingen kunne merke at de var inni buken deres, for de var like skrinne som før, og jeg våknet. 22 Og jeg så i drømmen – ja, se – syv kornaks vokse på ett strå, fulle og gode. 23 Og se – syv aks til, tørre, tynne og svidd av østavinden, skjøt opp etter dem. 24 Og de tynne aksene slukte de syv gode, og jeg fortalte dette til spåmennene, men ingen kunne gi meg noen forklaring.»

25 Og Josef sa til farao: «Faraos drøm er én og den samme. Det Gud vil gjøre, har han fortalt til farao. 26 De syv gode kyrne er syv år, og de syv gode aksene er syv år. Det er én og samme drøm. 27 Og de syv magre og stygge kyrne som steg opp etter dem, er syv år. Og de syv kornaksene, tomme og svidd av østavinden, er syv år med hungersnød. 28 Det var dette jeg mente da jeg sa til farao: Gud har vist farao hva han vil gjøre. 29 Se – det skal komme syv år med overflod i hele Egyptens land. 30 Og syv år med hungersnød skal komme etter dem, og all overflod vil bli glemt i Egyptens land, og sulten skal gjøre ende på landet. 31 Og overfloden skal ikke lenger merkes i landet, for sulten som kommer etterpå, skal bli svært tung. 32 Og når farao to ganger hadde samme drøm, betyr det at dette er fastsatt av Gud, og at han snart vil sette det i verk. 33 Og nå bør farao se seg ut en klok og forstandig mann og sette ham over Egyptens land. 34 Farao må gripe inn, sette tilsynsmenn over landet og kreve inn en femtedel av avlingene i Egypt i de syv årene med overflod. 35 Og de skal samle inn all maten i de gode årene som kommer, og lagre brødkornet i byene på faraos anvisning og ta godt vare på det. 36 Og maten skal være et forråd for landet i de syv årene med hungersnød som skal komme over Egypt, så landet ikke går til grunne av sult.» 

Josef styrer i Egypt

37 Og dette var godt sagt i faraos øyne og i alle hans tjeneres øyne. 38 Og farao sa til tjenerne: «Finner vi noen som denne her, en mann som har Guds ånd i seg?» 39 Og farao sa til Josef: «Siden Gud har vist deg alt dette, er ingen så klok og forstandig som du. 40 Du skal styre mitt hus, og etter dine lepper skal hele mitt folk føres. Bare på tronen skal jeg være større enn deg.» 41 Og farao sa til Josef: «Se – jeg setter deg over hele Egyptens land.» 42 Og farao tok ringen av sin hånd og satte den på Josefs hånd, og han kledde ham i linklær og hengte et gullkjede om halsen på ham. 43 Og han lot ham kjøre i sin nest beste vogn, og foran ham ropte de: «På kne!» Og han satte ham over hele Egyptens land. 44 Og farao sa til Josef: «Jeg er farao, men ingen skal løfte hånd eller fot i hele Egyptens land uten at du vil det.» 45 Og farao ga Josef navnet Safenat-Paneah, og han ga ham Asenat til hustru, en datter av Potifera, presten i On. Og Josef dro rundt i Egyptens land. 46 Og Josef var tretti år gammel da han stod frem for farao, kongen i Egypt, og Josef dro bort fra faraos åsyn og reiste gjennom hele Egyptens land. 

47 Og i de syv årene med overflod bugnet jorden av grøde. 48 Og han samlet i syv år all grøde som fantes i Egypt, og lagret den i byene, og i hver by lagret han grøden fra markene rundt den. 49 Og Josef samlet korn som sanden ved havet, i så store mengder at han sluttet å telle, for det kunne ikke telles.

50 Og to sønner ble født Josef før det første uåret kom, som Asenat fødte ham, en datter av Potifera, presten i On. 51 Og Josef ga den førstefødte navnet Manasse. «For Gud har latt meg glemme alt mitt slit og hele min fars hus.» 52 Og den andre ga han navnet Efraim. «For Gud har gjort meg fruktbar i landet der jeg led nød.»

53 Og de syv årene med overflod var over i Egyptens land. 54 Og de de syv årene med hungersnød begynte, slik Josef hadde sagt. Og det ble hungersnød i alle land, men i hele Egyptens land var det brød. 55 Og hele Egypt sultet, og folket ropte til farao etter brød, og farao sa til egypterne: «Gå til Josef! Det han sier dere, skal dere gjøre.» 56 Og det var hungersnød over hele landet, og Josef åpnet alle lagrene og solgte korn til egypterne. Og hungersnøden ble hard i Egyptens land. 57 Og all verden kom til Egypt for å kjøpe korn av Josef, for hungersnøden var hard over hele jorden.

Josefs brødre i Egypt

42 Og Jakob så at det var korn i Egypt, og Jakob sa til sine sønner: «Hvorfor sitter dere og ser på hverandre?» 2 Og han sa: «Jeg har hørt at det finnes korn i Egypt. Dra ned dit og kjøp korn til oss derfra, så vi kan leve og ikke dø!» 3 Og ti av Josefs brødre dro ned for å kjøpe korn i Egypt. 4 Men Benjamin, Josefs bror, sendte Jakob ikke med brødrene, for han sa: «Det kan hende ham en ulykke.» 

5 Og Israels sønner var blant dem som kom for å kjøpe korn, for det var hungersnød i Kanaans land. 6 Men Josef var den som styrte i landet, og det var han som solgte korn til hele landets befolkning. Og Josefs brødre kom og kastet seg ned for ham, med ansiktet mot jorden. 7 Og Josef så sine brødre og kjente dem igjen, men han spilte fremmed for dem og talte strengt til dem og sa: «Hvor kommer dere fra?» Og de sa: «Fra Kanaans land for å kjøpe korn.» 8 Og Josef kjente igjen sine brødre, men de gjenkjente ikke ham. 9 Og Josef mintes drømmene han hadde hatt om dem, og sa til dem: «Dere er spioner! Dere er kommet for å se hvor landet ligger nakent.» 10 Og de sa til ham: «Nei, herre, dine tjenere er kommet for å kjøpe korn. 11 Vi er alle sønner av én mann. Vi er ærlige folk! Dine tjenere er ikke spioner.» 12 Og han sa til dem: «Jo, dere er kommet for å se hvor landet ligger nakent.» 13 Og de sa: «Vi, dine tjenere, var tolv brødre, sønner av én mann i Kanaan, og se – den yngste er nå hjemme hos far, og én er ikke mer.» 14 Og Josef sa til dem: «Det er som jeg sa: Dere er spioner! 15 Slik skal dere settes på prøve: Så sant farao lever: Dere slipper ikke herfra før deres yngste bror kommer hit. 16 La én av dere dra og hente deres bror, og dere andre blir her som fanger. Så får vi se om dere snakker sant. Hvis ikke er dere spioner, så sant farao lever.» 17 Og han holdt dem i forvaring i tre dager.

18 Og Josef sa til dem den tredje dagen: «Gjør dette, så skal dere leve! Jeg frykter Gud! 19 Er dere ærlige folk, skal én av dere brødre bli sittende i forvaring her, mens dere andre drar av sted med korn til dem som sulter hjemme. 20 Og deres yngste bror skal dere ta med til meg, for at ordene deres skal stå til troende, og dere slipper å dø.» Og de gjorde dette. 21 Og de sa til hverandre: «Vi er likevel skyldige på grunn av vår bror, for vi så hvilken nød han led da han bad for seg, men vi hørte ikke på ham. Derfor er vi nå havnet i en slik nød.» 22 Og Ruben svarte dem og sa: «Var det ikke det jeg sa dere: Gjør ikke gutten noe ondt! Og dere ville ikke høre, og nå kreves det gjengjeld for hans blod.» 23 Og de visste ikke at Josef skjønte dette, for det ble tolket mellom dem. 24 Og han snudde seg fra dem og gråt, og kom tilbake og talte med dem. Og han tok Simon fra dem og la ham i lenker rett for øynene på dem. 25 Og Josef ga ordre om å fylle sekkene deres med korn og legge pengene tilbake i sekken til hver enkelt og gi dem niste med på veien, ja, slik gjorde han for dem. 26 Og de lesset kornet på eslene og dro av sted. 

27 Da én av dem åpnet sekken sin for å gi eselet fôr der de overnattet, så han pengene, for de lå øverst i sekken. 28 Og han sa til brødrene: «Pengene mine er kommet tilbake, og se – de ligger her i sekken!» Og hjertet sank i dem, og skjelvende sa den ene til den andre: «Hva er det Gud har gjort mot oss?»

29 Og de kom til Jakob, sin far, i Kanaans land og fortalte ham alt som hadde hendt dem, og sa: 30 «Mannen som er herre i landet, talte strengt til oss og tok oss for spioner i landet. 31 Og vi sa til ham: Vi er ærlige folk. Vi er ikke spioner. 32 Vi var tolv brødre, vår fars sønner. Den ene er ikke mer, den yngste er nå hjemme hos far i Kanaan. 33 Og mannen som er herre i landet, sa til oss: Slik vil jeg få vite om dere er ærlige: La én av brødrene bli igjen hos meg, og ta hva dere trenger mot sulten hjemme, og dra av sted. 34 Og kom så til meg med deres yngste bror, så jeg skjønner at dere ikke er spioner, men ærlige folk. Jeg skal gi dere tilbake deres bror, og dere kan handle fritt i landet.»

35 Og da de tømte sekkene, fant hver av dem sin pengepung i sekken. Og de så pengepungene, både de og deres far, og de ble redde. 36 Og Jakob, deres far, sa til dem: «Meg gjør dere barnløs! Josef er ikke mer, og Simon er ikke mer, og nå tar dere Benjamin! Mot meg er det, alt sammen.» 37 Og Ruben sa til sin far: «Du kan ta livet av begge mine sønner om jeg ikke bringer ham tilbake til deg. Gi ham i min hånd, og jeg skal bringe ham tilbake til deg.» 38 Og han sa: «Nei, min sønn skal ikke dra ned med dere, for hans bror er død, og han alene er tilbake. Skjer det ham en ulykke på veien dere vandrer, sender dere mine grå hår med sorg ned i dødsriket.» 

Josefs brødre kommer igjen til Egypt

43 Og hungersnøden lå tungt over landet. 2 Og det skjedde da de hadde spist opp kornet de hadde hentet i Egypt, at faren sa til dem: «Dra tilbake og kjøp litt korn til oss!» 3 Og Juda svarte ham og sa: «Mannen advarte oss, ja, han advarte oss og sa: Dere får ikke se mitt ansikt uten at deres bror er med dere. 4 Hvis du er villig til å sende vår bror med oss, skal vi dra ned og kjøpe korn til deg, 5 men sender du ham ikke med, drar vi ikke. For mannen sa til oss: Dere får ikke se mitt ansikt uten at deres bror er med dere.» 6 Og Israel sa: «Hvorfor gjorde dere meg ondt ved å fortelle mannen at dere har enda en bror?» 7 Og de sa: «Mannen spurte, ja, han spurte oss nøye ut både om oss og om slekten vår og sa: Lever deres far ennå? Har dere noen bror? Vi svarte ham på det han spurte om. Kunne vi da vite eller ane at han ville si: Ta bror deres med hit?» 8 Og Juda sa til Israel, sin far: «Send gutten med meg og la oss stå opp og dra av sted! Vi skal leve, ikke dø, både vi, du og våre barn. 9 Jeg skal selv gå god for ham, av min hånd kan du kreve ham tilbake. Bringer jeg ham ikke tilbake til deg og stiller ham foran deg, vil jeg bære skyld mot deg all min dag. 10 Hadde vi ikke drøyd så lenge, kunne vi ha vært frem og tilbake to ganger.» 11 Og Israel, deres far, sa til dem: «Er det slik, så gjør dette: Ta noe av det beste vi har i landet, og legg det i sekkene deres som gave til mannen: litt balsam, litt honning, gummi og harpiks, pistasienøtter og mandler! 12 Og ta med dere dobbelt så mange penger! Og pengene som lå øverst i sekkene, bør dere egenhendig gi tilbake. Kanskje ble det gjort en feil. 13 Ta bror deres med, stå opp og dra tilbake til mannen! 14 Og måtte Gud, den Veldige, la dere finne medynk hos mannen, så han sender bror deres og Benjamin med dere. Og jeg – skal jeg bli barnløs, så blir jeg barnløs.»

15 Og mennene tok med seg gaven og dobbelt så mange penger, og Benjamin. Og de stod opp og dro ned til Egypt og trådte frem for Josef. 16 Og Josef så at Benjamin var med dem, og han sa til ham som styrte huset: «Før mennene hjem til meg, slakt et dyr og gjør i stand, for mennene skal spise middag hos meg.» 17 Og mannen gjorde som Josef sa, og tok dem med til Josefs hus. 

18 Og mennene ble redde da de ble ført inn i Josefs hus, og de sa: «Det er på grunn av pengene som kom tilbake i sekkene forrige gang, at vi blir ført hit, så de kan kaste seg over oss, ja, overfalle oss og gjøre oss til treller og ta eslene våre.» 19 Og de gikk bort til mannen som styrte Josefs hus, og talte med ham ved inngangen til huset. 20 Og de sa: «Unnskyld, herre, vi har vært her, ja, vi er kommet hit ned én gang før for å kjøpe korn. 21 Og det skjedde da vi kom til herberget, at vi åpnet sekkene, og se – pengene fra hver av oss lå øverst i sekken, våre egne penger i sin fulle vekt, og nå har vi egenhendig tatt dem med tilbake. 22 Og vi har tatt med oss mer penger til å kjøpe korn for. Vi vet ikke hvem som la pengene våre i sekkene.» 23 Og han sa: «Ta det med ro, og vær ikke redde! Deres Gud og deres fars Gud må ha gitt dere en skatt i sekkene. Pengene deres har jeg fått.» Og han førte Simon ut til dem. 24 Og mannen førte dem inn i Josefs hus, og han ga dem vann, og de vasket føttene. Og han ga dem fôr til eslene. 25 Og de gjorde gaven klar før Josef kom ved middagstid, for de hadde hørt at de skulle spise der. 

26 Og Josef kom hjem, og de bar gaven de hadde i hånden, inn i huset og kastet seg til jorden for ham. 27 Og han spurte hvordan det stod til, og han sa: «Er alt vel med deres gamle far, som dere snakket om? Lever han ennå?» 28 Og de sa: «Alt er vel med din tjener, vår far. Han lever ennå.» Og de bøyde seg og kastet seg ned. 29 Og han så opp og fikk øye på Benjamin, sin bror, sin mors sønn, og han sa: «Er det lillebroren dere fortalte meg om?» Og han sa: «Gud være deg nådig, min sønn!» 30 Og Josef skyndte seg ut, for hans indre brant for broren, og han måtte gråte. Og han gikk inn på sitt kammer og gråt. 31 Og han vasket ansiktet og kom ut. Og han behersket seg og sa: «Sett frem maten!» 32 Og de satte maten frem, men hver for seg til ham, til brødrene og til de egypterne som spiste hos ham, for egypterne kunne ikke spise sammen med hebreere; det bød dem imot. 33 Og de satt foran ham, den førstefødte etter sin fødselsrett, den yngste etter sin ungdom, og mennene så forundret på hverandre. 34 Og han lot dem få rettene fra sitt eget bord, og Benjamin fikk fem ganger så mye som de andre. Og de drakk og ble beruset sammen med ham.

Josefs beger i Benjamins sekk

44 Og Josef ga ordre til ham som styrte huset, og sa: «Fyll mennenes sekker med korn, så mye de kan bære, og legg pengene til hver av dem øverst i sekken. 2 Og begeret mitt, sølvbegeret, skal du legge øverst i sekken til den yngste, sammen med kornpengene.» Og han fulgte ordren og gjorde som Josef sa. 3 Om morgenen, så snart det ble lyst, ble mennene sendt av sted, både de og eslene.

4 De dro ut av byen, men var ikke kommet langt på vei da Josef sa til ham som styrte huset: «Stå opp, sett etter mennene, og når du tar dem igjen, skal du si til dem: Hvorfor lønner dere godt med ondt? 5 Er det ikke dette min herre drikker av og spår i? En ond gjerning har dere gjort!» 6 Og han tok dem igjen og gjentok disse ordene til dem. 7 Og de sa til ham: «Hvorfor skulle min herre si slike ord? Gud forby dine tjenere å gjøre noe slikt! 8 Pengene vi fant øverst i sekkene, tok vi jo med tilbake til deg fra Kanaans land. Hvordan skulle vi stjele sølv eller gull fra din herres hus? 9 Den av dine tjenere det finnes hos, skal dø, og vi andre skal være treller for vår herre.» 10 Og han sa: «La det også denne gangen bli som dere sier: Den det finnes hos, skal være min trell, og dere andre skal gå fri.» 11 Og de skyndte seg, og hver mann løftet sekken sin ned på marken, og de åpnet hver sin sekk. 12 Og han lette; han begynte hos den eldste og endte hos den yngste, og han fant begeret i Benjamins sekk. 13 Og da flerret de sine klær og lesset på hver sitt esel og vendte tilbake til byen.

14 Og Juda og brødrene kom til Josefs hus, for han var der ennå. Og de kastet seg til jorden for ham. 15 Og Josef sa til dem: «Hva er det dere har gjort? Visste dere ikke at en mann som jeg kan spå, ja, spå?» 16 Og Juda sa: «Hva skal vi svare deg, herre? Hva kan vi si, og hvordan kan vi bevise vår uskyld? Gud har funnet skyld hos dine tjenere. Her står vi som min herres treller, både vi og han som begeret ble funnet hos.» 17 Og han sa: «Gud forby meg til å handle slik! Mannen begeret ble funnet hos, skal være min trell, og dere andre kan dra opp til deres far i fred.» 18 Og Juda gikk bort til ham og sa: «Unnskyld, min herre, la din tjener si et ord i min herres øre, og bli ikke sint på din tjener, du som er faraos like. 19 Min herre spurte sine tjenere: Har dere en far eller en bror? 20 Og vi sa til min herre: Vi har en gammel far, og han fikk en gutt i sin alderdom. Han er ung og hans bror er død, ja, han alene er igjen etter sin mor, og faren elsker ham. 21 Og du sa til dine tjenere: Ta ham med ned til meg, så jeg får se ham med egne øyne. 22 Og vi sa til min herre: Gutten kan ikke forlate sin far. Gjør han det, vil faren dø. 23 Og du sa til dine tjenere: Kommer ikke den yngste broren hit ned med dere, får dere ikke se mitt ansikt igjen. 24 Og det skjedde da vi dro opp til din tjener, min far, at vi fortalte ham hva min herre hadde sagt. 25 Og far sa: Dra tilbake og kjøp litt korn til oss. 26 Og vi sa: Vi kan ikke dra. Hvis vår yngste bror blir med oss, drar vi dit ned. For vi får ikke se mannens ansikt uten at vår yngste bror er med oss. 27 Og din tjener, min far, sa til oss: Dere vet at min hustru fødte meg to. 28 Og den ene ble borte for meg, og jeg sa: Han er blitt revet i stykker, ja, revet i hjel, og jeg har ikke sett ham siden. 29 Og tar dere også fra meg denne, og det skjer ham en ulykke, sender dere mine grå hår ned i dødsriket av sorg. 30 Og kommer jeg nå til din tjener, min far, uten at vi har med oss gutten som hans sjel er knyttet til, 31 og han ser at gutten ikke er med oss, da dør han, og dine tjenere kommer til å sende vår fars grå hår ned i dødsriket av sorg. 32 For jeg, din tjener, gikk god for gutten hos far og sa: Bringer jeg ham ikke tilbake til deg, vil jeg bære skyld mot min far all min dag. 33 Og la nå heller meg, din tjener, sitte igjen som trell for min herre i stedet for gutten, og la ham dra hjem sammen med brødrene. 34 For hvordan skulle jeg kunne dra opp til min far uten at gutten er med meg? La meg slippe å se den sorgen som da ville ramme min far!»

Josef gir seg til kjenne for brødrene

45 Og Josef kunne ikke lenger beherske seg for alle som stod omkring ham, og han skrek: «Ut med dere, alle sammen!» Og ingen stod hos ham da Josef ga seg til kjenne for brødrene. 2 Og han gråt høyt, og egypterne hørte det, ja, faraos hus hørte det. 3 Og Josef sa til sine brødre: «Jeg er Josef! Lever far ennå?» Men brødrene kunne ikke svare ham, for de stod lamslått foran ham. 4 Og Josef sa til sine brødre: «Kom nærmere!», og de gikk nærmere, og han sa: «Jeg er Josef, deres bror, som dere solgte til Egypt. 5 Og vær nå ikke fortvilet og sinte på dere selv for at dere solgte meg hit ned, for Gud sendte meg foran dere for å redde liv. 6 I to år har det nå vært hungersnød i landet, og i fem år til skal det hverken pløyes eller høstes. 7 Og Gud sendte meg foran dere for å gjøre dere til en rest på jorden, så dere skal leve til redning for mange. 8 Så det var ikke dere som sendte meg hit, men Gud. Og han satte meg til far for farao og til herre over hele hans hus og til hersker over hele Egyptens land. 9 Skynd dere nå hjem til min far og si til ham: Så sier din sønn Josef: Gud har satt meg til herre over hele Egypt. Kom ned til meg, og drøy ikke! 10 Og du skal bo i Gosens land, og du skal være meg nær, både du, dine sønner og dine sønnesønner, ditt storfe og ditt småfe og alt du eier og har. 11 Og jeg skal sørge for deg der – for det blir fem år til med hungersnød – så du ikke skal bli uten eiendom, hverken du eller ditt hus eller noen av dine. 12 Og nå ser dere med egne øyne, ja, nå ser min bror Benjamins øyne, at det er min munn som taler til dere. 13 Og dere må fortelle far om hele min herlighet i Egypt, og om alt dere har sett. Skynd dere og kom hit ned med far.» 14 Og han falt Benjamin, sin bror, om halsen, og han gråt, og Benjamin gråt ved hans hals. 15 Og han kysset alle sine brødre og gråt med dem, og deretter snakket brødrene med ham.

16 Og i faraos hus hørtes en røst som sa: «Josefs brødre er kommet.» Og godt var det, både i faraos øyne og i hans tjeneres øyne. 17 Og farao sa til Josef: «Si til dine brødre: Dette skal dere gjøre: Less på dyrene og dra hjem til Kanaans land! 18 Og hent deres far og deres hus, og kom til meg, så jeg kan gi dere det beste av Egyptens land, og dere skal ete landets fett. 19 Og du skal pålegge dem å gjøre dette: Ta med dere vogner fra Egypt til barna og kvinnene, og hent deres far og kom hit! 20 La ikke øyet se med savn på det dere eier, for det beste i hele Egyptens land skal være deres.»

21 Og dette gjorde Israels sønner, og Josef ga dem vogner etter faraos ordre, og niste med på veien. 22 Og han ga hver av dem nye klær, og Benjamin ga han 300 sjekel sølv og fem klesskift. 23 Og til faren sendte han ti esler lastet med det beste fra Egypt, og ti eselhopper lastet med korn og brød og niste til farens reise. 24 Og han sendte brødrene av sted, og da de dro, sa han til dem: «La dere ikke uroe på veien!»

25 Og de dro opp fra Egypt og kom til Kanaans land, til Jakob, sin far. 26 Og de fortalte ham og sa: «Josef er ennå i live», og at han hersket over hele Egyptens land. Og hans hjerte stanset, for han trodde dem ikke. 27 Og de fortalte ham alt Josef hadde sagt til dem, og han så vognene Josef hadde sendt for å hente ham. Og da kviknet Jakob til. 28 Og Israel sa: «Det er nok for meg, at Josef, min sønn, ennå lever! Jeg vil reise og se ham før jeg dør.»

Jakob drar til Egypt

46 Og Israel la i vei med alt han eide, og han kom til Beer-Sjeba og ofret slaktoffer til sin far Isaks Gud. 2 Og Gud talte til Israel i et syn om natten og sa: «Jakob, Jakob!» Og han sa: «Her er jeg.» 3 Og han sa: «Jeg er Gud, din fars Gud. Vær ikke redd for å dra ned til Egypt, for til et stort folk skal jeg gjøre deg der. 4 Ja, jeg går med deg ned til Egypt, og jeg er også den som skal føre deg opp, ja, opp igjen. Og Josefs hånd skal lukke dine øyne.» 5 Og Jakob dro fra Beer-Sjeba, og Israels sønner løftet Jakob, sin far, og sine barn og sine kvinner opp i vognene som farao hadde sendt for å hente ham. 6 Og de tok med seg kveget og det godset de hadde samlet i Kanaans land, og de kom til Egypt, Jakob og hele hans sæd, 7 hans sønner og sønnesønner, hans døtre og sønnedøtre, ja, hele sin sæd tok han med seg til Egypt.

8 Og dette er navnene på Israels sønner som kom til Egypt, Jakob og hans sønner: Ruben, hans førstefødte, 9 og Rubens sønner: Henok og Pallu og Hesron og Karmi. 10 Og Simons sønner: Jemuel og Jamin og Ohad og Jakin og Sohar, og Saul, sønn av en kanaanittisk kvinne. 11 Og Levis sønner: Gersjon, Kehat og Merari. 12 Og Judas sønner: Er og Onan og Sjela og Peres og Serah – og Er og Onan døde i Kanaans land – og Peres’ sønner var Hesron og Hamul. 13 Og Jissakars sønner: Tola og Puvva og Job og Sjimron. 14 Og Sebulons sønner: Sered og Elon og Jahleel. 15 Dette var Leas sønner som hun fødte Jakob i Paddan-Aram, og også Dina, hans datter. Alle hans sønner og døtre var 33 sjeler. 

16 Og Gads sønner: Sifjon og Haggi, Sjuni og Esbon, Eri og Arodi og Areli. 17 Og Asjers sønner: Jimna og Jisjva og Jisjvi og Beria, og Serah, deres søster, og Berias sønner, Heber og Malkiel. 18 Dette var sønner av Silpa, som Laban ga Lea, sin datter, og hun fødte dem til Jakob, 16 sjeler. 

19 Og sønner av Rakel, Jakobs hustru: Josef og Benjamin. 20 Og det ble født til Josef i Egyptens land to sønner som Asenat, datter av Potifera, presten i On, fødte ham: Manasse og Efraim. 21 Og Benjamins sønner: Bela og Beker og Asjbel, Gera og Naaman, Ehi og Rosj, Muppim og Huppim og Ard. 22 Dette var Rakels sønner som hun fødte Jakob, 14 sjeler i alt. 

23 Og Dans sønn: Husjim. 24 Og Naftalis sønner: Jahseel og Guni og Jeser og Sjillem. 25 Dette var sønner av Bilha, som Laban ga Rakel, sin datter, og hun fødte dem til Jakob, syv sjeler i alt. 

26 Alle som kom med Jakob til Egypt, og som utgikk fra hans lender, var i alt 66 sjeler, foruten sønnenes hustruer. 27 Og sønnene som ble født Josef i Egypt, var to sjeler. I alt var det 70 sjeler som kom med Jakobs hus til Egypt. 

28 Og han sendte Juda i forveien til Josef, for at han skulle vise vei til Gosen. Og de kom til Gosens land. 29 Og Josef lot sin vogn spenne for og kjørte opp for å møte Israel, sin far, i Gosen. Og han viste seg for ham og falt ham om halsen og gråt ved hans hals, lenge. 30 Og Israel sa til Josef: «Nå kan jeg dø etter å ha sett ditt ansikt, for du lever ennå!»

31 Og Josef sa til sine brødre og til sin fars hus: «Jeg vil dra opp til farao og gi ham beskjed og si: Mine brødre og min fars hus som var i Kanaans land, er kommet til meg. 32 Og mennene er gjetere og lever av fedrift, og de har tatt med seg småfe og storfe og alt de eier. 33 Og når farao tilkaller dere og spør: «Hva lever dere av?», 34 skal dere svare: «Dine tjenere har drevet med fedrift fra ungdommen av og til nå, både vi og våre fedre», og da får dere bo i Gosens land, for sauegjetere er en vemmelse for egypterne.»

Jakob hos farao

47 Og Josef gikk og fortalte dette til farao og sa: «Min far og mine brødre, med småfe og storfe og alt de eier, er kommet til meg fra Kanaans land, og se – de er i Gosens land.» 2 Og blant brødrene tok han ut fem mann og stilte dem frem for farao. 3 Og farao sa til brødrene: «Hva lever dere av?» Og de sa til farao: «Dine tjenere er gjetere, både vi og våre fedre.» 4 Og de sa til farao: «Vi er kommet for å ta opphold i landet, for det fantes ikke beite for dine tjeneres småfe, for hungersnøden lå tungt over Kanaans land. La nå dine tjenere få bo i Gosen!» 5 Og farao sa til Josef: «Din far og dine brødre er kommet til deg. 6 Egyptens land ligger åpent foran deg. La din far og dine brødre bo i den beste delen av landet. De kan bo i Gosens land. Og vet du om noen dyktige menn blant dem, så la dem også få oppsyn med mine flokker.»

7 Og Josef førte inn Jakob, sin far, og stilte ham frem for farao, og Jakob velsignet farao. 8 Og farao sa til Jakob: «Hvor mange år er dine levedager?» 9 Og Jakob sa til farao: «Min vandringstid har vart i 130 år. Få og ulykkelige har mine levedager vært, og ikke har de vært så mange som mine fedres vandringsår.» 10 Og Jakob velsignet farao og gikk ut, bort fra faraos åsyn.

11 Og Josef bosatte sin far og sine brødre og ga dem eiendom i Egyptens land, i den beste delen av landet, i Ramses, som farao hadde bestemt. 12 Og Josef sørget for sin far, sine brødre og hele sin fars hus og ga dem brød etter tallet på barnemunner. 

Hungersnøden i Egypt

13 Og det fantes ikke brød i hele landet, for hungersnøden tynget voldsomt, og Egypt og Kanaans land var utmattet av sult. 14 Og Josef samlet alt som fantes av penger i Egypt og Kanaan, det han fikk for kornet de kjøpte, og Josef brakte pengene til faraos hus. 

15 Og pengene tok slutt i Egyptens land og i Kanaans land, og hele Egypt kom til Josef og sa: «Gi oss brød! Hvorfor skal vi dø rett foran deg? Vi har ikke penger.» 16 Og Josef sa: «Kom med kveget deres, så skal jeg gi dere brød for kveget, hvis det er slutt på pengene.» 17 Og de kom med kveget til Josef, og han ga dem brød for hestene og småfeet og storfeet og eslene, ja, han forsynte dem med brød for alt de hadde av buskap det året.

18 Og året tok slutt, og de kom til ham året etter og sa: «Vi vil ikke skjule for vår herre at pengene er oppbrukt, og at buskapen tilhører vår herre. Vi har ikke annet å tilby vår herre enn vår egen skrott og jorden vi eier. 19 Hvorfor skal vi dø for dine øyne, både vi og jorden? Kjøp oss, ja, kjøp både oss og jorden, for brød, og vi skal med all vår jord være faraos treller. Og gi oss såkorn, så vi kan leve og ikke dø, og jorden vår ikke legges øde.» 20 Og Josef kjøpte opp hele Egyptens jord til farao, og hver egypter solgte sin åker, for hungersnøden tynget dem, og landet ble faraos eiendom. 21 Og han flyttet folket i Egypt til byene, fra landsende til landsende. 22 Bare prestenes jord kjøpte han ikke, for prestene hadde en fast inntekt fra farao, og levde av den inntekten farao ga dem; derfor solgte de ikke jorden. 23 Og Josef sa til folket: «Se – i dag har jeg kjøpt både dere og jorden deres til farao. Her har dere såkorn: Så nå til jorden! 24 Av avlingen skal dere gi farao en femtedel. Fire deler skal dere ha til såkorn og til føde for dere og dem dere har i huset, og til mat for barna.» 25 Og de sa: «Du har reddet vårt liv! Måtte vi finne velvilje for vår herres øyne og være faraos treller!» 26 Og Josef gjorde det til en lov som gjelder til denne dag for jorden i Egypt, at farao skal ha en femtedel. Bare prestenes jord lå ikke under farao. 

Jakobs siste ønske

27 Og Israel ble boende i Egypt, i Gosens land, og de fikk eiendom der og var fruktbare og ble svært mange. 28 Og Jakob levde sytten år i Egyptens land, og hans levedager var 147 år. 29 Og Israels dager gikk mot døden, og han tilkalte Josef, sin sønn, og sa til ham: «Om jeg finner nåde for dine øyne, så legg hånden din under låret mitt og vær god og trofast mot meg. Ja, jeg ber deg: Gravlegg meg ikke i Egypt! 30 Når jeg legger meg hos mine fedre, så bær meg da ut av Egypt og legg meg i deres grav!» Og han sa: «Jeg skal gjøre som du sier.» 31 Og han sa: «Sverg på det for meg!» Og Josef sverget for ham. Og Israel kastet seg ned ved hodegjerdet på sengen.

Jakob velsigner Josefs sønner

48 Og det skjedde etter disse hendelsene at noen sa til Josef: «Se – din far er syk.» Og han tok med seg sine to sønner, Manasse og Efraim. 2 Og noen fortalte det til Jakob og sa: «Se – din sønn Josef kommer til deg.» Og Israel samlet sine krefter og satte seg opp i sengen. 3 Og Jakob sa til Josef: Gud, den Veldige, viste seg for meg i Lus, i Kanaans land, og velsignet meg 4 og sa til meg: «Se – jeg vil gjøre deg fruktbar og tallrik og gjøre deg til en mengde folk, og jeg vil gi dette landet til din sæd etter deg som en evig eiendom.» 5 Og nå skal de to sønnene som ble født deg i Egypt før jeg kom, være mine – som Ruben og Simon skal Efraim og Manasse være mine. 6 Men de du avlet etter dem, skal være dine. De skal ha navn etter sine brødre i det landet de skal arve. 7 Da jeg kom fra Paddan, døde Rakel fra meg underveis, i Kanaans land, et stykke fra Efrat. Og jeg gravla henne der, ved veien til Efrat, som er Betlehem.

8 Og Israel så Josefs sønner og sa: «Hvem er de?» 9 Og Josef sa til sin far: «Det er mine sønner, som Gud har gitt meg her.» Og han sa: «Ta dem hit til meg, er du snill, så jeg kan velsigne dem!» 10 Og Israels øyne var tynget av alderdom, så han knapt kunne se. Og Josef førte dem nærmere, og han kysset og omfavnet dem. 11 Og Israel sa til Josef: «Aldri hadde jeg trodd jeg skulle få se ditt ansikt igjen, men se – Gud har til og med latt meg se din sæd!» 12 Og Josef tok dem ned fra knærne hans og kastet seg ned, med ansiktet mot jorden. 13 Og Josef grep dem begge, Efraim i sin høyre hånd, til venstre for Israel, og Manasse i den venstre, til høyre for Israel, og han leide dem bort til ham. 14 Og Israel strakte ut sin høyre hånd og la den på Efraims hode, enda han var den yngste, og den venstre la han på Manasses hode – han krysset hendene – enda Manasse var den førstefødte. 15 Og han velsignet Josef og sa:

«Den Gud som lot mine fedre,

Abraham og Isak, vandre for hans åsyn,

den Gud som har vært min hyrde

fra min første stund til denne dag,

16 den engel som har fridd meg fra alt ondt,

han velsigne guttene!

La mitt navn bli nevnt i dem,

og mine fedres navn, Abraham og Isak, 

la dem myldre i mengde i landets midte.»

17 Og Josef så at faren la den høyre hånden på Efraims hode, og det var galt i hans øyne. Og han grep farens hånd for å flytte den fra Efraims hode til Manasses hode. 18 Og Josef sa til sin far: «Ikke slik, far, for dette er den førstefødte. Legg din høyre hånd på hans hode!» 19 Og faren nektet og sa: «Jeg vet det, min sønn, jeg vet det! Også han skal bli til et folk, også han skal bli stor, men hans yngre bror skal bli større, og hans sæd skal bli til en fylde av folk.» 20 Og han velsignet dem den dagen og sa:

«Ved deg skal Israel velsigne og si:

Gud gjøre deg som Efraim og Manasse!»

Og han satte Efraim foran Manasse.

21 Og Israel sa til Josef: «Se – jeg skal dø, men Gud skal være med dere og føre dere tilbake til fedrenes land. 22 Og selv gir jeg deg en bergrygg mer enn dine brødre; jeg tok den fra amorittene med mitt sverd og min bue.»

Jakob velsigner sine sønner

49 Og Jakob kalte sønnene til seg og sa: Nå skal dere samles, så vil jeg fortelle dere hva som skal skje med dere i kommende dager:

2 Kom sammen og hør, Jakobs sønner,

hør på Israel, deres far!

3 Ruben, min førstefødte, min kraft,

du er den første frukt av min manndom, 

høyest i heder, mektigst i velde.

4 Men som vannet koker du over:

Du skal ikke ha noen forrang,

for du steg opp i din fars seng,

du lå der og skjendet mitt leie.

5 Simon og Levi er brødre,

voldsvåpen er deres sverd.

6 Forsøm deres møter, min sjel,

sky deres stevner, min ære!

For i sinne slaktet de menn,

med overlegg gjeldet de okser.

7 Forbannet være et sinne så sterkt,

en vrede så voldsom som deres!

Jeg vil dele dem opp i Jakob,

jeg vil spre dem ut i Israel.

8 Juda, du prises av brødre,

dine fiender tar du i nakken.

For deg vil de kaste seg ned,

alle din fars sønner.

9 En løveunge er Juda,

fra rov har du reist deg, min sønn;

som en løve har han lagt seg til hvile,

som en hunløve – hvem våger å vekke ham?

10 Septer skal ikke vike fra Juda,

eller herskerstav fra hans føtter,

før han den tilhører,[12] kommer,

ham skal folkene lyde.

11 Til vinstokken binder han sitt esel,

sin eselfole til ranken, 

han vasker sin kledning i vin,

i drueblod sin kjortel.

12 Hans øyne er mørkere enn vin,

hans tenner hvitere enn melk.

13 Sebulon skal bo ved havet,

ved kysten der skip legger til,

hans grense er like ved Sidon.

14 Jissakar er et knoklete esel,

sammenkrøpet mellom kløvsekker.

15 Han så at hvilen var god,

og landet – ja, det var vakkert!

Han bøyde sin rygg under byrden

og trellet i tvungent arbeid.

16 Dan skal bli dommer i folket,

som en av Israels stammer.

17 En slange ved veien blir Dan,

en giftig huggorm på stien

som biter hesten i hælen

så rytteren faller på ryggen.

18 På din frelse håper jeg, Herre.

19 Gad skal rammes av ransmenn,

men angriper selv deres baktropp.

20 Fet er føden fra Asjer,

kongelig kost vil han byde.

21 Naftali, en hind på spranget,

føder de fagreste kalver.

22 Et bugnende frukttre er Josef,

et bugnende frukttre ved kilden,

grenene skyter opp over muren. 

23 Skyttere spenner sine buer,

de skyter og gjør ham bitter.

24 Men stødig og sterk er hans bue,

hans armer og hender får styrke 

av Jakobs Mektige,

av hyrdens navn, Israels Klippe,

25 av din fars Gud – han hjelpe deg,

av den Veldige – han velsigne deg – 

velsignelser fra himlene der oppe,

velsignelser fra dypet der nede,

velsignelser fra bryster og morsliv.

26 Din fars velsignelser rager

over signing fra eldgamle fjell,

over glansen fra evige høyder. 

De skal komme over Josefs hode, 

over issen på fyrsten blant brødre!

27 Benjamin er en rovgrisk ulv,

om morgenen eter han rovet,

om kvelden deler han byttet.

28 Dette er alle Israels stammer, tolv i tallet, og slik talte deres far til dem da han velsignet dem, han velsignet med én velsignelse til hver av dem.

Jakobs død og gravferd

29 Og han påla dem og sa til dem: «Nå blir jeg forenet med mitt folk. Gravlegg meg hos mine fedre, i hulen på hetitten Efrons mark, 30 i hulen på Makpela-marken, ved Mamre i Kanaans land, den marken Abraham kjøpte av hetitten Efron for å ha til gravsted. 31 Der gravla de Abraham og Sara, hans hustru, der gravla de Isak og Rebekka, hans hustru, og der gravla jeg Lea. 32 Marken og hulen der er kjøpt av hetittene.» 33 Og Jakob sluttet å gi sønnene påbud, og han trakk føttene opp i sengen og utåndet, og ble forenet med sitt folk.

50 Og Josef falt gråtende ned over farens ansikt og kysset ham. 2 Og Josef ga beskjed til sine tjenere, legene, om å balsamere faren, og legene balsamerte Israel. 3 Og til det gikk det med 40 fulle dager, for så lang tid tar en balsamering. Og egypterne gråt over ham i 70 dager, 4 og da gråtens dager var over, sa Josef til faraos hoffmenn: «Hvis jeg har funnet nåde for deres øyne, så si til farao: 5 Min far lot meg sverge og sa: Nå skal jeg dø. I graven jeg lot grave for meg i Kanaans land, der skal du gravlegge meg. La meg derfor dra opp og gravlegge min far og komme tilbake.» 6 Og farao sa: «Dra opp og gravlegg din far, slik han lot deg sverge.»

7 Og Josef dro opp for å gravlegge sin far, og alle faraos hoffmenn, de eldste i hans hus og alle de eldste i Egyptens land, dro opp med ham, 8 og hele Josefs hus, og hans brødre og hans fars hus. Bare småbarna og småfeet og storfeet lot de bli igjen i Gosens land. 9 Og både vogner og ryttere dro opp med ham, så det ble et mektig følge.

10 Og de kom til Goren-Haatad, som ligger på den andre siden av Jordan, og der sørget de, i en stor og tung sørgehøytid. I syv dager holdt han sorg over faren. 11 Og innbyggerne i landet, kanaaneerne, så sørgehøytiden i Goren-Haatad, og de sa: «Det er en tung sørgehøytid for Egypt.» Derfor ble stedet kalt Abel-Misrajim, som er på den andre siden av Jordan. 12 Og sønnene gjorde med Jakob som han hadde pålagt dem. 13 Og sønnene førte ham til Kanaans land og gravla ham i hulen på Makpela-marken, den marken Abraham hadde kjøpt av hetitten Efron for å ha til gravsted, like ved Mamre. 14 Og etter at Josef hadde gravlagt sin far, vendte han tilbake til Egypt, både han og brødrene og alle som var dratt opp for å gravlegge hans far.

Josef tilgir sine brødre

15 Og Josefs brødre så at faren var død, og de sa: «Kanskje vil Josef legge oss for hat og gjengjelde alt det onde vi gjorde mot ham.» 16 Og de sendte bud til Josef og sa: «Din far ga en ordre før han døde, og sa: 17 Dette skal dere si til Josef: Tilgi, kjære, dine brødres ugjerning og synd, for ondt har de handlet mot deg. Tilgi nå den urett vi gjorde, vi som tjener din fars Gud.» Og Josef gråt da de snakket slik til ham. 18 Og brødrene kom og kastet seg ned for ham og sa: «Se – vi er dine treller.» 19 Og Josef sa til dem: «Vær ikke redde! Er jeg i Guds sted? 20 Dere mente å gjøre meg ondt, men Gud mente det til det gode, for å gjøre som i dag og holde liv i mange folk. 21 Så vær ikke redde! Jeg skal sørge for dere og barna deres.» Og han trøstet dem og talte til deres hjerte. 

Josefs død

22 Og Josef ble boende i Egypt, både han og hans fars hus, og Josef levde i 110 år. 23 Og Josef fikk se Efraims sønnesønner. Og sønnene til Makir, Manasses sønn, ble født på Josefs knær. 24 Og Josef sa til sine brødre: «Nå skal jeg dø, men Gud skal gjeste dere, ja, han skal gjeste dere og føre dere opp fra dette landet til det landet han lovet Abraham, Isak og Jakob.» 25 Og Josef tok Israels sønner i ed og sa: «Når Gud gjester dere, skal dere føre mine ben opp herfra.» 26 Og Josef døde, 110 år gammel, og de balsamerte ham, og han 26 ble lagt i en kiste i Egypt.



Noter

[1] Som mann og kvinne, «som hankjønn og hunkjønn».

[2] Ansikt, det som er synlig, overflate.

[3] Sæd er det hebraiske uttrykket for avkom, etterkommere.

[4] Utsagnet mangler i grunnteksten, men finnes i den greske, syriske og arameiske teksten.

[5] Jordens ansikt, jordoverflaten.

[6] Sæd, avkom, etterslekt.

[7] I mange dager, i lang tid.

[8] Sønner og døtre betegner her barnebarna.

[9] Reis opp sæd, skaff avkom.

[10] Løfte hodet ditt, gi deg oppreisning.

[11] Løfte hodet ditt høyt over deg, drepe deg.

[12] Han den tilhører er en gjengs tolkning av en uklar tekst.


Annen Mosebok
(Exodus)

Trelldommen i Egypt

1 Og dette er navnene på Israels sønner som kom til Egypt med Jakob; de kom, hver med sitt hus: 2 Ruben, Simon, Levi og Juda, 3 Jissakar, Sebulon og Benjamin, 4 Dan og Naftali, Gad og Asjer. 5 Og alle disse som var utgått fra Jakobs lender,[1] var i alt 70 sjeler, og Josef var allerede i Egypt. 6 Og Josef døde, og alle hans brødre og hele dette slektsleddet. 7 Og Israels sønner var fruktbare og vrimlet og ble mange og tallrike, svært tallrike, og landet ble fullt av dem.

8 Og det stod frem en ny konge i Egypt som ikke hadde kjent Josef. 9 Og han sa til sitt folk: «Se – Israels folk er større og tallrikere enn vi. 10 Kom, la oss gå klokt til verks mot dem, så de ikke blir enda flere, for blir det krig, slutter de seg kanskje til våre fiender og kjemper mot oss og drar fra landet.» 11 Og de satte oppsynsmenn over dem for å plage dem med tvangsarbeid, og de bygget forrådsbyer for farao: Pitom og Ramses. 12 Og jo mer de ble plaget, jo flere ble de og jo mer bredte de seg, og egypterne ble redde for Israels sønner. 13 Og de tvang Israels sønner til å trelle for seg, 14 og de gjorde livet surt for dem ved tvangsarbeid med leire og teglstein og all slags arbeid ute på marken – alt det trellearbeidet de ble tvunget til å gjøre blant dem. 

15 Og kongen i Egypt sa til hebreernes jordmødre – den ene het Sjifra og den andre Pua, 16 ja, han sa: «Når dere hjelper hebreerkvinnene å føde, skal dere holde øye med fødestolen: Er det en sønn, skal dere drepe ham, er det en datter, skal hun leve.» 17 Og jordmødrene fryktet Gud og gjorde ikke som egypterkongen hadde sagt dem, men lot guttene leve. 18 Og egypterkongen kalte jordmødrene til seg og sa: «Hvorfor gjør dere dette og lar guttene leve?» 19 Og jordmødrene sa til farao: «Fordi hebreerkvinnene ikke er som de egyptiske kvinnene; de er mer hardføre, og føder før jordmoren kommer til dem.» 20 Og Gud gjorde vel mot jordmødrene, og folket økte og ble svært tallrikt. 21 Og siden jordmødrene fryktet Gud, ga han dem egne husholdninger. 22 Og farao ga ordre til hele sitt folk og sa: «Hver sønn som fødes, skal dere kaste i Nilen, hver datter skal dere la leve!»

Moses blir født

2 Og en mann av Levis hus gikk og tok en datter av Levi, 2 og kvinnen unnfanget og fødte en sønn. Og hun så at han var vakker, og gjemte ham i tre måneder. 3 Og da hun ikke kunne gjemme ham lenger, tok hun en papyruskurv til ham og tettet den med bek og tjære. Og hun la gutten i kurven og satte den ut i sivet ved bredden av Nilen. 4 Og søsteren stilte seg et stykke unna for å se hvordan det gikk med ham. 

5 Og faraos datter kom ned for å bade i Nilen, og ternene hennes gikk frem og tilbake langs Nilen. Og hun fikk øye på kurven i sivet og sendte sin trellkvinne for å hente den. 6 Og hun åpnet den og så barnet, og se – en liten gutt lå og gråt! Og hun syntes synd på ham og sa: «Dette er et av hebreernes guttebarn.» 7 Og søsteren hans sa til faraos datter: «Skal jeg gå og hente en amme til deg hos hebreerkvinnene, en som kan amme gutten for deg?» 8 Og faraos datter sa til henne: «Ja, gjør det!» Og den unge piken gikk og hentet guttens mor. 9 Og faraos datter sa til henne: «Ta denne gutten og gi ham die for meg, og jeg skal selv gi deg lønn.» Og kvinnen tok gutten og ga ham die. 10 Og gutten vokste, og hun gikk til faraos datter med ham, og han ble en sønn for henne. Og hun ga ham navnet Moses, for hun sa: «Jeg har dratt ham opp av vannet.» 

Moses flykter til Midjan

11 Og det skjedde i de dager da Moses var blitt voksen, at han gikk ut til sine brødre og så deres trelldom. Og han så en mann, en egypter, som slo en hebreer, en av hans brødre. 12 Og han snudde seg både hit og dit, og så at det var ingen der, og han slo egypteren i hjel og gjemte ham i sanden. 13 Og dagen etter gikk han ut igjen, og se – to menn, to hebreere, var i slagsmål, og han sa til den skyldige: «Hvorfor slår du din landsmann?» 14 Og han sa: «Hvem har satt deg til høvding og dommer over oss? Er det for å drepe meg du sier det, slik du drepte egypteren?» Og Moses ble redd, og han sa: «Så er saken likevel blitt kjent!» 15 Og farao hørte om saken og ville drepe Moses, og Moses flyktet fra faraos åsyn og tok bolig i landet Midjan, der han slo seg ned ved en brønn. 16 Og presten i Midjan hadde syv døtre, og de kom og øste opp vann og fylte trauene for å la farens småfe drikke. 17 Og gjeterne kom og jaget dem bort, og Moses reiste seg og kom dem til unnsetning og lot småfeet drikke. 18 Og de kom til Re’uel, sin far, og han sa: «Hvorfor kommer dere så snart tilbake i dag?» 19 Og de sa: «En mann, en egypter, reddet oss fra gjeterne, og han øste til og med opp vann til oss, ja, han øste og lot småfeet drikke.» 20 Og han sa til døtrene: «Hvor er han? Hvorfor gikk dere fra mannen? Hent ham, så han kan få noe å spise.» 21 Og Moses sa takk til å bo hos mannen, og han ga Sippora, sin datter, til Moses. 22 Og hun fødte en sønn, og han ga ham navnet Gersjom, for han sa: «Jeg er blitt en innvandrer i et fremmed land.»

Den brennende busk

23 Og det skjedde etter lang tid at egypterkongen døde, og Israels sønner ynket seg under trelldommen. Og de ropte høyt, og ropet steg fra trelldommen opp til Gud. 24 Og Gud hørte deres klage, og Gud mintes sin pakt med Abraham, med Isak og med Jakob. 25 Og Gud så Israels sønner, og Gud kjente dem.

3 Og Moses var gjeter for småfeet hos svigerfaren Jetro, presten i Midjan, og han førte flokken langt ut i ørkenen og kom til Guds fjell, til Horeb. 2 Og Herrens engel viste seg for ham i en flammende ild midt i en tornebusk, og han så, og se – busken stod i lys lue, men busken brant ikke opp. 3 Og Moses sa: «La meg gå bort og se på dette veldige synet. Hvorfor brenner ikke tornebusken opp?» 4 Og Herren så at han gikk bort for å se – og Gud ropte til ham inne fra tornebusken: «Moses, Moses!» Og han sa: «Her er jeg.» 5 Og han sa: «Kom ikke nærmere! Ta sandalene av føttene, for stedet du står på, er hellig grunn.» 6 Og han sa: «Jeg er din fars Gud, Abrahams Gud, Isaks Gud og Jakobs Gud.» Og Moses skjulte sitt ansikt, for han var redd for å se på Gud.

7 Og Herren sa: «Jeg har sett, ja, sett mitt folks nød i Egypt, jeg har hørt deres klagerop over dem som kuer dem, ja, jeg kjenner deres nød. 8 Og jeg er steget ned for å fri dem fra egypternes hånd og føre dem opp fra dette landet og inn i et godt og vidstrakt land, inn i et land som flyter av melk og honning, til stedet der kanaaneerne og hetittene og amorittene og perisittene og hevittene og jebusittene bor. 9 Og nå er klageropet fra Israels sønner kommet til meg, og jeg har sett hvordan egypterne kuer dem. 10 Og gå nå! Jeg sender deg til farao, og du skal føre mitt folk, Israels sønner, ut av Egypt.» 

11 Og Moses sa til Gud: «Hvem er jeg, at jeg skulle gå til farao og føre Israels sønner ut av Egypt?» 12 Og han sa: «Jeg skal være med deg. Og dette skal du ha til tegn på at det er jeg som har sendt deg: Når du har ført folket ut av Egypt, skal dere tjene Gud på dette fjellet.» 

13 Og Moses sa til Gud: «Se – når jeg kommer til Israels sønner og sier til dem: Deres fedres Gud har sendt meg til dere, og de sier til meg: Hva er hans navn? – hva skal jeg da si til dem?» 14 Og Gud sa til Moses: «Jeg er den jeg er.» Og han sa: «Slik skal du svare Israels sønner: Jeg er har sendt meg til dere.» 15 Og videre sa Gud til Moses: «Slik skal du si til Israels sønner: Herren, deres fedres Gud, Abrahams Gud, Isaks Gud og Jakobs Gud, har sendt meg til dere. Dette er mitt navn til evig tid, og slik skal jeg påkalles fra slekt til slekt. 16 Gå og kall sammen Israels eldste og si til dem: Herren, deres fedres Gud, har vist seg for meg, Abrahams, Isaks og Jakobs Gud, og han sa: Jeg har sett, ja, sett til dere og vet hva de har gjort mot dere i Egypt. 17 Og jeg har sagt: Jeg skal føre dere bort fra undertrykkelsen i Egypt og opp til kanaaneernes og hetittenes og amorittenes og perisittenes og hevittenes og jebusittenes land, til et land som flyter av melk og honning. 18 Og de vil lytte til din røst, og du skal gå, du og Israels eldste, til kongen i Egypt og si til ham: Herren, hebreernes Gud, har møtt oss, og la oss nå gå en tre dagers vei ut i ørkenen og ofre til Herren, vår Gud. 19 Og jeg vet at egypterkongen ikke vil la dere gå, om han ikke tvinges av en sterk hånd. 20 Og jeg vil rekke ut min hånd og slå egypterne med alle de undere jeg vil gjøre blant dem, og deretter vil han la dere gå. 21 Og jeg vil la folket finne velvilje i egypternes øyne, og det skal skje at når dere drar, skal dere ikke gå tomhendt. 22 Men hver kvinne skal be sin nabokone og den kvinnen som bor i huset hennes, om ting av sølv og ting av gull, og om klær. Og dere skal la sønnene og døtrene deres bære det, og dere skal plyndre Egypt.» 

4 Og Moses svarte og sa: «Hva så hvis de ikke tror meg og ikke hører på min røst, men sier: Herren har ikke vist seg for deg?» 2 Og Herren sa til ham: «Hva er det du har i hånden?» Og han sa: «En stav.» 3 Og han sa: «Kast den på jorden!» Og han kastet den på jorden, og den ble til en slange, og Moses flyktet for den. 4 Og Herren sa til Moses: «Rekk ut hånden og grip den i halen!» Og han rakte hånden ut og holdt den, og den ble til en stav i hånden hans. 5 «Dette er for at de skal tro at Herren, deres fedres Gud, Abrahams Gud, Isaks Gud og Jakobs Gud, har vist seg for deg.» 6 Og deretter sa Herren til ham: «Stikk hånden inn på brystet!» Og han stakk hånden inn på brystet og trakk den ut igjen, og se – hånden var spedalsk og hvit som sne. 7 Og han sa: «Stikk hånden inn på brystet igjen!» Og han stakk hånden inn på brystet igjen, og han trakk den ut, og se – den var blitt som hans eget kjøtt. 8 «Om de ikke tror deg og ikke vil høre på din røst etter det første tegnet, så vil de tro etter det andre. 9 Og går det slik at de heller ikke tror etter disse to tegnene, og ikke hører på din røst, da skal du ta vann fra Nilen og helle det over tørr jord. Og vannet du tar fra Nilen, skal bli til blod på den tørre jorden.» 

10 Og Moses sa til Herren: «Å Herre! Jeg har aldri vært noen ordets mann, hverken før eller nå, og heller ikke etter at du har talt til din tjener, for treg er min munn, og treg er min tunge.» 11 Og Herren sa til ham: «Hvem har satt munn på mannen, hvem gjør ham stum eller døv, seende eller blind? Er det ikke jeg, Herren? 12 Gå nå! Jeg skal være med din munn og lære deg hva du skal si.» 

13 Og han sa: «Å Herre, send heller en annen!» 14 Og Herrens vrede flammet opp mot Moses, og han sa: «Har du ikke Aron, levitten, din bror? Jeg vet at han kan tale, ja, han skal tale! Og se – han er på vei for å møte deg, og når han ser deg, vil hans hjerte glede seg. 15 Og du skal tale med ham og legge ordene i munnen på ham, og jeg skal være både med din munn og med hans munn og lære dere hva dere skal gjøre. 16 Og han skal tale til folket for deg, ja, han skal være som en munn for deg, og du skal være som en gud for ham. 17 Og denne staven skal du ta i hånden; med den skal du gjøre tegnene.»

Moses vender tilbake til Egypt

18 Og Moses gikk og kom tilbake til Jetro, sin svigerfar, og sa til ham: «La meg dra, er du snill, jeg må tilbake til mine brødre i Egypt, og se om de ennå er i live.» Og Jetro sa til Moses: «Gå i fred!»

19 Og Herren sa til Moses i Midjan: «Gå, dra tilbake til Egypt, for de er døde, alle de menn som stod deg etter livet.» 20 Og Moses tok sin hustru og sine sønner og satte dem på eselet og dro tilbake til Egyptens land. Og Moses tok Guds stav i hånden. 21 Og Herren sa til Moses: «Når du nå er på vei, og drar tilbake til Egypt, tenk da på alle de undere jeg har lagt i din hånd, og gjør dem for farao! Men jeg vil gjøre hans hjerte hardt, og han vil ikke la folket fare. 22 Og du skal si til farao: Så sier Herren: Min sønn, min førstefødte, er Israel! 23 Og til deg, ja, til deg sier jeg: La min sønn fare, så han kan tjene meg! Men lar du ham ikke fare, se – da vil jeg drepe din sønn, din førstefødte.» 

24 Og det skjedde på veien der de overnattet, at Herren møtte ham og ville ta livet av ham. 25 Og Sippora tok en flintstein og skar forhuden av sin sønn og berørte hans føtter med den, og hun sa: «Du, ja, du er meg en blodbrudgom!» 26 Og Herren slapp ham. Det var da hun sa «en blodbrudgom!» – på grunn av omskjærelsen. 

27 Og Herren sa til Aron: «Gå og møt Moses i ørkenen!» Og han gikk og møtte ham på Guds fjell, og han kysset ham. 28 Og Moses fortalte Aron om alle ordene fra Herren, som hadde sendt ham, og om alle tegnene han hadde pålagt ham. 29 Og Moses og Aron gikk og samlet alle de eldste blant Israels sønner. 30 Og Aron sa frem alle ordene som Herren hadde talt til Moses, og gjorde tegnene for folkets øyne. 31 Og folket trodde, og da de hørte at Herren hadde gjestet Israels sønner og sett deres elendighet, bøyde de seg og kastet seg til jorden.

Moses og Aron hos farao

5 Og siden gikk Moses og Aron og sa til farao: «Så sier Herren, Israels Gud: La mitt folk fare, så de kan holde høytid for meg i ørkenen!» 2 Og farao sa: «Hvem er Herren? Skulle jeg høre på ham og la Israel fare? Jeg kjenner ikke Herren, og jeg lar heller ikke Israel fare.» 3 Og de sa: «Hebreernes Gud har møtt oss. La oss derfor få gå en tre dagers vei ut i ørkenen og ofre til Herren, vår Gud, så han ikke slår oss med pest eller sverd.» 4 Og egypterkongen sa til dem: «Moses og Aron, hvorfor vil dere ta folket bort fra arbeidet? Gå til deres plikter!» 5 Og farao sa: «Se hvor mye folk det er i landet nå. Og dere vil gi dem fri fra pliktene!» 

6 Og farao ga samme dag ordre til folkets slavedrivere og oppsynsmenn og sa: 7 «Dere skal ikke lenger gi folket halm til å lage murstein med, slik som før. De skal selv gå og sanke halm. 8 Og den mengden av murstein de laget før, skal dere pålegge dem å lage, dere skal ikke la den bli mindre, for de er late. Derfor skriker de og sier: Vi vil gå og ofre til vår Gud! 9 La arbeidet ligge tungt på mennene, så de har nok å gjøre med det, og ikke lytter til løgnaktig snakk!» 

10 Og folkets slavedrivere og oppsynsmenn gikk ut og sa til folket: «Så sier farao: Jeg gir dere ikke halm. 11 Gå selv og hent halm der dere finner den, men det blir ikke skåret ned på arbeidsmengden.» 12 Og folket spredte seg over hele Egyptens land for å sanke stubb til halm. 13 Og slavedriverne skyndte på dem og sa: «Gjør arbeidet ferdig, et fullt dagsverk hver dag, som da dere fikk halm!» 14 Og oppsynsmennene over Israels sønner, som faraos slavedrivere hadde satt over dem, ble slått. Og det ble sagt: «Hvorfor har dere ikke fått ferdig like mye murstein som før, hverken i går eller i dag?» 15 Og oppsynsmennene over Israels sønner kom og ropte til farao og sa: «Hvorfor gjør du slik mot dine tjenere? 16 Halm får dine tjenere ikke, og likevel sier de til oss: Lag murstein! Se – dine tjenere blir slått, men det er ditt folk som har skylden.» 17 Og han sa: «Late er dere, late! Derfor sier dere: Vi vil gå og ofre til Herren. 18 Gå nå og arbeid! Halm får dere ikke, men dere skal lage like mye murstein!» 

19 Og oppsynsmennene over Israels sønner skjønte at de var ille ute da det ble sagt: «Dere får ikke lage mindre murstein: Fullt dagsverk hver dag!» 20 Og de møtte Moses og Aron, som stod og ventet på dem da de kom ut fra farao. 21 Og de sa til dem: «La Herren se på dere og dømme, for dere har gjort oss stinkende i faraos og i hans tjeneres øyne, og gitt dem sverd i hånden så de kan drepe oss.» 

22 Og Moses gikk tilbake til Herren og sa: «Herre, hvorfor har du gjort ondt mot dette folket? Hvorfor har du sendt meg? 23 Helt siden jeg gikk til farao for å tale i ditt navn, har han mishandlet dette folket, og du har virkelig ikke berget ditt folk!» 

6 Og Herren sa til Moses: «Nå skal du få se hva jeg vil gjøre med farao, for under en sterk hånd skal han la dem fare, under en sterk hånd skal han jage dem ut av sitt land.»

Gud lover å befri sitt folk

2 Og Gud talte til Moses og sa til ham: «Jeg er Herren. 3 Og jeg viste meg for Abraham, for Isak og for Jakob som Gud, den Veldige, men under navnet Herren var jeg ikke kjent for dem. 4 Og jeg sluttet min pakt med dem for å gi dem Kanaans land, landet der de vandret omkring og tok opphold. 5 Og jeg har også hørt hvordan Israels sønner ynker seg under egypternes åk, og jeg minnes min pakt. 6 Si derfor til Israels sønner: Jeg er Herren. Jeg vil føre dere ut fra byrdene i Egypt og fri dere fra trelldommen, og jeg vil redde dere med utstrakt arm og med veldige straffedommer. 7 Og jeg vil ta dere til mitt folk, og jeg vil være deres Gud, og dere skal kjenne at jeg er Herren, deres Gud, som fører dere ut fra byrdene i Egypt. 8 Og jeg vil føre dere til det landet jeg med løftet hånd har lovet å gi til Abraham, til Isak og til Jakob, jeg gir dere landet i eie. Jeg er Herren.» 9 Og slik talte Moses til Israels sønner, men de hørte ikke på Moses, for de var utslitt av hardt arbeid. 

10 Og Herren talte til Moses og sa: 11 «Gå og si til farao, kongen i Egypt, at han skal la Israels sønner fare fra sitt land.» 12 Og Moses svarte for Herrens åsyn og sa: «Se – Israels sønner hører ikke på meg, og hvorfor skulle da farao høre på meg, jeg som har uomskårne lepper?» 13 Og Herren talte til Moses og Aron og sendte dem til Israels sønner og til farao, kongen i Egypt, med bud om at Israels sønner skulle føres ut av Egyptens land.

Moses og Arons slekt

14 Dette er høvdingene for deres fedrehus: Sønner av Ruben, Israels førstefødte, var Henok og Pallu, Hesron og Karmi; det er Rubens slekter. 15 Og Simons sønner var Jemuel og Jamin og Ohad og Jakin og Sohar, samt Saul, som var sønn av en kanaaneisk kvinne; det er Simons slekter. 

16 Og dette er navnene på Levis sønner etter slektssagaen: Gersjon og Kehat og Merari. Levis leveår var 137 år. 17 Og Gersjons sønner, slekt for slekt, var Libni og Sjimi. 18 Og Kehats sønner var Amram og Jishar og Hebron og Ussiel. Og Kehats leveår var 133 år. 19 Og Meraris sønner var Mahli og Musji. Dette er Levis slekter etter slektssagaen. 20 Og Amram tok Jokebed, sin faster, til hustru, og hun fødte ham Aron og Moses. Og Amrams leveår var 137 år. 21 Jishars sønner var Korah og Nefeg og Sikri. 22 Og Ussiels sønner var Misjael og Elsafan og Sitri. 23 Og Aron tok Elisjeba, Amminadabs datter og Nahsjons søster, til hustru, og hun fødte ham Nadab og Abihu og Eleasar og Itamar. 24 Og Korahs sønner var Assir og Elkana og Abiasaf; det er Korahs slekter. 25 Og Eleasar, sønn av Aron, tok en av Putiels døtre til hustru, og hun fødte ham Pinhas. Dette er, slekt for slekt, levittenes høvdinger. 

26 Det var til denne Aron og til Moses Herren sa: «Før Israels sønner i hærskarer ut av Egyptens land!» 27 Det var de som talte til farao, egypterkongen, om å føre Israels sønner ut av Egypt, ja, det var de, Moses og Aron.

Gud sender Moses og Aron til farao

28 Og det skjedde den dagen Herren talte til Moses i Egyptens land, 29 at Herren sa til Moses: «Jeg er Herren. Si til farao, egypterkongen, alt jeg sier til deg!» 30 Og Moses sa for Herrens åsyn: «Se – jeg har uomskårne lepper, og hvorfor skulle farao høre på meg?» 

7 Og Herren sa til Moses: «Se – jeg setter deg som en gud for farao, og Aron, din bror, skal være din profet. 2 Det er du som skal si alt jeg pålegger deg, og Aron, din bror, skal si det til farao, og han vil la Israels sønner fare fra sitt land. 3 Og jeg vil gjøre faraos hjerte hardt og la mine tegn og undere bli mange i Egyptens land. 4 Og farao vil ikke høre på dere, og jeg vil legge min hånd på Egypt og føre mine hærskarer, mitt folk, Israels sønner, ut av Egyptens land med veldige straffedommer. 5 Og egypterne skal kjenne at jeg er Herren når jeg strekker ut min hånd over Egypt og fører Israels sønner bort fra dem.» 

6 Og Moses og Aron gjorde dette, de gjorde som Herren hadde pålagt dem. 7 Og Moses var 80 år gammel og Aron 83 år gammel da de talte til farao. 8 Og Herren talte til Moses og Aron og sa: 9 «Når farao taler til dere og sier: Gjør et under! – skal du si til Aron: Ta staven din og kast den ned foran farao! Den skal bli til en slange.» 10 Og Moses og Aron kom til farao og gjorde som Herren hadde pålagt dem, og Aron kastet staven sin ned foran farao og foran hans tjenere, og den ble til en slange. 11 Og farao tilkalte sine egne vismenn og trollmenn, og de egyptiske mirakelmakerne gjorde det samme med sine hemmelige kunster. 12 Og de kastet hver sin stav, og de ble til slanger, men Arons stav slukte stavene deres. 13 Og farao gjorde sitt hjerte hardt, og han ville ikke høre på dem, slik Herren hadde sagt.

Første plage: Blod

14 Og Herren sa til Moses: «Hardt er faraos hjerte. Han nekter å la folket fare. 15 Gå til farao om morgenen, og se – han går ned til vannet. Og du skal stille deg så du møter ham på Nilens bredd, og staven som ble til en slange, skal du holde i hånden. 16 Og du skal si til ham: Herren, hebreernes Gud, har sendt meg til deg for å si: La mitt folk fare, så de kan tjene meg i ørkenen! Og se – hittil har du ikke villet høre. 17 Så sier Herren: Ved dette skal du kjenne at jeg er Herren: Se – med staven jeg har i hånden, slår jeg på vannet i Nilen, og det skal bli til blod. 18 Og fisken i Nilen skal dø, og Nilen skal stinke så egypterne ikke kan drikke vannet fra Nilen.» 

19 Og Herren sa til Moses: «Si til Aron: Ta din stav og strekk hånden ut over Egyptens vann, over elvene og over kanalene og over sumpene og over alle vannkummene, så de blir til blod. Og blod skal det være i hele Egyptens land, selv i trær og steiner.» 20 Og Moses og Aron gjorde som Herren hadde pålagt dem. Og han løftet staven og slo på vannet i Nilen for farao og hans tjeneres øyne, og alt vannet i Nilen ble til blod. 21 Og fisken i Nilen døde, og Nilen stinket så egypterne ikke kunne drikke vannet fra Nilen. Og det var blod i hele Egyptens land. 22 Og Egyptens mirakelmakere gjorde det samme med sine hemmelige kunster, og faraos hjerte var like hardt, og han ville ikke høre på dem, slik Herren hadde sagt. 23 Og farao vendte seg bort og gikk hjem, og heller ikke dette la han seg på hjertet. 24 Og alle egypterne gravde etter drikkevann rundt Nilen, for de kunne ikke drikke Nil-vannet. 25 Og det gikk syv fulle dager etter at Herren hadde slått Nilen. 

Annen plage: Frosker

8 Og Herren sa til Moses: «Gå til farao og si til ham: Så sier Herren: La mitt folk fare, så de kan tjene meg! 2 Og hvis du nekter å la dem fare, skal jeg plage hele ditt rike med frosk. 3 Og Nilen skal vrimle av frosk, og de skal kravle opp og komme inn i huset ditt og inn på ditt soverom og opp i din seng, inn i dine tjeneres hus og inn over ditt folk og i dine bakerovner og bakstetrau. 

4 Og på deg og på ditt folk og på alle dine treller skal froskene kravle.» 5 Og Herren sa til Moses: «Si til Aron: Strekk ut din hånd og din stav over elvene, over kanalene og over sumpene, og la froskene komme over Egyptens land.» 6 Og Aron strakte hånden ut over Egyptens vann, og froskene kravlet opp og dekket landet. 7 Og mirakelmakerne gjorde det samme med sine hemmelige kunster, og fikk froskene til å kravle over Egyptens land. 8 Og farao tilkalte Moses og Aron og sa: «Be til Herren om at han tar froskene bort fra meg og mitt folk, og jeg skal la folket fare så de kan ofre til Herren.» 9 Og Moses sa til farao: «Du skal selv få æren av å si meg når jeg skal gå i forbønn for deg og for dine tjenere og ditt folk, så froskene forsvinner fra deg og dine hus, og bare blir igjen i Nilen.» 10 Og han sa: «I morgen.» Og han sa: «Som du vil. Så skal du kjenne at ingen er som Herren, vår Gud. 11 Og froskene skal bli borte fra deg og dine hus og fra dine tjenere og ditt folk, og bare bli igjen i Nilen.» 

12 Og Moses og Aron gikk bort fra faraos åsyn, og Moses ropte til Herren om froskene han hadde sendt mot farao. 13 Og Herren gjorde som Moses hadde sagt, og froskene døde i husene og på gårdsplassene og på markene. 14 Og de måket dem sammen i hauger og dynger, og landet stinket. 15 Og farao merket at stanken lettet, og han gjorde sitt hjerte hardt og hørte ikke på dem, slik Herren hadde sagt.

Tredje plage: Lus

16 Og Herren sa til Moses: «Si til Aron: Strekk ut din stav og slå i støvet på jorden, og det skal bli til lus i hele Egyptens land.» 17 Og de gjorde det. Og Aron strakte ut hånden med staven og slo i støvet på jorden, og det kom lus på folk og fe. Alt støv på jorden ble til lus i hele Egyptens land. 18 Og mirakelmakerne forsøkte å få frem lus med sine hemmelige kunster, men de klarte det ikke, og det var lus på folk og fe. 19 Og mirakelmakerne sa til farao: «Dette er Guds finger.» Og faraos hjerte var like hardt, og han hørte ikke på dem, slik Herren hadde sagt. 

Fjerde plage: Fluer

20 Og Herren sa til Moses: «Stå tidlig opp i morgen og still deg foran farao – se – han går ned til vannet – og si til ham: Så sier Herren: La mitt folk fare, så de kan tjene meg! 

21 For hvis du ikke lar mitt folk fare, se – da sender jeg fluer over deg og dine tjenere, over ditt folk og dine hus, og Egyptens hus skal bli fulle av fluer, ja, selv grunnen de står på. 22 Men jeg vil denne dagen skille ut Gosens land, der mitt folk bor, så ingen fluer skal være der, og du kan kjenne at jeg, Herren, er midt i landet. 23 Og jeg vil sette et skille mellom mitt folk og ditt folk. I morgen skal dette tegnet skje.» 24 Og Herren gjorde det slik. Og fluene kom, i store svermer, inn i faraos hus og i hans tjeneres hus og over hele Egyptens land, og landet ble ødelagt av fluene. 25 Og farao tilkalte Moses og Aron og sa: «Gå og bær frem offer til deres Gud her i landet!» 26 Og Moses sa: «Det er ikke riktig å gjøre det slik, for det vi ofrer til Herren, vår Gud, vil være en styggedom for egypterne. Om vi ofrer noe som er en styggedom for egypterne, rett for øynene på dem, vil de da ikke steine oss? 27 Vi vil gå en tre dagers vei ut i ørkenen og ofre til Herren, vår Gud, slik han har pålagt oss.» 28 Og farao sa: «Jeg sender dere selv av sted så dere kan ofre til Herren, deres Gud, i ørkenen, bare dere ikke går for langt, ja, for langt bort. Be for meg!» 29 Og Moses sa: «Se – nå går jeg bort fra deg og ber til Herren om at fluene forsvinner fra farao og fra hans tjenere og fra hans folk i morgen. Bare farao nå ikke holder oss for narr igjen, og nekter folket å fare for å ofre til Herren.» 30 Og Moses forlot farao og bad til Herren. 31 Og Herren gjorde det Moses bad om, og fluene forsvant fra farao og fra hans tjenere og folk, ikke en eneste ble igjen. 32 Og farao gjorde sitt hjerte hardt også denne gangen, og han lot ikke folket fare.

Femte plage: Pest

9 Og Herren sa til Moses: «Gå til farao og si til ham: Så sier Herren, hebreernes Gud: La mitt folk fare, så de kan tjene meg! 2 Men nekter du å la dem fare og fortsetter å holde på dem, 3 se – da skal Herrens hånd rettes mot kveget ditt på marken, mot hestene, mot eslene, mot kamelene, mot kyrne og sauene – med en forferdelig pest. 4 Og Herren vil skille mellom Israels kveg og egypternes kveg, og ikke noe skal dø av det som tilhører Israels sønner.» 5 Og Herren fastsatte en tid og sa: «I morgen skal Herren gjøre dette i landet.» 6 Og Herren gjorde dette dagen etter, og alt kveget hos egypterne døde, men av kveget til Israels sønner døde ikke et eneste. 7 Og farao forhørte seg, og se – ikke et eneste var dødt av kveget til Israels sønner. Og faraos hjerte var like hardt, og han lot ikke folket fare.

Sjette plage: Verkebyller

8 Og Herren sa til Moses og Aron: «Ta nevene fulle med sot fra ovnen, og la Moses kaste det mot himlene for øynene på farao, 9 og det skal bli til støv over hele Egyptens land og komme over folk og fe som væskende verkebyller i hele Egyptens land.» 10 Og de tok sot fra ovnen og trådte frem for farao, og Moses kastet det mot himlene, og det ble til væskende verkebyller på folk og fe. 11 Og mirakelmakerne kunne ikke stå foran Moses på grunn av byllene, for det var verkebyller på mirakelmakerne og på hele Egypt. 12 Og Herren gjorde faraos hjerte hardt, og han hørte ikke på dem, slik Herren hadde sagt til Moses.

Syvende plage: Hagl

13 Og Herren sa til Moses: «Stå tidlig opp i morgen, still deg foran farao og si til ham: Så sier Herren, hebreernes Gud: La mitt folk fare, så de kan tjene meg! 14 For denne gangen vil jeg sende alle plagene mine mot ditt eget hjerte og mot dine tjenere og mot ditt folk, så du kan kjenne at ingen er som meg på hele jorden. 15 For nå kunne jeg ha rakt ut min hånd og slått deg og ditt folk med pest, og du ville blitt utryddet fra jorden. 17 Du stiller deg stadig i veien for mitt folk og lar det ikke fare. 18 Men se – i morgen på denne tiden skal jeg la det regne et hagl så tungt og voldsomt at det aldri har vært maken i Egypt fra landet ble grunnlagt og til denne dag. 19 Send nå ut folk og bring kveget ditt og alt du har på marken, i sikkerhet! Over alt av folk og fe som er ute på marken og ikke kommer seg i hus, skal haglet falle, og de skal dø.» 20 De av faraos tjenere som fryktet Herrens ord, lot trellene og kveget søke ly innendørs. 21 Og de som ikke tok Herrens ord til hjertet, lot trellene og kveget bli gående ute på marken.

22 Og Herren sa til Moses: «Rekk hånden opp mot himlene, så skal det hagle over hele Egyptens land, over folk og fe og over hvert strå på marken i Egyptens land!» 23 Og Moses rakte staven opp mot himlene, og Herren sendte torden og hagl, og ild slo ned på jorden, og Herren lot haglet regne over Egyptens land. 24 Og det haglet med en knitrende ild midt i haglet, og så tungt og voldsomt at det ikke hadde vært maken i landet siden egypterne ble et folk. 25 Og i hele Egyptens land slo haglet ned alt som var på marken, fra folk til fe, ja, hvert strå på marken slo haglet ned, og hvert tre på marken knekket det. 26 Bare i Gosens land, der Israels sønner bodde, haglet det ikke.

27 Og farao sendte bud etter Moses og Aron og sa til dem: «Denne gangen har jeg syndet. Herren er i sin rett, og jeg og mitt folk har urett. 28 Be til Herren, og la det være nok av Guds tordenrøst og hagl! Og jeg vil la dere fare, og dere skal ikke bli her lenger.» 29 Og Moses sa til ham: «Med det samme jeg kommer ut av byen, vil jeg strekke mine hender ut mot Herren. Tordenen skal opphøre og haglet ikke falle mer, så du får kjenne at jorden hører Herren til. 30 Men jeg vet at du og dine tjenere ennå ikke frykter Herren Gud.» 31 Og lin og bygg ble slått ned, for byggen stod i aks og linet i blomst. 32 Men hvete og spelt ble ikke slått ned, for de modnes senere. 33 Og Moses forlot farao og gikk ut av byen, og han strakte hendene ut mot Herren. Og torden og hagl holdt opp, og regnet høljet ikke lenger ned på jorden. 34 Og farao så at regn og hagl og torden var holdt opp, og han fortsatte å synde, og han gjorde sitt hjerte hardt, både han og tjenerne. 35 Og faraos hjerte var like hardt, og han lot ikke Israels sønner fare, slik Herren hadde sagt gjennom Moses.

Åttende plage: Gresshopper

10 Og Herren sa til Moses: «Gå til farao, for det er jeg som har gjort hans hjerte hardt, ja, også tjenernes hjerter, så jeg kan gjøre disse tegnene midt iblant dem, 2 og du kan fortelle din sønn og din sønnesønn hvordan jeg herset med egypterne, og hvilke tegn jeg gjorde blant dem. Og dere skal kjenne at jeg er Herren.» 3 Og Moses og Aron gikk til farao og sa til ham: «Så sier Herren, hebreernes Gud: Hvor lenge vil du nekte å bøye deg for meg? La mitt folk fare, så de kan tjene meg! 4 For hvis du nekter å la mitt folk fare, se – da sender jeg i morgen gresshopper inn over ditt rike. 5 Og de skal dekke for synet av landet, så man ikke lenger kan se det. Og de skal ete de restene dere har igjen etter haglet, og de skal ete hvert tre som vokser på marken. 6 Og de skal fylle dine hus og alle dine tjeneres hus og alle hus i Egypt, så hverken dine fedre eller dine fedres fedre har sett maken fra den dag de kom til verden, og til denne dag.» Og han snudde seg og forlot farao. 7 Og faraos tjenere sa til ham: «Hvor lenge skal denne mannen være en snare for oss? La mennene fare, så de kan tjene Herren, sin Gud! Fatter du ennå ikke at Egypt er fortapt?» 8 Og Moses og Aron ble hentet tilbake til farao, og han sa til dem: «Gå og tjen Herren, deres Gud! Men hvem er det som skal gå?» 9 Og Moses sa: «Med våre unge og gamle skal vi gå, med våre sønner og døtre, med våre sauer og kyr skal vi gå, for vi skal holde høytid for Herren.» 10 Og han sa til dem: «Å ja, Herren være med dere om jeg lot dere fare, både dere og barna! Se der om dere ikke har ondt i sinne! 11 Nei, dere menn kan gå og tjene Herren, for det var det dere bad om.» Og de ble jaget ut fra farao.

12 Og Herren sa til Moses: «Rekk din hånd ut over Egyptens land så gresshoppene kommer over landet og eter hvert strå på marken, alt som er igjen etter haglet.» 13 Og Moses rakte staven ut over Egyptens land, og Herren drev en østavind inn over landet hele den dagen og hele natten. Da det ble morgen, hadde østavinden ført med seg gresshoppene. 14 Og gresshoppene kom inn over hele Egyptens land og slo seg ned overalt i landet i så veldige mengder at det hverken før har vært eller siden vil komme så mange gresshopper. 15 Og de dekket jordoverflaten så tett at markene mørknet, og de åt alt som vokste i landet, hver frukt på trærne som var igjen etter haglet, og intet grønt ble igjen hverken på trær eller strå i hele Egyptens land.

16 Og farao skyndte seg å sende bud etter Moses og Aron, og han sa: «Jeg har syndet mot Herren, deres Gud, og mot dere. 17 Bær nå min synd[2] denne ene gangen, og gå i forbønn hos Herren, deres Gud, så han tar denne døden bort fra meg!» 18 Og han forlot farao og gikk i forbønn hos Herren, 19 og Herren snudde vinden til en voldsom vestavind som blåste gresshoppene bort og kastet dem i Rødehavet.[3] Ikke en gresshoppe ble igjen i hele Egyptens rike. 20 Og Herren gjorde faraos hjerte hardt, og han lot ikke Israels sønner fare.

Niende plage: Mørke

21 Og Herren sa til Moses: «Rekk din hånd opp mot himlene, så skal det bli mørke over Egyptens land, et mørke til å ta på.» 22 Og Moses rakte hånden mot himlene, og det ble stummende mørkt i hele Egyptens land i tre dager. 23 En mann så ikke sin bror, og ingen rørte seg av flekken i tre dager, men alle Israels sønner hadde lys der de bodde.

24 Og farao sendte bud etter Moses og sa: «Gå og tjen Herren! Bare sauene og kyrne må bli igjen, men barna kan gå med dere.» 25 Og Moses sa: «Nei, du skal gi oss slaktoffer og brennoffer som vi kan ofre til Herren, vår Gud. 26 Og kveget skal også gå med oss, ikke en klov skal bli igjen, for det er kveget vi må ta av for å tjene Herren, vår Gud. Og vi vet ikke hva vi skal tjene Herren med, før vi kommer frem.» 27 Og Herren gjorde faraos hjerte hardt, og han ville ikke la dem fare. 28 Og farao sa til ham: «Forsvinn! Vokt deg, så du ikke ser mitt ansikt mer, for den dagen du ser mitt ansikt, skal du dø!» 29 Og Moses sa: «Det er som du sier. Jeg skal aldri se ditt ansikt mer.»

Den tiende plagen tilkjennegis: De førstefødte skal dø

11 Og Herren sa til Moses: «Enda en plage skal jeg la komme over farao og over Egypt. Deretter vil han la dere fare herfra, og når han endelig lar dere dra, vil han til og med jage dere, ja, han vil jage dere ut herfra. 2 Si så folket hører det, at hver mann skal be sin nabo og hver kvinne sin nabokone om ting av sølv og ting av gull.» 3 Og Herren lot folket finne velvilje i egypternes øyne. Moses var også en meget stor mann i Egyptens land, så vel i faraos tjeneres øyne som i folkets øyne.

4 Og Moses sa: «Så sier Herren: Ved midnatt vil jeg gå midt gjennom Egypt. 5 Og hver førstefødt i Egyptens land skal dø, fra faraos førstefødte, som sitter på tronen, til den førstefødte hos trellkvinnen som står bak kvernen, og hvert førstefødt dyr i buskapen. 6 Og det skal lyde et høyt skrik i hele Egyptens land, så høyt at det aldri har vært hørt før og aldri vil bli hørt siden. 7 Men mot Israels sønner skal ikke en hund knurre, hverken mot folk eller fe, så dere skal skjønne at Herren skiller mellom Egypt og Israel. 8 Og alle disse mennene dine skal komme ned til meg og kaste seg ned for meg og si: Far ut herfra, både du og hele folket som følger deg! Og så skal jeg fare.» Og han forlot farao i brennende harme.

9 Og Herren sa til Moses: «Farao vil ikke høre på dere, slik at mine undere kan bli mange i Egyptens land.» 10 Og Moses og Aron gjorde alle disse undrene foran farao, og Herren gjorde faraos hjerte hardt, og han lot ikke Israels sønner fare fra sitt land.

Påskehøytiden innstiftes

12 Og Herren talte til Moses og Aron i Egyptens land og sa: 2 «Denne måneden skal være nyttårsmåned for dere, den skal være den første måneden i året. 3 Tal til hele Israels forsamling og si: Den tiende i denne måneden skal hver husfar ta et lam, et lam til hver husstand. 4 Og er en husstand for liten til et lam, skal han ta det sammen med sin nærmeste nabo, etter hvor mange de er, og hver mann skal ha sin del av lammet, alt etter hvor mye han spiser. 5 Et lytefritt, årsgammelt værlam skal det være, og dere kan ta det fra sauene eller fra geitene. 6 Og dere skal ta vare på det til den fjortende dagen i denne måneden, og hele Israels forsamling skal slakte det i skumringen. 7 Og de skal ta av blodet og stryke det på de to dørstolpene og på dørbjelken i husene der de spiser det. 8 Og kjøttet skal de spise samme natt, stekt på ild, med usyret brød og bitre urter skal de spise det. 9 Dere må ikke spise det rått eller kokt i vann, nei, det skal være stekt på ild med hode, skanker og innvoller. 10 Og dere må ikke levne noe til neste morgen, og det som er til overs om morgenen, skal dere brenne på ilden. 11 Og slik skal dere spise det: Med belte om hoftene, med sandaler på føttene, med stav i hånden – og dere skal spise det i hast. Det er påske for Herren. 12 Og jeg skal gå gjennom Egyptens land denne natten, og jeg skal slå i hjel hver førstefødt i landet, både av folk og fe, og over alle Egyptens guder skal jeg holde straffedom: Jeg er Herren. 13 Og blodet skal være et merke for dere på husene dere er i, og jeg vil se blodet og gå forbi dere, og ingen ødeleggende plage skal ramme dere når jeg slår Egyptens land.

14 Og denne dagen skal være en minnedag for dere, og dere skal feire den som en høytid for Herren, en evig feiring fra slekt til slekt. 15 I syv dager skal dere spise usyret brød. Men allerede den første dagen skal dere fjerne surdeigen fra husene, og enhver som spiser syret brød fra den første til den syvende dag – det mennesket skal utryddes fra Israel. 16 Og den første dagen skal dere ha en hellig samling, og den syvende dagen skal dere ha en hellig samling, og intet arbeid skal gjøres disse dagene, bortsett fra å lage det hver av dere trenger til mat; dette, og bare dette, skal dere gjøre. 17 Og dere skal holde de usyrede brøds høytid, for det var denne dagen jeg førte dere i hærskarer ut av Egyptens land. Og dere skal feire denne dagen fra slekt til slekt, som en evig ordning. 18 Fra kvelden den 14. dagen i den første måneden til kvelden den 21. dagen i samme måned skal dere spise usyret brød. 19 I syv dager må det ikke finnes surdeig i husene deres, for hver den som spiser syret brød, skal utryddes fra Israels forsamling, enten han er fremmed eller innfødt i landet. 20 Dere skal ikke spise noe som er syret; på alle deres bosteder skal dere spise usyret brød.»

21 Og Moses kalte sammen alle de eldste i Israel og sa til dem: «Gå ut og hent småfe, hver til sin husholdning, og slakt påskelammet! 22 Og dere skal ta en kvast av isop, og dere skal dyppe den i blodet i skålen, og dere skal stryke blodet på dørbjelken og de to dørstolpene, og ingen må gå ut av døren til sitt hus før det blir morgen. 23 Og Herren skal gå gjennom Egypt for å slå det, og han skal se blodet på bjelken og de to dørstolpene, og Herren skal gå forbi døren og ikke la ødeleggeren gå inn i husene for å slå dere. 24 Og dere skal holde dette som en ordning for deg og dine sønner til evig tid. 25 Og når dere så kommer til det landet Herren vil gi dere, slik han har lovet, skal dere ta vare på denne skikken. 26 Og når sønnene spør dere: Hva er dette for en skikk? – 27 skal dere si: Det er påskeoffer for Herren, han som gikk forbi[4] husene til Israels sønner i Egypt da han slo egypterne, og sparte husene våre.» Og folket bøyde seg og kastet seg ned. 28 Og Israels sønner gikk og gjorde som Herren hadde pålagt Moses og Aron, ja, slik gjorde de. 

Tiende plage: De førstefødte drepes

29 Og det skjedde ved midnatt at Herren slo i hjel hver førstefødt i Egyptens land, fra faraos førstefødte, som satt på tronen, til den førstefødte hos fangen i fengselet, og hvert førstefødt dyr blant feet. 30 Og farao stod opp om natten, han og alle hans tjenere og hele Egypt, og det lød et høyt skrik i Egypt, for ikke et eneste hus var uten døde. 

Israels sønner bryter opp

31 Og han tilkalte Moses og Aron om natten og sa: «Stå opp! Dra bort fra mitt folk, både dere og Israels sønner, og gå og tjen Herren, slik dere bad om. 32 Ta med dere småfe og storfe, slik dere sa, og gå! Og dere skal velsigne meg også.» 33 Og egypterne skyndte på folket for å få dem raskt ut av landet, for de sa: «Ellers dør vi alle sammen.» 34 Og folket tok deigen før den var hevet, svøpte bakstetrauene inn i kappene og bar dem på skuldrene. 35 Og Israels sønner gjorde som Moses hadde sagt, og bad egypterne om ting av sølv og ting av gull og om klær. 36 Og Herren lot folket finne velvilje hos egypterne, så de ga dem det de bad om, og de plyndret Egypt.

37 Og Israels sønner brøt opp fra Ramses og dro mot Sukkot, rundt 600 000 mann til fots foruten kvinner og barn. 38 En blandet forsamling dro sammen med dem, og svære bølinger av småfe og storfe. 39 Og av deigen de hadde med fra Egypt, bakte de usyrede kaker, for den var ikke hevet, siden de ble jaget ut av Egypt og ikke kunne drøye lenger; heller ikke niste fikk de laget seg.

40 Og Israels sønner hadde da bodd 430 år i Egypt. 41 Og det skjedde da de 430 årene var omme, ja, det skjedde på selve dagen, at alle Herrens hærskarer dro ut av Egyptens land. 42 En våkenatt ble det for Herren da han førte dem ut av Egyptens land, og denne natten, Herrens natt, skal alle Israels sønner våke fra slekt til slekt. 43 Og Herren sa til Moses og Aron: «Dette er forskriften om påskelammet: Ingen sønn av en fremmed skal spise av det, 44 men hver trell som er kjøpt for penger, og som du har latt omskjære, kan spise av det. 45 Ingen fremmed eller løsarbeider skal spise av det. 46 Det skal spises i ett og samme hus, og du skal ikke ta noe av kjøttet ut av huset, og dere skal ikke bryte noe ben på det. 47 Hele Israels forsamling skal gjøre dette. 48 Og når en innvandrer som bor hos deg, vil holde påske for Herren, skal alle av hankjønn hos ham omskjæres. Da kan han delta, og han skal være som en innfødt i landet. Men ingen uomskåret skal spise av det. 49 En og samme lov skal gjelde for den innfødte og for den fremmede som bor hos dere.» 50 Og alle Israels sønner gjorde som Herren hadde pålagt Moses og Aron, ja, slik gjorde de. 51 Og det skjedde denne samme dagen at Herren førte Israels sønner i hærskarer ut av Egyptens land. 

De usyrede brøds høytid

13 Og Herren sa til Moses: 2 «Du skal vie hver førstefødt til meg; hver morslivsprenger blant Israels sønner, av folk og av fe, han er min.»

3 Og Moses sa til folket: Kom i hu denne dagen da dere dro ut av Egypt, ut av trellehuset, for med sterk hånd førte Herren dere ut derfra. Og noe syret skal ikke spises. 4 I dag, i måneden abib, drar dere ut. 5 Og når Herren fører deg til kanaaneernes og hetittenes og amorittenes og hevittenes og jebusittenes land, som han har sverget dine fedre å gi deg, et land som flyter av melk og honning, da skal du feire denne høytiden i denne måneden: 6 I syv dager skal du spise usyret brød, og den syvende dagen skal det være høytid for Herren. 7 Usyret brød skal spises i syv dager, og ingen må se noe syret hos deg, og det må ikke finnes surdeig i hele ditt rike. 8 Og den dagen skal du si til din sønn: Dette er til minne om det Herren gjorde for meg da jeg dro ut av Egypt. 9 Og du skal ha det som et tegn på hånden og et minnesmerke mellom øynene, så Herrens lov kan være i din munn. For med sterk hånd førte Herren deg ut av Egypt. 10 Og du skal følge denne forskriften til fastsatt tid, år etter år.

11 Og når Herren fører deg inn i Kanaans land og gir deg det, slik han har sverget deg og dine fedre, 12 da skal du overgi til Herren hver morslivsprenger og hver førstefødt feet ditt føder – hankjønnet tilhører Herren! 13 Og hvert esel som sprenger morslivet, skal du løse ut med et lam, og løser du det ikke ut, skal du knekke nakken på det. Og hver førstefødt av dine sønner skal du løse ut. 14 Og når din sønn i morgen spør deg og sier: Hva er dette? – skal du si til ham: «Med sterk hånd førte Herren oss ut av Egypt, ut av trellehuset. 15 Og det skjedde da farao gjorde seg hard og ikke ville la oss fare, at Herren drepte alle førstefødte i Egyptens land, både av folk og fe. Derfor ofrer jeg til Herren alt som sprenger morslivet, alt av hankjønn, og hver førstefødt av mine sønner må jeg løse ut. 16 Og du skal ha det som et tegn på hånden og et minnesmerke mellom øynene, for med sterk hånd førte Herren oss ut av Egypt.»

Skysøylen og ildsøylen

17 Og det skjedde da farao lot folket fare, at Gud ikke førte dem på veien gjennom filisternes land, enda den var den nærmeste, for Gud sa: «Så de ikke angrer når de ser krig, og vender tilbake til Egypt.» 18 Og Gud lot dem gå en omvei gjennom ørkenen mot Rødehavet, og Israels sønner dro fullt rustet opp fra Egyptens land. 19 Og Moses tok Josefs ben med seg, for han hadde fått Israels sønner til å avlegge ed og sverge da han sa: «Gud skal gjeste dere, ja, han skal gjeste dere, og da skal dere føre mine ben med dere opp herfra.»

20 Og de brøt opp fra Sukkot og slo leir i Etam, i utkanten av ørkenen. 21 Og Herren gikk foran dem, om dagen i en skysøyle for å vise vei, om natten i en ildsøyle for å lyse for dem, så de kunne gå dag og natt. 22 Skysøylen vek ikke fra folket om dagen og ildsøylen ikke om natten.

Vandringen gjennom havet

14 Og Herren talte til Moses og sa: 2 «Si til Israels sønner at de skal snu og slå leir foran Pi-Hakirot, mellom Migdol og havet. Rett foran Baal-Safon skal dere slå leir ved havet. 3 Og farao vil si om Israels sønner: De har gått seg vill i landet, og ørkenen har lukket seg rundt dem. 4 Og jeg vil gjøre faraos hjerte hardt, og han vil sette etter dem, så jeg kan vise min herlighet på farao og hele hans hær. Og egypterne skal kjenne at jeg er Herren.» Og dette gjorde de.

5 Og det ble meldt til egypterkongen at folket hadde flyktet, og faraos og hans tjeneres hjerte vendte seg mot folket, og de sa: «Hva er det vi har gjort? Vi lot Israel fare fra tjenesten hos oss!» 6 Og han lot vognen spenne for og tok hæren med seg. 7 Og han tok 600 utvalgte vogner og alt som ellers fantes av vogner i Egypt, med vognkjempere på hver av dem. 8 Og Herren gjorde egypterkongen faraos hjerte hardt, og han satte etter Israels sønner, men Israels sønner dro ut med løftet hånd.

9 Og egypterne satte etter dem med alle faraos hester og vogner, med hans ryttere og hele hans hær, og de tok dem igjen ved Pi-Hakirot, der de hadde slått leir ved havet, rett foran Baal-Safon. 10 Og farao nærmet seg, og Israels sønner løftet blikket, og se – egypterne var på vei mot dem, og de ble grepet av redsel, og Israels sønner ropte til Herren. 11 Og de sa til Moses: «Var det mangel på graver i Egypt siden du førte oss ut i ørkenen for å dø? Hvorfor har du gjort dette mot oss og ført oss ut av Egypt? 12 Var det ikke det vi sa til deg i Egypt: Ikke bry deg med oss! Vi vil tjene egypterne, for det er bedre for oss å tjene egypterne enn å dø i ørkenen.» 13 Og Moses sa til folket: «Vær ikke redde! Still dere opp og se hvordan Herren frelser dere i dag, for som dere ser egypterne i dag, skal dere aldri i evighet se dem mer. 14 Herren skal stride for dere, og dere skal være stille.»

15 Og Herren sa til Moses: «Hvorfor roper du til meg? Si til Israels sønner at de skal bryte opp! 16 Men du, løft din stav og rekk hånden ut over havet og kløv det, så Israels sønner kan gå tvers gjennom havet på det tørre. 17 Og jeg, jeg vil gjøre egypternes hjerte hardt, så de setter etter dem, og jeg vil vise min herlighet på farao og hele hans hær, på hans vogner og ryttere. 18 Og egypterne skal kjenne at jeg er Herren når jeg viser min herlighet på farao, på hans vogner og ryttere.»

19 Og Guds engel, som gikk foran Israels leir, flyttet seg og gikk bak dem, og skysøylen som var foran dem, flyttet seg og stilte seg bak dem. 20 Og den kom mellom egypternes leir og Israels leir, og skyen var der, og mørket, og den lyste opp natten, og de kom ikke inn på hverandre hele natten. 21 Og Moses rakte hånden ut over havet, og Herren drev hele natten havet bort med en sterk vind fra øst, og han gjorde havet til tørt land, og vannet delte seg. 22 Og Israels sønner kom midt ut i havet på det tørre, med vannet som en vegg for dem på høyre og venstre side. 23 Og egypterne satte etter dem og kom bak dem, alle faraos hester, hans vogner og ryttere, midt ut i havet. 24 Og det skjedde i morgenvakten at Herren så ned på egypternes leir fra ildsøylen og skysøylen, og han skapte forvirring blant egypterne. 25 Og han slo hjulene av vognene deres, så det ble tungt å komme frem, og egypterne sa: «La oss flykte for Israel, for Herren kriger for dem mot egypterne!»

26 Og Herren sa til Moses: «Rekk hånden ut over havet, så vannet vender tilbake over egypterne, over deres vogner og ryttere!» 27 Og Moses rakte hånden ut over havet, og ved morgengry vendte havet tilbake til sitt gamle leie, med egypterne på flukt rett imot det, og Herren styrtet dem midt ut i havet. 28 Og vannet vendte tilbake og lukket seg over vogner og ryttere, over hele faraos hær som var kommet etter dem ut i havet. Ikke én av dem overlevde. 29 Og Israels sønner gikk på det tørre midt ut i havet, med vannet som en vegg for dem på høyre og venstre side.

30 Og Herren reddet den dagen Israel fra egypternes hånd, og Israel så at egypterne lå døde på stranden. 31 Og Israel så hvilken mektig hånd Herren løftet mot egypterne, og folket fryktet Herren, og de trodde på Herren og på Moses, hans tjener.

Israels seierssang

15 Da sang Moses og Israels sønner denne sangen for Herren: 

Jeg vil synge for Herren, høyt er han opphøyet,

hest og rytter kastet han i havet.

2 Herren er min styrke og lovsang,

han ble meg til frelse.

Han er min Gud – jeg vil prise ham,

min fars Gud – jeg vil hylle ham.

3 Herren er en kriger,

Herren er hans navn.

4 Faraos vogner, hele hans hær,

kastet han i havet;

de fremste blant hans stridsmenn

druknet i det Røde hav.

5 Avgrunner lukket seg over dem,

de sank som stein i dypet.

6 Din høyre, Herre, mektig i velde,

din høyre, Herre, knuser fienden.

7 I ditt velde slår du ned

alle som reiser seg mot deg.

Du sender din brennende harme,

den eter dem opp som halmstrå.

8 Ved et pust fra din nese

hopet vannene seg opp,

strømmene stod som en mur,

avgrunner stivnet i havets hjerte. 

9 Fienden sa: «Jeg følger etter og tar dem igjen, 

jeg deler ut byttet, og metter min sjel med det.

Jeg drar sverdet mot dem,

min hånd skal utrydde dem.»

10 Du blåste med din ånde,

havet lukket seg over dem,

de sank som bly i de veldige vann.

11 Hvem er som du blant guder, Herre?

Hvem er som du herlig og hellig,

skremmende i storverk, underfull i gjerning?

12 Du strakte ut din høyre hånd,

og de ble oppslukt av jorden.

13 Du førte i din troskap

det folket du løste ut.

Du ledet dem med styrke

til din hellige bolig.

14 Folkene hørte det og bevet,

filisterne skalv av skrekk.

15 Edoms høvdinger ble vettskremt,

Moabs fyrster rystet av redsel,

de smeltet,[5] alle som bor i Kanaan.

16 Angst og redsel falt over dem,

mot din sterke arm ble de stumme som stein,

inntil ditt folk dro forbi, Herre,

inntil det dro forbi, det folket du vant deg.

17 Du skal føre dem inn,

du skal plante dem på din eiendoms fjell,

det sted du har gjort til din bolig, Herre,

den helligdom, Herre, dine hender har grunnlagt.

18 Herren er konge for evig og alltid.

19 For faraos hester var med vogner og ryttere kommet ut i havet, og Herren lot havets vann vende tilbake over dem. Men Israels sønner gikk på det tørre midt gjennom havet. 

20 Og Mirjam, profetinnen, Arons søster, tok trommen i hånden, og alle kvinnene gikk ut etter henne med dans og trommer. 21 Og Mirjam stemte i for dem:

«Syng for Herren, høyt er han opphøyet,

hest og rytter kastet han i havet.»

Vann i ørkenen

22 Og Moses lot Israels sønner bryte opp fra Rødehavet, og de dro ut i ørkenen Sjur, og de gikk tre dager i ørkenen uten å finne vann.

23 Og de kom til Mara og kunne ikke drikke vannet i Mara, for det var bittert. Derfor kalles stedet Mara. 24 Og folket murret mot Moses og sa: «Hva skal vi drikke?» 25 Og han ropte til Herren, og Herren viste ham et tre, og han kastet det i vannet, og vannet ble søtt. Der ga han dem lov og rett, der satte han dem på prøve. 26 Og han sa: «Om du hører, ja, om du hører på Herren din Guds røst, om du gjør hva rett er i hans øyne, om du lytter til hans bud og holder alle hans forskrifter, skal jeg ikke påføre deg noen av de sykdommer jeg la på egypterne, for jeg er Herren, din helbreder.»

27 Og de kom til Elim, der det var tolv kilder og sytti palmer, og de slo leir der, ved vannet.

Brød fra himmelen

16 Og de brøt opp fra Elim, og hele Israels forsamling kom til Sin-ørkenen, mellom Elim og Sinai, den femtende dagen i den andre måneden etter utferden fra Egyptens land. 2 Og hele Israels forsamling murret mot Moses og Aron i ørkenen. 3 Og Israels sønner sa til dem: «Om vi bare hadde fått dø for Herrens hånd i Egyptens land, da vi satt ved kjøttgrytene og åt oss mette på brød! Men dere har ført oss hit ut i ørkenen for å la hele forsamlingen dø av sult.»

4 Og Herren sa til Moses: «Se – jeg vil la det regne brød til dere fra himlene, og folket skal gå ut hver dag og sanke det de trenger for dagen, så jeg kan sette dem på prøve og se om de følger min lov eller ikke. 5 Og det skal skje på den sjette dagen at de tilbereder det de har tatt inn, og det vil være dobbelt så mye som det de daglig sanker.» 6 Og Moses og Aron sa til Israels sønner: «I kveld skal dere skjønne at det var Herren som førte dere ut av Egyptens land. 7 Og i morgen skal dere få se Herrens herlighet, for han har hørt dere murre mot Herren, og hva er vel vi, siden dere murrer mot oss?» 8 Og Moses sa: «Når Herren gir dere kjøtt å spise om kvelden og metter dere med brød om morgenen, når Herren hører dere murre imot ham – hva er da vi? – det er ikke mot oss dere murrer, men mot Herren.»

9 Og Moses sa til Aron: «Si til hele Israels forsamling: Tre frem for Herrens åsyn, for han har hørt dere murre.» 10 Og det skjedde da Aron talte til hele forsamlingen av Israels sønner, at de stod vendt mot ørkenen, og se – Herrens herlighet viste seg i skyen. 11 Og Herren talte til Moses og sa: 12 «Jeg har hørt Israels sønner murre. Tal til dem og si: I skumringen skal dere spise kjøtt, og om morgenen skal dere mettes med brød, og dere skal skjønne at jeg, Herren, er deres Gud.»

13 Og det skjedde om kvelden at vaktler kom og dekket leiren, og om morgenen lå et lag med dugg rundt leiren. 14 Og dugglaget lettet, og se – over ørkenen lå det et finkornet lag, fint som rim på marken. 15 Og Israels sønner så det, og hver mann sa til sin bror: «Hva er det[6]?» For de visste ikke hva det var. Og Moses sa til dem: «Dette er brødet Herren gir dere til mat. 16 Dette er Herrens påbud: Sank av det, hver mann etter de munner han skal mette, en omer til manns, etter hvor mange dere er, og hver mann skal sanke til dem som bor i hans telt.» 17 Og Israels sønner gjorde dette, og noen sanket mye, andre lite. 18 Og de målte det i omer, og den som sanket mye, hadde ikke for mye, og den som sanket lite, ikke for lite; hver mann samlet til de munner han skulle mette. 19 Og Moses sa til dem: «Ingen må levne noe til neste morgen.» 20 Men de hørte ikke på Moses, og noen levnet noe til neste morgen, og det gikk makk i det, og det stinket. Og Moses ble sint på dem.

21 Og de sanket det morgen etter morgen, hver mann til de munner han skulle mette, og når solen varmet, smeltet det. 22 Og det skjedde på den sjette dagen at de sanket dobbelt så mye brød, to omer til hver, og alle høvdingene i forsamlingen kom og fortalte det til Moses. 23 Og han sa til dem: «Det er dette Herren har sagt: I morgen er det hviledag, en hellig sabbat for Herren. Bak nå det som skal bakes, og kok det som skal kokes, og alt som blir til overs, skal dere gjemme til i morgen.» 24 Og de gjemte det til neste morgen, slik Moses hadde sagt, og det stinket ikke, og det gikk ikke makk i det. 25 Og Moses sa: «Spis det i dag, for i dag er det sabbat for Herren, i dag er det ikke å finne på marken. 26 I seks dager skal dere sanke det, og den syvende dagen er sabbat, og da er det ingenting å finne.» 27 Og det skjedde den syvende dagen at noen av folket gikk ut for å sanke, og de fant ikke noe. 28 Og Herren sa til Moses: «Hvor lenge vil dere nekte å holde mine bud og lover? 29 Se – Herren har gitt dere sabbaten! Derfor gir han dere den sjette dagen brød for to dager. Hold dere hjemme, og la ingen forlate sitt sted den syvende dagen.» 30 Og folket hvilte den syvende dagen.

31 Og Israels hus kalte det manna, og det var som korianderfrø, hvitt, og smakte som hvetekaker med honning. 32 Og Moses sa: «Dette er Herrens påbud: En full omer av det skal bevares til deres etterkommere, så de kan se det brødet jeg ga dere å spise i ørkenen da jeg førte dere ut av Egyptens land.» 33 Og Moses sa til Aron: «Ta en krukke, legg en full omer manna i den og sett den for Herrens åsyn, til oppbevaring for kommende slekter.» 34 Aron gjorde som Herren hadde pålagt Moses, og satte den til oppbevaring foran vitnesbyrdet.[7] 35 Og Israels sønner spiste manna i 40 år, til de kom til bebygget land. De spiste manna helt til de kom til grensen mot Kanaans land. 36 Og en omer er en tiendedel av en efa.

Vann fra klippen

17 Og hele Israels forsamling brøt opp fra Sin-ørkenen og dro på Herrens bud videre fra sted til sted. Og de slo leir i Refidim, og der fantes det ikke drikkevann for folket. 2 Og folket trettet med Moses og sa: «Gi oss vann, så vi får drikke!» Og Moses sa til dem: «Hvorfor tretter dere med meg? Hvorfor setter dere Herren på prøve?» 3 Og folket tørstet etter vann der, og folket murret mot Moses og sa: «Hvorfor førte du oss opp fra Egypt? Var det for at jeg og barna og buskapen skulle dø av tørst?»

4 Og Moses ropte til Herren og sa: «Hva skal jeg gjøre med dette folket? Det er like før de steiner meg!» 5 Og Herren sa til Moses: «Gå frem for folket og ta med deg noen av Israels eldste. Og staven du slo på Nilen med, ta den i hånden og gå. 6 Se – jeg skal stå foran deg der, på klippen ved Horeb, og du skal slå på klippen, og vann skal strømme ut og folket få drikke.» Og Moses gjorde dette for øynene på Israels eldste. 7 Og han kalte stedet Massa og Meriba, for der trettet Israels sønner og satte Herren på prøve da de sa: «Er Herren midt iblant oss eller ikke?»

Seier over Amalek

8 Og Amalek kom og gikk til angrep på Israel i Refidim. 9 Og Moses sa til Josva: «Velg ut noen menn for oss og dra ut og kjemp mot Amalek. I morgen skal jeg stille meg på toppen av høyden med Guds stav i hånden.» 10 Og Josva gjorde som Moses sa, og gikk til kamp mot Amalek, og Moses, Aron og Hur gikk opp på toppen av høyden. 11 Og så gikk det slik at når Moses løftet hånden, hadde Israel overtaket, men når han lot hånden synke, fikk Amalek overtaket. 12 Og Moses’ hender ble tunge, og de tok en stein og skjøv under ham, og han satte seg på den. Og Aron og Hur støttet hendene hans, en på hver side, så hendene ble holdt oppe til solen gikk ned. 13 Og Josva nedkjempet Amalek og hans folk med skarpt sverd.

14 Og Herren sa til Moses: «Skriv dette ned som et minne i en bok og gjenta det i Josvas ører, at jeg vil utslette, ja, helt utslette Amaleks navn under himmelen.» 15 Og Moses bygget et alter og kalte det «Herren er mitt banner». 16 Og han sa: «En hånd på Herrens trone! Krig for Herren mot Amalek fra slekt til slekt.» 

Jetro hos Moses

18 Og Jetro, presten i Midjan, Moses’ svigerfar, hørte om alt det Gud hadde gjort for Moses og for Israel, sitt folk, ja, at Herren hadde ført Israel ut av Egypt. 2 Og Jetro, Moses’ svigerfar, tok med seg Sippora, Moses’ hustru, som var blitt sendt tilbake, 3 og hennes to sønner. Den ene het Gersjom, for han hadde sagt: «En innvandrer har jeg vært i et fremmed land.» 4 Og den andre het Elieser, «for min fars Gud kom meg til hjelp og fridde meg fra faraos sverd». 5 Og Jetro, Moses’ svigerfar, kom med hans sønner og hustru til Moses i ørkenen, der han lå i leir ved Guds fjell. 6 Og han sa til Moses: «Jeg, din svigerfar Jetro, kommer til deg med din hustru og hennes to sønner.» 7 Og Moses gikk ut for å møte sin svigerfar, og han kastet seg ned og kysset ham. Og de spurte hverandre hvordan det stod til, og gikk inn i teltet.

8 Og Moses fortalte svigerfaren om alt det Herren hadde gjort mot farao og mot Egypt for Israels skyld, og om all den motgang de hadde møtt på veien, og som Herren hadde reddet dem fra. 9 Og Jetro gledet seg over alt det gode Herren hadde gjort mot Israel da han reddet dem fra egypternes hånd. 10 Og Jetro sa: «Lovet være Herren, som har reddet dere fra egypternes hånd og fra faraos hånd, ja, som har reddet folket fra egypternes hånd. 11 Nå vet jeg at Herren er større enn alle guder, for i dette som de pønsket ut[8] mot dem …» 12 Og Jetro, Moses’ svigerfar, bar frem brennoffer og slaktoffer til Gud, og Aron kom med alle Israels eldste og holdt måltid med Moses’ svigerfar for Guds åsyn.

13 Og det skjedde dagen etter at Moses satt og skiftet rett blant folk, og folket stod rundt ham fra morgen til kveld. 14 Og Moses’ svigerfar så alt han hadde å gjøre for folket, og han sa: «Hva er det du gjør for folket? Hvorfor sitter du alene, med hele folket stående rundt deg fra morgen til kveld?» 15 Og Moses sa til sin svigerfar: «Folket kommer til meg for å spørre Gud om råd. 16 Når de har en sak, kommer de til meg, og jeg dømmer mann og mann imellom, og lærer dem Guds bud og lover.» 17 Og Moses’ svigerfar sa til ham: «Det du gjør, er ikke riktig. 18 Du blir utslitt, helt utslitt, både du og folket som står hos deg, for det er for tungt for deg, du makter det ikke alene. 19 Hør nå på meg! Jeg gir deg et råd, og måtte Gud være med deg. Vær du på folkets vegne for Guds åsyn, ja, det er du som skal legge sakene frem for Gud. 20 Og du skal lære dem forskrifter og lover, og du skal vise dem veien de skal vandre, og gjerningene de skal gjøre. 21 Og så skal du i hele folket se deg ut dyktige menn, gudfryktige og pålitelige menn, som ikke lar seg bestikke, og du skal sette dem til førere for tusen, førere for hundre, førere for femti og førere for ti. 22 Og de skal skifte rett blant folket til enhver tid, og hver stor sak skal de legge frem for deg, i hver liten sak skal de dømme selv. Gjør det nå lettere for deg selv, og la dem bære sammen med deg! 23 Og hvis du gjør dette, og dette er Guds vilje, kan du holde ut, og hele folket kan gå tilfreds hjem.»

24 Og Moses hørte på svigerfaren og gjorde alt han sa. 25 Og Moses valgte ut dyktige menn av hele Israel og satte dem til høvdinger for folket, som førere for tusen, førere for hundre, førere for femti og førere for ti. 26 Og de skiftet rett blant folket til enhver tid. Hver stor sak la de frem for Moses, og hver liten sak dømte de selv.

27 Og Moses tok avskjed med sin svigerfar, og han dro hjem til sitt land.

Gudsåpenbaringen på Sinai

19 I den tredje måneden etter at Israels sønner var dratt ut av Egyptens land, på selve nymånedagen, kom de til Sinai-ørkenen. 2 Og de brøt opp fra Refidim og kom til Sinai-ørkenen. Og de slo leir i ørkenen, Israel slo leir der, rett foran fjellet. 3 Og Moses gikk opp til Gud, og Herren ropte på ham fra fjellet og sa: «Dette skal du si til Jakobs hus og forkynne for Israels sønner: 4 Dere så selv hva jeg gjorde mot Egypt, og at jeg løftet dere på ørnevinger og førte dere til meg. 5 Og nå, hvis dere lytter, ja, lytter til min røst og holder min pakt, skal dere være min eiendom fremfor alle folk, for hele jorden er min. 6 Og dere skal være for meg et kongerike av prester og et hellig folk. Dette er ordene du skal si til Israels sønner.» 7 Og Moses kom tilbake og kalte sammen folkets eldste og la frem for dem alle disse ordene som Herren hadde pålagt ham. 8 Og folket svarte, alle som én, og sa: «Alt det Herren har sagt, skal vi gjøre.» Og Moses bar folkets svar tilbake til Herren. 9 Og Herren sa til Moses: «Se – jeg kommer til deg i en tett sky, så folket hører når jeg taler med deg, og da vil de stole på deg for alltid.» Og Moses brakte folkets svar til Herren. 10 Og Herren sa til Moses: «Gå til folket, og la dem hellige seg i dag og i morgen, og vaske sine klær. 11 Og de skal gjøre seg rede til den tredje dagen, for den tredje dagen skal Herren stige ned på Sinai-fjellet for hele folkets øyne. 12 Og du skal sperre av for folket og si: Vokt dere for å gå opp på fjellet eller røre ved foten av det! Hver den som rører ved fjellet, skal dø, ja, han skal dø. 13 Ingen hånd må røre det, og den som gjør det, skal steines, ja, steines eller skytes, ja, skytes med pil, og enten det er et dyr eller et menneske, skal det ikke leve. Men når bukkehornet lyder, skal de gå opp på fjellet.» 14 Og Moses kom ned fra fjellet til folket, og han vigslet folket, og de vasket sine klær. 15 Og han sa til folket: «Hold dere rede tredje dagen! Kom ikke nær noen kvinne!»

16 Og det skjedde den tredje dagen, om morgenen, at det var torden og lyn og en tung sky over fjellet og en voldsom gjalling i bukkehornet, og hele folket skalv av skrekk i leiren. 17 Og Moses førte folket ut av leiren for å møte Gud, og de stilte seg ved foten av fjellet. 18 Og hele Sinai-fjellet stod i røyk, for Herren var steget ned på det i ild, og røyken steg opp som røyken fra en smelteovn, og hele fjellet skalv. 19 Og bukkehornet lød stadig kraftigere, og Moses talte, og Gud svarte ham i tordenen. 20 Og Herren steg ned på Sinai-fjellet, på toppen av fjellet, og Herren kalte Moses opp til toppen av fjellet, og Moses gikk opp. 21 Og Herren sa til Moses: «Gå ned og advar folket mot å trenge seg frem til Herren for å se, for da vil mange av dem falle. 22 Og prestene, som ellers kommer Herren nær, skal også hellige seg, så Herren ikke bryter inn blant dem.» 23 Og Moses sa til Herren: «Folket kan ikke komme opp på Sinai-fjellet, for du har advart oss og sagt: Sperr av fjellet og lys det hellig!» 24 Og Herren sa til ham: «Gå, stig ned, og kom opp igjen med Aron! Og prestene og folket skal ikke trenge seg frem for å gå opp til Herren, for da bryter han inn blant dem.» 25 Og Moses gikk ned til folket og sa det til dem.

De ti bud

20 Og Gud talte alle disse ordene og sa:

2 «Jeg er Herren din Gud, som førte deg ut av Egyptens land, ut av trellehuset.

3 Du skal ikke ha andre guder enn meg.

4 Du skal ikke lage deg noe gudebilde eller noen avbildning av det som er oppe i himlene eller nede på jorden eller i vannet under jorden. 5 Du skal ikke kaste deg ned for dem og ikke dyrke dem, for det er jeg som er Herren din Gud, en nidkjær Gud, som straffer fedres synd på sønner i tredje og fjerde slektledd hos dem som hater meg, 6 og viser miskunn i tusen slektledd mot dem som elsker meg og holder mine bud.

7 Du skal ikke misbruke Herren din Guds navn, for Herren frikjenner ikke den som misbruker hans navn.

8 Kom sabbatsdagen i hu og hold den hellig. 9 Seks dager skal du arbeide og gjøre all din gjerning, 10 men den syvende dagen er sabbat for Herren din Gud. Du skal ikke gjøre noen gjerning, hverken du eller din sønn eller din datter, din trell eller din trellkvinne, hverken feet eller den fremmede som er innenfor dine porter. 11 For på seks dager skapte Herren himlene og jorden, havet og alt som er i det, og han hvilte den syvende dagen. Derfor har Herren velsignet sabbatsdagen og gjort den hellig.

12 Hedre din far og din mor, så dine dager blir lange i det landet Herren din Gud vil gi deg.

13 Du skal ikke slå i hjel.

14 Du skal ikke drive hor.

15 Du skal ikke stjele.

16 Du skal ikke vitne falskt mot din neste.

17 Du skal ikke begjære din nestes hus. Du skal ikke begjære din nestes hustru, eller hans trell eller hans trellkvinne, eller hans okse eller hans esel eller noe som hører din neste til.»

18 Og hele folket så tordenen og lynglimtene og bukkehornklangen og det rykende fjellet, ja, folket så, og de svaiet og holdt seg på avstand. 19 Og de sa til Moses: «Tal med oss, du, så skal vi høre etter, og la ikke Gud tale med oss, for da dør vi.» 20 Og Moses sa til folket: «Vær ikke redde, for Gud er kommet for å sette dere på prøve, og for at frykten for ham skal være over dere, så dere ikke synder.» 21 Og folket holdt seg på avstand, og Moses gikk nærmere den tette skyen der Gud var.

Lover

22 Og Herren sa til Moses: «Dette skal du si til Israels sønner: Dere så selv at det var fra himlene jeg talte til dere. 23 Dere skal ikke lage noen gud ved siden av meg. Guder av sølv eller guder av gull skal dere ikke lage dere. 24 Et alter av jord skal du lage meg, og på det skal du ofre dine brennoffer og dine takkoffer, ditt småfe og ditt storfe, og på hvert sted der jeg lar mitt navn nevne, vil jeg komme til deg og velsigne deg. 25 Og vil du lage meg et steinalter, skal du ikke bygge det av tilhugget stein, for ved å svinge sverdet over det vanhelliger du det. 26 Og du skal ikke gå opp til mitt alter på trapper, for at ikke ditt kjønn skal blottes over det.

21 Og dette er de lovene du skal legge frem for dem:

2 Når du kjøper en hebraisk trell, skal han være trell i seks år, og i det syvende skal han frigis uten vederlag. 3 Kommer han som enslig, skal han gå som enslig, er han gift, skal hustruen gå med ham. 4 Hvis hans herre gir ham en hustru, og hun føder ham sønner eller døtre, skal hustruen og barna tilhøre hennes herre, og han skal gå alene. 5 Og hvis trellen sier, ja, om han sier: Jeg elsker min herre, min hustru og mine barn, jeg vil ikke være fri og gå, 6 skal hans herre føre ham frem for Gud og stille ham ved døren eller ved dørstolpen og stikke en syl gjennom øret på ham, og han skal være herrens trell på livstid.

7 Og når en mann selger sin datter som trellkvinne, skal hun ikke frigis på samme måte som trellene. 8 Hvis hennes herre ikke synes om henne, enda hun var tiltenkt ham selv, skal han la henne frikjøpe. Men han har ikke rett til å selge henne til et fremmed folk, siden han har vært troløs mot henne. 9 Og hvis han gir henne til sin egen sønn, skal hun ha en datters rettigheter. 10 Tar han seg en hustru til, skal han for den første ikke knipe på mat, bekledning og ekteskapelig omgang. 11 Gjør han ikke disse tre tingene for henne, skal hun frigis uten betaling.

12 Den som slår en mann så han dør, skal selv dø. 13 Og hvis han ikke gjorde det med overlegg, men det var Gud som lot ham falle for hans hånd, skal jeg utpeke et sted han kan flykte til. 14 Og skulle noen våge å drepe sin neste med list, må du ta ham, om det så er fra mitt alter, for han skal dø.

15 Og den som slår sin far eller sin mor, skal dø, ja, han skal dø.

16 Og den som bortfører noen, enten han selger mannen eller holder ham fanget, skal dø, ja, han skal dø.

17 Og den som forbanner sin far eller sin mor, skal dø, ja, han skal dø.

18 Og når menn kommer i trette, og den ene slår den annen med en stein eller en knyttneve, og mannen ikke dør av det, men må holde sengen, 19 og siden kan stå opp igjen og gå ute med stav, da skal han som slo, slippe straff. Men han skal gi ham vederlag for tiden han har tapt, og sørge for at han blir frisk, helt frisk.

20 Og når en mann slår sin trell eller trellkvinne med stokk så de dør under hans hånd, skal det hevnes, ja, hevnes. 21 Men hvis de er i live en dag eller to, skal det ikke hevnes, for trellene er jo hans egne penger.

22 Og når menn kommer i slagsmål og skubber til en svanger kvinne så hun føder for tidlig, men ingen annen ulykke skjer, da skal den skyldige betale den bot som kvinnens ektemann pålegger ham, etter domsmenns skjønn. 23 Og skjer det en ulykke, skal du bøte liv for liv, 24 øye for øye, tann for tann, hånd for hånd, fot for fot, 25 brent for brent, sår for sår, skramme for skramme.

26 Og når en mann slår sin trell eller trellkvinne i øyet og ødelegger det, skal han frigi dem som vederlag for øyet. 27 Og slår han ut en tann på sin trell eller trellkvinne, skal han frigi dem som vederlag for tannen.

28 Og når en okse stanger en mann eller kvinne til døde, skal oksen steines, ja, steines, og kjøttet skal ikke spises, men han som eier oksen, skal slippe straff. 29 Og hvis oksen tidligere hadde stanget, og eieren var blitt advart, men ikke holdt den inne, og den så dreper en mann eller en kvinne, da skal oksen steines og eieren skal også dø. 30 Blir han ilagt bot, skal han som løsepenger for sitt liv betale det som blir pålagt ham. 31 Er det en sønn eller en datter den stanger, skal denne loven gjelde for eieren. 32 Stanger oksen en trell eller en trellkvinne, skal eieren betale herren deres tretti sjekel sølv, og oksen skal steines.

33 Og når en mann lar en brønn stå åpen, eller graver en brønn uten å dekke den til, og en okse eller et esel faller ned i den, 34 skal han som eier brønnen, gi vederlag i penger til ham som eier dyret, og skrotten skal være hans.

35 Og når en manns okse stanger en annen manns okse så den dør, skal de selge den levende oksen og dele pengene, og de skal også dele skrotten likt. 36 Men er det kjent at oksen tidligere hadde stanget, og at eieren ikke holdt den inne, da skal han betale, ja, han skal betale okse for okse, og skrotten skal være hans.

22 Når en mann stjeler en okse eller en sau og slakter eller selger dem, skal han gi fem okser i vederlag for oksen og fire sauer for sauen. 2 Hvis en tyv blir pågrepet mens han bryter seg inn, og slått til døde, er det ingen blodskyld for ham. 3 Hvis solen går opp over ham, er det blodskyld for ham. En tyv skal betale, han skal betale fullt vederlag, og har han ingenting, skal han selges til vederlag for det han har stjålet. 4 Hvis det han har stjålet, finnes levende i hans hender, enten det er en okse, et esel eller en sau, skal han til vederlag gi to for én.

5 Når en mann slipper feet løs på sin åker eller i sin vingård, og lar det beite på en annens åker, skal han til vederlag gi det beste fra sin egen åker og sin egen vingård.

6 Når det bryter ut brann og den brer seg til tornebuskene, så kornstakker, uhøstet korn eller hele åkeren brenner opp, skal den som voldte brannen, gi fullt vederlag.

7 Når en mann gir en annen mann penger eller ting i forvaring, og dette så blir stjålet fra mannens hus, skal tyven gi dobbelt vederlag hvis han blir funnet. 8 Blir tyven ikke funnet, skal huseieren føres frem for Gud og sverge på at han ikke har lagt hånd på annen manns eiendom. 9 I enhver sak der noe er forsvunnet, enten det er en okse, et esel, et lam, en kappe eller annet som er blitt borte, og noen så sier: Her er det! – da skal saken mellom de to komme frem for Gud, og den Gud dømmer skyldig, skal gi den annen dobbelt vederlag.

10 Når en mann gir en annen mann et esel eller en okse eller en sau eller et annet dyr i forvaring, og det så dør eller kommer til skade eller blir bortført uten at noen ser det, 11 skal en ed sverget ved Herren avgjøre saken: Har han ikke lagt sin hånd på annen manns eiendom, skal eieren godta eden, og han skal ikke gi vederlag. 12 Men blir det stjålet, ja, stjålet fra ham, skal han gi eieren vederlag. 13 Blir det revet i hjel, ja, revet i hjel, skal han legge det frem som bevis, og han skal ikke gi vederlag for det som er revet i hjel.

14 Og når en mann låner et dyr av en annen mann, og det kommer til skade eller dør i eierens fravær, skal han gi fullt vederlag. 15 Hvis eieren er til stede, skal han ikke gi vederlag. Var dyret leiet, skal han betale leien.

16 Og når en mann forfører en jomfru som ikke er trolovet, og ligger med henne, skal han betale, ja, betale medgiften for henne og ta henne til hustru. 17 Hvis faren nekter, ja, nekter å gi henne til ham, skal han i penger betale medgiften for en jomfru.

18 Du skal ikke la en trollkvinne leve.

19 Hver den som ligger med et dyr, skal dø, ja, han skal dø.

20 Hver den som ofrer til guder, unntatt til Herren alene, skal henrettes.

21 Du skal ikke plage en fremmed, og du skal ikke undertrykke ham, for dere var selv fremmede i Egyptens land. 22 Enker og farløse skal dere ikke plage. 23 Hvis dere gjør det, hvis dere plager dem, skal de rope, ja, rope til meg, og jeg skal høre, ja, høre deres rop. 24 Og min vrede skal flamme opp, og jeg skal drepe dere med sverd, og deres hustruer skal bli enker og deres barn farløse.

25 Hvis du låner ut penger til mitt folk, til den fattige hos deg, skal du ikke være som en ågerkarl mot ham: Dere skal ikke kreve renter av ham. 26 Hvis du tar en annen manns kappe i pant, skal du gi den tilbake til ham før solen går ned, 27 for den er hans eneste teppe, den eneste kledning på hans hud. Hva skulle han ellers ligge i? Og så – når han roper til meg, vil jeg høre ham, for jeg har medynk.

28 Gud skal du ikke spotte; en fyrste i ditt folk skal du ikke forbanne.

29 Vær ikke sen med å gi av din overflod, av din grøde og vinhøst. Den førstefødte av dine sønner skal du gi meg. 30 Det samme skal du gjøre med oksen og småfeet: Syv dager skal det være hos moren, den åttende dagen skal du gi det til meg.

31 Og hellige menn skal dere være for meg! Kjøtt på marken, av dyr som er revet i hjel, skal dere ikke spise; til hundene skal dere kaste det.

23 Du skal ikke sette ut falske rykter. Du skal ikke gi håndslag til den skyldige ved å vitne falskt. 2 Du skal ikke følge flertallet for å gjøre ondt, og du skal ikke vitne i en rettssak for å føye flertallet og bøye retten. 3 Du skal ikke gi den svake fordeler i hans sak.

4 Når du støter på din fiendes okse eller esel som har gått seg bort, skal du – ja, du skal bringe dem tilbake til ham.

5 Når du ser din uvenns esel segne under børen, skal du ikke gå fra ham, men hjelpe ham, ja, hjelpe ham å lesse av.

6 Du skal ikke bøye retten for den fattige i hans sak. 7 Hold deg unna falske anklager. Du skal ikke drepe en uskyldig eller en rettferdig, for jeg frikjenner ikke den skyldige. 8 Du skal ikke ta imot bestikkelser, for bestikkelser gjør den seende blind og forvrenger den rettferdiges sak.

9 Du skal ikke undertrykke en fremmed; dere kjenner den fremmedes hjerte, for dere var selv fremmede i Egyptens land.

Sabbat og høytider

10 Og i seks år skal du så din jord og høste grøden. 11 Men i det syvende året skal du la den ligge brakk og urørt, så de fattige i ditt folk kan ha den til føde, og villdyr ete det de levner. Det samme skal du gjøre med vinmarken og oliventrærne.

12 Seks dager skal du gjøre din gjerning, og den syvende skal du hvile, så din okse og ditt esel kan få ro, og din trellkvinnes sønn og den fremmede kan trekke pusten.

13 Og alt jeg har sagt dere, skal dere holde, og andre guders navn skal dere ikke nevne, nei, de skal ikke høres fra din munn.

14 Tre ganger om året skal du holde høytid for meg: 15 De usyrede brøds høytid skal du holde. I syv dager skal du spise usyret brød, som jeg har pålagt deg, til fastsatt tid i måneden abib, for i den dro du ut av Egypt. Og ingen må vise seg tomhendt for mitt åsyn. 16 Og skurdfesten, når du skjærer førstegrøden av det du sådde på åkeren, og høstfesten ved årets utgang, når du sanker inn frukten av ditt arbeid på marken, 17 ja, tre ganger om året skal hver mann vise seg for Gud Herrens åsyn.

18 Du skal ikke ofre blodet av mitt slaktoffer med noe syret, og fettet fra mitt festoffer skal ikke ligge natten over til neste morgen.

19 Av førstegrøden fra din åker skal du bringe det beste til Herren din Guds hus. Du skal ikke koke et kje i morens melk.

Engelen og løftene

20 Se – jeg sender en engel foran deg for å vokte deg på veien og føre deg til stedet jeg har gjort rede. 21 Gi akt på ham, lytt til hans røst og tross ham ikke! Han vil ikke tåle deres opprør, for mitt navn er i ham. 22 Men hvis du lytter, ja, lytter til hans røst og gjør alt jeg sier, da skal jeg være en fiende av dine fiender og en motstander av dine motstandere. 23 For min engel skal gå foran deg og føre deg til amorittene og hetittene og perisittene og kanaaneerne, hevittene og jebusittene, og jeg skal utslette dem. 24 Du skal ikke kaste deg ned for gudene deres og ikke dyrke dem, du skal ikke gjøre som de gjør. Nei, du skal rive ned, ja, du skal rive dem ned, og knuse, ja, knuse deres steinstøtter. 25 Og dere skal tjene Herren, deres Gud, og han vil velsigne ditt brød og ditt vann, og jeg skal ta sykdom bort fra deg. 26 Det skal ikke være noen kvinne som føder for tidlig eller er ufruktbar i ditt land. Jeg vil fylle dine dagers mål.

27 Jeg vil spre redsel for meg foran deg og skape forvirring blant alle folk du kommer til, og jeg skal la alle dine fiender vende deg ryggen. 28 Og jeg skal sende veps[9] foran deg, og de skal drive hevittene og kanaaneerne og hetittene bort foran deg. 29 Jeg skal ikke drive dem bort foran deg på ett år, for da kunne landet bli liggende øde, og villdyrene bli for mange for deg. 30 Litt etter litt skal jeg drive dem bort foran deg, inntil du er tallrik[10] nok til å ta landet i eie. 31 Og jeg skal strekke dine landegrenser fra Rødehavet til Filisterhavet, fra ørkenen til Elven, for jeg gir landets innbyggere i din hånd, og du skal drive dem ut foran deg. 32 Du skal ikke slutte noen pakt med dem eller med deres guder. 33 De skal ikke bli boende i ditt land, ellers kunne de få deg til å synde mot meg, for dyrker du gudene deres, blir det en snare for deg.»

Paktslutningen på Sinai

24 Og til Moses sa han: «Gå opp til Herren, du og Aron, Nadab og Abihu og sytti av Israels eldste! Og dere skal kaste dere ned på lang avstand! 2 Og Moses alene skal nærme seg Herren, ikke de andre, og folket skal ikke gå med ham opp.»

3 Og Moses kom og kunngjorde for folket alle Herrens ord og lover, og hele folket svarte med én røst og sa: «Alle de ordene Herren har talt, vil vi gjøre.» 4 Og Moses skrev ned alle Herrens ord, og han stod tidlig opp om morgenen og bygget et alter ved foten av fjellet, med tolv støtter for Israels tolv stammer. 5 Og han sendte ut unge blant Israels sønner, og de bar frem brennoffer og ofret fredsoffer, okser, for Herren. 6 Og Moses tok halvdelen av blodet og helte det i skåler, og den andre halvdelen stenket han på alteret. 7 Og han tok paktsboken og leste den opp for folkets ører, og de sa: «Alt det Herren har sagt, vil vi høre og gjøre.» 8 Og Moses tok blodet og stenket det på folket og sa: «Se – dette er paktens blod, den pakten Herren har sluttet med dere over alle disse ord.»

9 Og Moses gikk opp med Aron, Nadab og Abihu og sytti av Israels eldste. 10 Og de så Israels Gud, og under hans føtter var det som et gulv av safirer, klart som himmelen selv. 11 Men mot de ypperste av Israels sønner løftet han ikke sin hånd, og de skuet Gud og spiste og drakk.

12 Og Herren sa til Moses: «Gå opp til meg på fjellet og bli der, så skal jeg gi deg steintavlene og loven og budene som jeg har skrevet ned for å veilede dem.» 13 Og Moses stod opp med Josva, sin hjelpesmann, og Moses gikk opp på Guds fjell. 14 Og til de eldste sa han: «Sitt her til vi kommer tilbake, og se – Aron og Hur er hos dere. Har noen en sak, kan han gå til dem.»

15 Og Moses gikk opp på fjellet, og skyen dekket fjellet. 16 Og Herrens herlighet tok bolig på Sinai-fjellet, og skyen dekket det i seks dager. Og den syvende dagen ropte Herren på Moses ut fra skyen. 17 Og synet av Herrens herlighet var som en fortærende ild på toppen av fjellet for øynene på Israels sønner. 18 Og Moses gikk inn i skyen og opp på fjellet, og Moses var på fjellet i 40 dager og 40 netter.

Gaver til tabernaklet

25 Og Herren talte til Moses og sa: 2 «Si til Israels sønner at de skal komme med en offergave til meg. Fra hver mann som gir av sitt gode hjerte, skal dere ta imot gaven. 3 Og dette er gavene dere skal ta imot fra dem: gull og sølv og bronse, 4 og indigo og purpur og karmosinrødt, og fint lin og geitehår, 5 og rødfargede værskinn og okerfarget skinn og akasietre, 6 lampeolje, balsamkrydder til salvingsolje og velluktende røkelse, 7 onyksstener og edelstener til efod-drakten og brystplaten. 8 Og de skal lage meg en helligdom, og jeg skal bo midt iblant dem. 9 Helt som jeg viser deg mønsteret for tabernaklet og mønsteret for utstyret i det, slik skal dere lage det.

Paktens ark

10 Og de skal lage en ark av akasietre, to og en halv alen lang og halvannen alen bred og halvannen alen høy. 11 Og du skal kle den med rent gull, på innsiden og på utsiden skal du kle den, og du skal lage en gullkant rundt den. 12 Og du skal støpe fire gullringer til den og feste dem på de fire føttene, to ringer på den ene siden og to ringer på den andre siden. 13 Og du skal lage bærestenger av akasietre og kle dem med gull, 14 og du skal stikke stengene inn i ringene på sidene av arken for å bære arken med dem. 15 Stengene skal forbli i ringene på arken; de må ikke tas ut.

16 Og i arken skal du legge vitnesbyrdet som jeg skal gi deg. 17 Og du skal lage en soningstrone av rent gull, to og en halv alen lang og halvannen alen bred. 18 Og du skal lage to kjeruber av hamret gull til de to endene av soningstronen. 19 Og lag en kjerub til den ene enden og en kjerub til den andre enden, og dere skal la kjerubene gå i ett med soningstronen, én i hver ende av den. 20 Og kjerubene skal bre vingene oppover, så de dekker soningstronen med sine vinger, og ansiktene deres skal være vendt mot hverandre, kjerubenes ansikter mot soningstronen. 21 Og du skal sette soningstronen over arken, og i arken skal du legge vitnesbyrdet som jeg skal gi deg. 22 Og der setter jeg stevne med deg, og der, oppe fra soningstronen, mellom de to kjerubene på vitnesbyrdets ark, vil jeg si deg alt det jeg pålegger deg å si til Israels sønner.

Skuebrødsbordet

23 Og du skal lage et bord av akasietre, to alen langt og en alen bredt og halvannen alen høyt. 24 Og du skal kle det med rent gull og lage en gullkant rundt det. 25 Og du skal lage en ramme rundt det, bred som en hånd, og med en pyntelist av gull på rammen helt rundt. 26 Og du skal lage fire gullringer til det, og sette ringene i de fire hjørnene på de fire føttene. 27 Ringene skal sitte tett ved rammen som holdere for stenger til å bære bordet med. 28 Og du skal lage stengene av akasietre og kle dem med gull, og bordet skal bæres med dem. 29 Og du skal lage fat til bordet, og skåler og kanner og boller til drikkofferet; av rent gull skal du lage dem. 30 Og du skal legge skuebrød på bordet, for mitt åsyn, alltid.

Lysestaken

31 Og du skal lage en lysestake av rent gull, av hamret gull skal den lages, og dens fot og stake, dens skåler, knopper og blomster, skal være i ett stykke. 32 Og seks armer skal gå ut fra dens sider, tre lampearmer fra den ene siden og tre lampearmer fra den andre siden. 33 Tre skåler formet som en mandelblomst skal det være på den ene armen, hver med knopp og blomst, og tre skåler formet som en mandelblomst på den andre armen, hver med knopp og blomst, og slik skal det være på hver av de seks armene som går ut fra lysestaken. 34 Og på selve staken skal det være fire mandelformede skåler med knopper og blomster, 35 én knopp under de første to armene på den, én knopp under de neste to armene på den, og én knopp under de siste to armene på den, ja, under alle de seks armene som går ut fra lysestaken. 36 Knoppene og armene skal gå i ett med staken, det hele hamret som ett stykke i rent gull. 37 Og du skal lage de syv lampene til den, og lampene skal settes slik at de lyser opp foran staken, 38 og dens tenger og askepanner skal være av rent gull. 39 Av én talent rent gull skal den lages, med alle disse gjenstandene. 40 Og se til at du lager den etter det mønsteret som ble vist deg på fjellet!

Tabernaklet

26 Og tabernaklet skal du lage av ti teltduker av fint, tvunnet lin, i indigo og purpur og karmosinrødt, og du skal ha kunstferdig innvevde kjeruber. 2 Hver duk skal være 28 alen lang og 4 alen bred, og alle dukene skal ha samme mål. 3 Fem duker skal sys sammen, stykke ved stykke, og de fem øvrige skal sys sammen, stykke ved stykke. 4 Og du skal lage indigo hemper langs kanten på den duken som er ytterst av de sammensydde, og du skal gjøre det samme langs kanten på den duken som er ytterst på det andre sammensydde stykket. 5 Du skal lage 50 hemper på den ene teltduken, og 50 hemper skal du lage på den ytterste duken i det andre sammensydde stykket, så hempene svarer til hverandre, den ene mot den andre. 6 Og du skal lage 50 kroker av gull, og du skal hekte dukene sammen med krokene, den ene med den andre, så tabernaklet blir ett.

7 Og du skal lage duker av geitehår til et telt over tabernaklet, elleve duker skal du lage. 8 Hver duk skal være 30 alen lang og 4 alen bred, og alle de 11 dukene skal ha samme mål. 9 Og du skal sy fem duker sammen for seg, og seks duker for seg, og den sjette, på forsiden av teltet, skal du legge dobbelt. 10 Og du skal lage 50 hemper langs kanten på den duken som er ytterst av de sammensydde, og 50 hemper langs kanten på det andre sammensydde stykket. 11 Og du skal lage 50 kroker av bronse, og du skal hekte dem i hempene og føye teltet sammen så det blir ett. 12 Og det som blir igjen av teltdukene – den halve duken som blir til overs – skal henge ned på baksiden av tabernaklet. 13 Og den alen på hver side som teltdukene er for lange, skal henge ned på sidene av tabernaklet, ja, på begge sider, for å dekke det. 14 Og du skal lage et dekke over teltet av rødfargede værskinn, og oppå det et dekke av okerfarget skinn.

15 Og du skal lage stående planker av akasietre til tabernaklet. 16 Hver planke skal være 10 alen lang og halvannen alen bred. 17 Det skal være to tapper på hver planke, tilpasset hverandre, og slik skal du lage alle plankene til tabernaklet. 18 Og du skal lage planker til tabernaklet, 20 planker på sørsiden, mot sør. 19 Og 40 sokler av sølv skal du lage til de 20 plankene, to sokler under én planke til de to tappene, ja, to sokler under hver planke til de to tappene. 20 Og til tabernaklets annen side, nordsiden, 20 planker, 21 og 40 sokler av sølv, to sokler under én planke, ja, to sokler under hver planke. 22 Og til baksiden av tabernaklet, mot vest, skal du lage seks planker, 23 og to planker skal du lage til tabernaklets hjørner på baksiden. 24 Og de skal være dobbelte nederst og øverst sammenføyet i én ring. Slik skal de være, begge, og i de to hjørnene skal de stå. 25 Og det skal være åtte planker med sokler av sølv, seksten sokler, to sokler under én planke, ja, to sokler under hver planke.

26 Og du skal lage tverrstenger av akasietre, fem til plankene på den ene siden av tabernaklet, 27 og fem tverrstenger til den andre siden av tabernaklet, og fem tverrstenger til baksiden av tabernaklet, mot vest. 28 Og midtstangen, midt på plankene, skal gå tvers over, fra ende til ende. 29 Og plankene skal du kle med gull, og ringene på dem, som skal holde tverrstengene, skal du lage av gull, og du skal kle tverrstengene med gull. 30 Og du skal reise tabernaklet etter den anvisningen som ble gitt deg på fjellet.

31 Og du skal lage et forheng av indigo og purpur og karmosinrødt og fint, tvunnet lin med kunstferdig innvevde kjeruber. 32 Og du skal henge det på fire gullkledde stolper av akasietre; de skal ha haker av gull og stå på fire sokler av sølv. 33 Og du skal henge forhenget under krokene, og inn bak forhenget skal du bringe vitnesbyrdets ark, og forhenget skal være et skille for dere mellom det Hellige og det Allerhelligste. 34 Og du skal stille soningstronen på vitnesbyrdets ark i det Allerhelligste. 35 Og du skal sette bordet utenfor forhenget og lysestaken overfor bordet, ved teltveggen, mot sør, og bordet skal du sette ved nordveggen.

36 Og for teltinngangen skal du lage et teppe av indigo og purpur og karmosinrødt og fint, tvunnet lin, som en kunstners verk. 37 Og til teppet skal du lage fem stolper av akasietre og kle dem med gull. Og hakene skal være av gull, og du skal støpe fem sokler av bronse til dem.

Alteret

27 Og du skal lage alteret av akasietre, fem alen langt og fem alen bredt. Alteret skal være firkantet og tre alen høyt. 2 Og du skal lage horn på dets fire hjørner; hornene skal gå i ett med alteret, og du skal kle det med bronse. 3 Og du skal lage potter til fettasken og ildskuffer og blodskåler og kjøttgafler og fyrfat, og alle disse gjenstandene skal du lage av bronse. 4 Og du skal lage en rist til det av bronse, flettet som et nett, og på nettet skal du lage fire bronseringer til de fire hjørnene. 5 Og du skal sette risten under alterrammen, nederst, så den rekker til midt opp på alteret. 6 Og du skal lage stenger til alteret, stenger av akasietre, og du skal kle dem med bronse. 7 Og stengene skal stikkes inn i ringene så de sitter på begge sider av alteret når det blir båret. 8 Du skal lage det hult, av bord! Slik han viste deg på fjellet, slik skal det lages.

Forgården

9 Og du skal lage forgården til tabernaklet på solsiden, mot sør, og det skal være omheng om forgården av fint, tvunnet lin, 100 alen langt på den ene siden, 10 med 20 stolper og 20 sokler av bronse. Hakene på stolpene og stengene som hører til, skal være av sølv. 11 Og likeledes skal det på nordsiden være et 100 alen langt omheng, med 20 stolper og 20 sokler av bronse, og hakene på stolpene og stengene som hører til, skal være av sølv. 12 Og på den ene tverrsiden av forgården, mot vest, skal det være et omheng på 50 alen, med ti stolper og ti sokler. 13 Og østsiden, den tverrsiden av forgården som vender mot øst, skal være 50 alen lang, 14 med et 15 alen langt omheng på den ene siden, med tre stolper og tre sokler, 15 og et 15 alen langt omheng på den andre siden, med tre stolper og tre sokler. 16 Og i porten inn til forgården skal det være et forheng på 20 alen av indigo og purpur og karmosinrødt og fint, tvunnet lin, en brodermesters verk, med fire stolper og fire sokler. 17 Alle stolpene rundt forgården skal ha tverrstenger av sølv, haker av sølv og sokler av bronse. 18 Forgården skal være 100 alen lang, 50 alen bred og 5 alen høy, med fint, tvunnet lin og sokler av bronse. 19 Alle gjenstandene i tabernaklet, alt som brukes i tjenesten, alle teltpluggene og alle pluggene til forgården, skal være av bronse.

Lampeolje

20 Og du skal gi Israels sønner påbud om å skaffe deg ren olje av knuste oliven til lysestaken, så en lampe alltid kan lyse. 21 I sammenkomstens telt, utenfor forhenget som er foran vitnesbyrdet, skal Aron og hans sønner sørge for at den brenner for Herrens åsyn fra kveld til morgen, som en evig ordning blant Israels sønner fra slekt til slekt. 

Prestedrakten

28 Og før du frem Aron, din bror, og hans sønner med ham, blant alle Israels sønner for å være prester for meg: Aron, Nadab og Abihu, Eleasar og Itamar, Arons sønner. 2 Og du skal lage hellige klær til Aron, din bror, til ære og pryd. 3 Ja, du skal si til alle de beste håndverkerne, som jeg har fylt med visdoms ånd, at de skal lage klær til Aron, så han kan vies til prest for meg. 4 Og dette er de klær de skal lage: brystplate og efod og kappe og brodert kjortel, turban og belte. Og de skal lage hellige klær til Aron, din bror, og til hans sønner, så han kan være prest for meg. 5 Og de skal bruke gull og indigo og purpur og karmosinrødt og fint lin.

6 Og de skal lage efoden av gull, indigo og purpur og karmosinrødt og fint, tvunnet lin, en mestervevers verk. 7 Den skal ha to skulderbånd festet i de to hjørnene for å holde den sammen. 8 Og beltet som hører til efoden og går i ett med den, skal likeledes være av gull, indigo og purpur og karmosinrødt og fint, tvunnet lin. 9 Og du skal ta to onykssteiner, og på dem skal du inngravere navnene på Israels sønner, 10 seks navn på den ene steinen, og de seks øvrige på den andre, etter alderen. 11 Som en gravørmester skjærer et segl i stein, skal du risse inn Israels sønners navn på de to steinene, og i innfatninger av gull skal du lage dem. 12 Og du skal feste de to steinene på efodens skulderbånd, som minnesteiner for Israels sønner, og Aron skal bære deres navn frem for Herrens åsyn, på de to skulderbåndene, som en påminnelse. 13 Og du skal lage innfatninger av gull, 14 og to kjeder av rent gull. Du skal tvinne dem slik man tvinner rep, og feste de tvunne kjedene i innfatningene.

15 Og du skal lage en brystplate for domsavsigelser, en mestervevers verk; du skal lage den som efoden, ja, av gull, indigo og purpur og karmosinrødt og fint, tvunnet lin skal du lage den. 16 Den skal være firkantet og brettet dobbelt, én håndsbredd lang og én håndsbredd bred. 17 Og du skal dekke den med en innfatning av edelstener, fire rader med stener, en rad med rubin, topas og smaragd; det er den første raden. 18 Og i den andre raden skal det være turkis, safir og diamant, 19 og i den tredje raden opal, agat og ametyst, 20 og i den fjerde raden krysolitt og onyks og jaspis, og de skal settes i innfatninger av gull. 21 Og steinene skal ha navn etter Israels sønner, tolv i tallet, én for hvert navn, ja, inngravert som i et segl skal hver stein ha navnet på en av de tolv stammene. 22 Og til brystplaten skal du lage kjeder av rent gull, tvunnet slik man tvinner rep. 23 Og du skal lage to gullringer til brystplaten og sette dem i de to hjørnene på brystplaten. 24 Og du skal feste de to tvunne gullkjedene i de to ringene i hjørnene på brystplaten. 25 Og de to øvrige endene på de to gullkjedene skal du feste til de to innfatningene og henge dem på efodens skulderbånd, på forsiden. 26 Og du skal lage to gullringer og sette dem i de to nedre hjørnene på brystplaten, i den kanten som vender inn mot efoden, på innsiden. 27 Og du skal lage to gullringer og sette dem nederst på efodens to skulderbånd, på forsiden, like ved sømmen, rett over efodens belte. 28 Og ringene på brystplaten skal bindes til ringene på efoden med en indigo snor, så den blir sittende over efodens belte, så brystplaten ikke forskyves på efoden. 29 Og Aron skal bære Israels sønners navn på doms-brystplaten ved sitt hjerte når han går inn i helligdommen, som en stadig påminnelse for Herrens åsyn. 30 Og i brystplaten for domsavsigelser skal du legge urim og tummim, så de er over Arons hjerte når han trer frem for Herrens åsyn. Og Aron skal alltid bære domsavsigelsene over Israels sønner over sitt hjerte for Herrens åsyn.

31 Og du skal lage efod-kappen i ren indigo. 32 Og på midten skal det være en hodeåpning med en linning helt rundt, en mestervevers verk, og som åpningen på en brynje skal den være, så den ikke revner. 33 Og langs den nedre kanten skal du sette granatepler av indigo og purpur og karmosinrødt, ja, langs kanten helt rundt, og mellom dem gullbjeller, helt rundt. 34 Det skal være gullbjelle og granateple, gullbjelle og granateple langs kanten av kappen, helt rundt. 35 Og Aron skal ha den på når han gjør tjeneste, så det kan høres når han går inn i helligdommen og trer frem for Herrens åsyn, og når han går ut igjen; da skal han ikke dø.

36 Og du skal lage et diadem av rent gull, og risse inn på det som på et segl: «Hellig for Herren.» 37 Og du skal feste det til en indigo snor, og det skal sitte på turbanen, fremme på turbanen skal det sitte. 38 Og det skal være på Arons panne, så Aron kan bære all skyld fra de hellige ting som Israels sønner innvier, ja, fra alle deres hellige gaver, og det skal alltid være på hans panne, så de finner velvilje for Herrens åsyn.

39 Og du skal veve kjortelen av fint lin, og du skal lage turbanen av fint lin, og beltet skal du lage som en mestervevers verk. 40 Og du skal lage kjortler til Arons sønner, og du skal lage belter til dem, og du skal lage turbaner til dem, til ære og pryd.

41 Og du skal kle dem, Aron, din bror og hans sønner med ham, og du skal salve dem, og du skal fylle deres hender[11] og vie dem, og de skal tjene meg som prester. 42 Og du skal lage benklær av fint lin til dem for å dekke kjønnet, og de skal gå fra hoftene ned på lårene. 43 Og Aron og hans sønner skal ha dem på når de går inn i sammenkomstens telt, og når de trer frem for alteret for å gjøre tjeneste i helligdommen, så de ikke fører skyld over seg og dør. Dette skal være en evig ordning for ham og for hans sæd etter ham.

Prestevielsen

29 Og dette skal du gjøre med dem for å vie dem til prester for meg: Ta en oksekalv og to værer uten lyte, 2 og usyret brød og usyrede hellekaker blandet med olje og usyrede pannekaker smurt med olje; du skal lage dem av fint hvetemel. 3 Og du skal legge dem i en kurv og bære dem frem i kurven, sammen med oksekalven og de to værene.

4 Og Aron og hans sønner skal du føre frem til inngangen i sammenkomstens telt og vaske dem med vann. 5 Og du skal ta klærne og kle Aron i kjortelen og efod-kappen og efoden og brystplaten, og du skal binde om ham efod-beltet. 6 Og du skal sette turbanen på hodet hans, og feste det hellige diademet på turbanen. 7 Og du skal ta salvingsoljen og helle den over hodet hans, og du skal salve ham. 8 Og du skal føre frem hans sønner og kle dem i kjortlene. 9 Og du skal spenne belte om dem, Aron og hans sønner, og binde turbaner på dem. Og de skal ha prestedømmet som en evig ordning, og du skal fylle Arons hånd og hans sønners hender.[12]

10 Og du skal føre oksen frem for sammenkomstens telt, og Aron og hans sønner skal legge hendene på oksens hode. 11 Og du skal slakte oksen for Herrens åsyn ved inngangen til sammenkomstens telt. 12 Og du skal ta av okseblodet og stryke det på alterhornene med din finger, og hele blodet skal du helle ut ved foten av alteret. 13 Og du skal ta alt fettet som dekker innvollene, og leverlappen og begge nyrene og fettet på dem, og brenne det til røyk på alteret. 14 Og kjøttet av oksen og huden og tarminnholdet skal du brenne opp utenfor leiren; det er et syndoffer.

15 Og du skal ta den ene væren, og Aron og hans sønner skal legge hendene på værens hode. 16 Og du skal slakte væren og ta blodet og stenke det på alteret, helt rundt. 17 Og væren skal du dele opp i stykker og vaske innvollene og føttene og legge dem på stykkene og hodet. 18 Og du skal brenne væren til røyk på alteret; det skal være et brennoffer for Herren, en liflig duft, et ildoffer for Herren.

19 Og du skal ta den andre væren, og Aron og hans sønner skal legge hendene på værens hode. 20 Og du skal slakte væren og ta noe av blodet og stryke det på Arons høyre øreflipp og på hans sønners høyre øreflipp og på tommelfingeren på deres høyre hånd og på stortåen på deres høyre fot, og du skal stenke blodet på alteret, helt rundt. 21 Og du skal ta noe av blodet på alteret og noe av salvingsoljen og stenke det på Aron og hans klær, og på hans sønner og hans sønners klær, og da er han viet, både han og klærne, og sønnene og deres klær.

22 Og du skal ta det feteste på væren, og halen og fettet som dekker innvollene, og leverlappen og begge nyrene og fettet på dem, samt det høyre låret, for dette er vigslingsværen, 23 og et rundt brød og en hellekake med olje og en pannekake fra kurven med usyret brød som står for Herrens åsyn. 24 Og du skal legge alt i Arons hender og i hans sønners hender og la det svinge som et svingeoffer for Herrens åsyn. 25 Og du skal ta det ut av hendene deres og brenne det til røyk med brennofferet på alteret til en liflig duft for Herrens åsyn, ja, et ildoffer skal det være for Herren. 26 Og du skal ta brystet av Arons vigslingsvær og svinge det som et svingeoffer for Herrens åsyn, og det skal være din del. 27 Og du skal vigsle svingeofferbrystet og det ofrede låret, det som av vigslingsværen er svingt og løftet for Aron og for hans sønner. 28 Og det skal tilhøre Aron og hans sønner som en evig ordning hos Israels sønner, for det er en offergave, og en offergave skal det være fra Israels sønner, fra deres fredsoffer, deres offergave til Herren.

29 Og Arons hellige klær skal sønnene ha etter ham; de skal salves i dem og få sine hender fylt i dem. 30 I syv dager skal den av hans sønner som blir prest i hans sted, bære dem når han går inn i sammenkomstens telt for å gjøre tjeneste i helligdommen.

31 Og du skal ta vigslingsværen og koke kjøttet på et hellig sted. 32 Og Aron skal spise, han og hans sønner, kjøttet av væren og brødet i kurven ved inngangen til sammenkomstens telt. 33 Og de skal spise det som ble til soning for dem da de ble viet til prester og fikk hendene fylt, og ingen uinnviet må spise av det, for det er hellig. 34 Og hvis noe blir til overs av vigslingskjøttet og av brødet til neste morgen, skal du brenne opp det som er til overs. Det må ikke spises, for det er hellig.

35 Og du skal gjøre med Aron og hans sønner alt det jeg har pålagt deg. I syv dager skal du fylle deres hender. 36 Og hver dag skal du ofre en okse til soning for synden, og du skal rense alteret for synd når du gjør soning over det, og du skal salve det for å vigsle det. 37 I syv dager skal du gjøre soning for alteret og vigsle det, og alteret skal bli høyhellig. Hver den som rører ved alteret, blir hellig.

Det daglige offeret

38 Og dette skal du ofre på alteret: to årsgamle lam hver dag i all fremtid. 39 Det ene lammet skal du ofre om morgenen, det andre lammet skal du ofre i skumringen, 40 samt en tiendedels efa fint mel, blandet med en kvart hin presset olje og et drikkoffer av en kvart hin vin til det ene lammet. 41 Og det andre lammet skal du ofre i skumringen, med samme matoffer som om morgenen skal du bære det frem, og med samme drikkoffer, til en liflig duft, et ildoffer for Herren. 42 Et daglig brennoffer skal det være, fra slekt til slekt, ved inngangen til sammenkomstens telt, for Herrens åsyn. Der vil jeg møte dere, der vil jeg tale til deg. 43 Og jeg vil møte Israels sønner der, og min herlighet skal gjøre stedet hellig. 44 Og jeg vil vigsle sammenkomstens telt og alteret, og Aron og hans sønner vil jeg vie til prester for meg. 45 Og jeg vil bo midt iblant Israels sønner, og jeg vil være deres Gud. 46 Og de skal vite at jeg er Herren, deres Gud, som førte dem ut av Egyptens land for å bo midt iblant dem, jeg, Herren, deres Gud.

Røkelsesalteret

30 Og du skal lage et alter til å brenne røkelse på, av akasietre skal du lage det, 2 én alen langt og én alen bredt, ja, firkantet skal det være, to alen høyt, og hornene skal gå i ett med det. 3 Og du skal kle det med rent gull, både oppå, langs sidene og på hornene, og du skal lage en gullkant helt rundt det. 4 Og to gullringer skal du sette under kanten på begge sider, og de skal være holdere for stengene til å bære alteret med. 5 Og du skal lage stengene av akasietre og kle dem med gull.

6 Og du skal sette det foran forhenget som skjuler vitnesbyrdets ark, foran soningstronen over vitnesbyrdet, der jeg vil møte deg. 7 Og Aron skal brenne velluktende røkelse på det morgen etter morgen, ja, når han steller lampene, skal han brenne den. 8 Og når Aron tenner lampene i skumringen, skal han brenne den, et daglig røykoffer for Herrens åsyn fra slekt til slekt. 9 Dere skal ikke ofre uinnviet røkelse på det, og ikke brennoffer eller matoffer, og dere skal ikke helle ut noe drikkoffer på det. 10 Og Aron skal én gang om året gjøre soning på alterets horn, ja, med blodet fra soningssyndofferet skal han én gang om året gjøre soning på det fra slekt til slekt, og det skal være høyhellig for Herren.»

Tempelskatten

11 Og Herren talte til Moses og sa: 12 «Når du holder manntall over Israels sønner, skal hver mann gi løsepenger for sitt liv til Herren når de telles, så ingen plage rammer dem når de telles. 13 Dette skal de gi, alle som telles i manntallet: en halv sjekel etter helligdommens vekt, som er 20 gera på én sjekel, ja, en halv sjekel som offergave til Herren. 14 Hver den som telles i manntallet, fra 20 år og oppover, skal gi denne offergaven til Herren. 15 Den rike skal ikke gi mer og den fattige ikke mindre enn en halv sjekel når dere gir offergaven til Herren som løsepenge for deres liv. 16 Og du skal ta løsepengene fra Israels sønner og bruke dem til tjenesten i sammenkomstens telt, og det skal være til påminnelse om Israels sønner for Herrens åsyn, til soning for deres liv.»

Bronsefatet

17 Og Herren talte til Moses og sa: 18 «Og du skal lage et vannfat av bronse med fotstykke av bronse til vask, og sette det mellom sammenkomstens telt og alteret og ha vann i det. 19 Og Aron og hans sønner skal vaske sine hender og føtter i det. 20 Når de går inn i sammenkomstens telt, skal de vaske seg i vannet, for at de ikke skal dø, og likeledes når de trer frem for alteret for å gjøre tjeneste, for å brenne et ildoffer for Herren. 21 Og de skal vaske sine hender og føtter for at de ikke skal dø, og det skal være en evig ordning for dem, for Aron og hans sæd, fra slekt til slekt.»

Salvingsoljen

22 Og Herren talte til Moses og sa: 23 «Ta deg balsam av beste slag: 500 sjekel flytende myrra, og velluktende kanel, halvparten av det, 250 sjekel, og velluktende kalmus, 250 sjekel. 24 Og 500 sjekel kassia etter helligdommens vekt, og én hin olivenolje. 25 Og av dette skal du lage en hellig salvingsolje, en velkrydret salve, en salveblanders verk; en hellig salvingsolje skal det være. 26 Og med den skal du salve sammenkomstens telt og vitnesbyrdets ark, 27 og bordet med alt som hører til, og lysestaken og det som hører til, og røkelsesalteret, 28 og brennofferalteret og alt som hører til, samt vannfatet med sokkelen. 29 Og du skal vigsle dem, og de skal være høyhellige, så hver den som rører ved dem, blir hellig. 30 Og Aron og hans sønner skal du salve, og du skal vie dem til prester for meg. 31 Og til Israels sønner skal du tale og si: Hellig salvingsolje skal dette være for meg fra slekt til slekt. 32 På et menneskes kjøtt skal den ikke helles, og dere skal ikke lage noe annet av samme blanding. Hellig er den, og hellig skal den være for dere. 33 Den som lager en salve av samme blanding og bruker den på en uinnviet, skal utryddes fra sitt folk.»

Røkelsen

34 Og Herren sa til Moses: «Ta deg røkelseskrydder: balsamdråper og myrraolje, gummiharpiks og ren virak, like mye av hvert. 35 Og du skal lage en velkrydret røkelse av det, en salveblanders verk, saltet, ren og hellig. 36 Og du skal støte det til fint pulver og legge noe av det foran vitnesbyrdet i sammenkomstens telt, der jeg vil møte deg. Høyhellig skal det være for dere. 37 Og den røkelsen du lager etter denne blandingen, skal du ikke lage til dere selv; den skal for deg være viet til Herren. 38 Den mann som lager dens like for duftens skyld, skal utryddes fra sitt folk.»

Håndverkere til helligdommen

31 Og Herren talte til Moses og sa: 2 «Se – jeg har ved navn kalt Besalel, sønn av Uri, sønn av Hur, av Judas stamme. 3 Og jeg har fylt ham med Guds ånd, med visdom og forstand, og med innsikt i all slags arbeid, 4 så han kan tenke ut og skape kunstverk i gull og sølv og bronse, 5 og slipe steiner til innfatning og skjære ut i tre og gjøre all slags håndverk. 6 Og se – jeg har gitt ham til hjelpesmann Oholiab, sønn av Ahisamak, av Dans stamme, og i hver kyndig manns hjerte har jeg lagt visdom, så de kan lage alt jeg har pålagt deg: 7 sammenkomstens telt og vitnesbyrdets ark og soningstronen oppå den og alt som hører til i teltet, 8 og bordet og det som hører til, og den rene lysestaken og alt som hører til, og røkelsesalteret, 9 og brennofferalteret og alt som hører til, og vannfatet med sokkelen, 10 og draktene til tjenesten og de hellige klærne til presten Aron og hans sønners klær til prestetjenesten, 11 og salvingsoljen og den velluktende røkelsen til helligdommen; alt jeg har pålagt deg, skal de gjøre.»

Sabbatsbudet

12 Og Herren talte til Moses og sa: 13 «Og du, tal til Israels sønner og si: Mine sabbater skal dere holde, for det er et tegn mellom meg og dere fra slekt til slekt, så dere skal vite at jeg er Herren som gjør dere hellige. 14 Og dere skal holde sabbaten, for den er hellig for dere, og den som vanhelliger den, skal dø, ja, han skal dø, og hver den som gjør noe arbeid på den, skal utryddes fra sitt folk. 15 I seks dager skal det arbeides, og den syvende dagen skal være sabbat, en hviledag, hellig for Herren. Hver den som gjør arbeid på sabbatsdagen, skal dø, ja, han skal dø. 16 Og Israels sønner skal holde sabbaten; de skal overholde den fra slekt til slekt som en evig pakt. 17 Mellom meg og Israels sønner er den et tegn til evig tid, for på seks dager skapte Herren himmel og jord, og den syvende dagen hvilte han og trakk pusten.» 18 Og han ga Moses – da han hadde talt til ende med ham på Sinai-fjellet – vitnesbyrdets to tavler, tavler av stein skrevet med Guds finger.

Gullkalven

32 Og folket så at Moses drøyde med å komme ned fra fjellet, og folket samlet seg om Aron og sa til ham: «Stå opp og lag en gud til oss som kan gå foran oss, for denne Moses, mannen som førte oss opp fra Egyptens land – vi vet ikke hvor det er blitt av ham.» 2 Og Aron sa til dem: «Ta de gullringene som hustruene, sønnene og døtrene deres har i ørene, og kom til meg med dem!» 3 Og hele folket tok av seg gullringene de hadde i ørene, og kom til Aron med dem. 4 Og han tok dem fra hånden deres, og han laget dem til med meiselen og støpte en kalv. Og de sa: «Dette er din Gud, Israel, som førte deg opp fra Egyptens land.» 5 Og Aron så, og han bygget et alter foran den og ropte og sa: «I morgen er det fest for Herren!» 6 Og de stod tidlig opp neste morgen og ofret brennoffer og bar frem fredsoffer, og folket satte seg ned for å spise og drikke, og de stod opp for å more seg.

7 Og Herren sa til Moses: «Gå, stig ned, for ditt folk, som du førte opp fra Egyptens land, har gjort noe forferdelig. 8 De var snare til å vike av fra den veien jeg påla dem å vandre. De har støpt seg et bilde, en kalv, og de har kastet seg ned for den og ofret til den og sagt: Dette er din gud, Israel, som førte deg opp fra Egyptens land.» 9 Og Herren sa til Moses: «Jeg har sett dette folket, og se – det er et stivnakket folk. 10 Og la meg nå være, så min vrede kan flamme opp mot dem. Og jeg vil utslette dem og gjøre deg til et stort folk.» 11 Og Moses blidgjorde Herren sin Guds åsyn og sa: «Hvorfor, Herre, skal din vrede flamme opp mot ditt folk, som du førte ut av Egyptens land med stor kraft og sterk hånd? 12 Hvorfor skal egypterne kunne si: Med ondt i sinne førte han dem ut for å drepe dem i fjellene og utrydde dem fra jordens overflate? Vend om fra din brennende harme og angre det onde du ville gjøre mot ditt folk! 13 Kom i hu Abraham, Isak og Israel, dine tjenere; til dem sverget du ved deg selv, ja, til dem sa du: Jeg vil gjøre deres sæd tallrik som stjernene på himmelen, og hele det landet jeg har talt om, vil jeg gi deres sæd til evig eie.» 14 Og Herren angret det onde han hadde sagt han ville gjøre mot sitt folk.

15 Og Moses snudde og kom ned fra fjellet med vitnesbyrdets to tavler i hånden. Det var skrevet på begge sider av tavlene, både på den ene siden og på den andre var det skrevet. 16 Og tavlene, de var Guds verk, og skriften, den var Guds skrift, innrisset på tavlene. 17 Og Josva hørte folkets larm og skrål, og han sa til Moses: «Det er krigsrop i leiren.» 18 Og han sa:

«Ikke er det lyden av sanger om seier, 

ikke er det lyden av nederlagssanger; 

lyden av sangskrål er det jeg hører.»

19 Og det skjedde da Moses nærmet seg leiren, at han så kalven og dansen, og harmen flammet opp i Moses, og han slengte tavlene fra seg og knuste dem mot fjellet. 20 Og han tok kalven de hadde laget, og brente den på ilden og malte den til støv som han strødde på vannet og lot Israels sønner drikke. 21 Og Moses sa til Aron: «Hva har dette folket gjort mot deg, siden du har ført en så stor synd over det?» 22 Og Aron sa: «Min herres harme må ikke flamme opp! Du kjenner selv folket, du vet at det er ondt. 23 Og de sa til meg: Lag oss en gud som kan gå foran oss, for denne Moses, mannen som førte oss opp fra Egyptens land – vi vet ikke hvor det er blitt av ham. 24 Og jeg sa til dem: Dere som har gull, ta det av! Og de ga meg det, og jeg kastet det på ilden, og ut kom denne kalven.»

25 Og Moses så folket, at det var tøylesløst, for Aron hadde sluppet tøylene, og de var blitt til spott for sine motstandere. 26 Og Moses stilte seg i porten inn til leiren og sa: «Den som er for Herren – til meg!» Og alle Levis sønner flokket seg om ham. 27 Og han sa til dem: «Så sier Herren, Israels Gud: Spenn sverdet ved låret, hver og en! Gå frem og tilbake i leiren, fra port til port, og drep, hver mann sin bror og hver mann sin venn og hver mann sin slektning!» 28 Og Levis sønner gjorde som Moses sa, og av folket falt det den dagen rundt 3000 mann. 29 Og Moses sa: «Innvi dere til Herren[13] i dag, for hver mann er mot sin sønn og mot sin bror, og velsignelse blir dere til del i dag.»

30 Og det skjedde dagen etter at Moses sa til folket: «Dere har syndet, ja, syndet stort. Og nå vil jeg gå opp til Herren. Kanskje finner jeg soning for deres synd.» 31 Og Moses gikk tilbake til Herren og sa: «Dette folket har syndet, ja, syndet stort; de har laget seg en gud av gull. 32 Om du bare ville bære deres synd – og hvis ikke så stryk meg ut av boken du har skrevet i!» 33 Og Herren sa til Moses: «Den som synder mot meg, stryker jeg ut av min bok. 34 Gå nå du, og før folket dit jeg har sagt deg. Se – min engel skal gå foran deg. Og på regnskapets dag vil jeg holde regnskap med dem for deres synd.»

35 Og Herren slo folket fordi de hadde laget gullkalven, den som Aron laget.

33 Og Herren sa til Moses: «Gå bort herfra, du og det folket du har ført opp fra Egyptens land, og til det landet jeg sverget å gi til Abraham, til Isak og til Jakob da jeg sa: Til din sæd vil jeg gi det. 2 Og jeg skal sende en engel foran deg, og jeg skal drive ut kanaaneerne, amorittene og hetittene og perisittene, hevittene og jebusittene. 3 Men til et land som flyter av melk og honning, går jeg ikke i din midte, for du er et stivnakket folk, og jeg kunne utrydde deg på veien.» 4 Og folket hørte dette onde ordet, og de sørget, og ingen tok på seg sine smykker. 5 Og Herren sa til Moses: «Si til Israels sønner: Dere er et stivnakket folk. Dro jeg bare et øyeblikk opp i din midte, ville jeg måtte utrydde deg. Ta nå av deg smykkene, så jeg kan se hva jeg skal gjøre med deg!» 6 Og fra da av, ved fjellet Horeb, tok Israels sønner av seg smykkene.

Sammenkomstens telt

7 Og Moses tok teltet og slo det opp for seg utenfor leiren, langt fra leiren, og han kalte det sammenkomstens telt. Og det ble slik at hver den som søkte Herren, gikk ut til sammenkomstens telt utenfor leiren. 8 Og hver gang Moses gikk ut til teltet, reiste hele folket seg og ble stående, hver mann ved sin egen teltåpning, og de så etter Moses til han var kommet inn i teltet. 9 Og når Moses var gått inn i teltet, kom skysøylen ned og stod ved inngangen til teltet, og han talte med Moses. 10 Og hele folket så skysøylen stå ved inngangen til teltet, og hele folket reiste seg og kastet seg ned, hver mann i sin teltåpning. 11 Og Herren talte med Moses, ansikt til ansikt, slik en mann snakker med sin venn. Og Moses gikk tilbake til leiren, og hans hjelpesmann Josva, Nuns sønn, en ung gutt, forlot aldri teltet.

Herrens løfte om å ledsage folket

12 Og Moses sa til Herren: «Se – du sier selv til meg: Før dette folket opp, men du har ikke latt meg vite hvem du vil sende med meg, enda du selv har sagt: Jeg kjenner deg ved navn, og du har funnet nåde for mine øyne. 13 Og nå, hvis jeg virkelig har funnet nåde for dine øyne, så vis meg din vei, så jeg kan kjenne deg, og vite at jeg har funnet nåde for dine øyne. Og se – dette folket er ditt eget folk!» 14 Og han sa til ham: «Mitt åsyn skal gå med, og jeg skal gi deg hvile.» 15 Og han sa til ham: «Ja, går ditt åsyn ikke med, så før oss ikke opp. 16 Og hvordan skal så noen kunne vite at jeg har funnet nåde for dine øyne, jeg og ditt folk, med mindre du går med oss, slik at vi skiller oss ut, jeg og ditt folk, fra alle andre folk på jorden?» 17 Og Herren sa til Moses: «Også det du her sier, vil jeg gjøre, for du har funnet nåde for mine øyne, og jeg kjenner deg ved navn.»

18 Og han sa: «La meg da få se din herlighet!» 19 Og han sa: «Jeg vil la all min skjønnhet gå forbi deg og rope ut Herrens navn for ditt åsyn, for jeg er nådig mot den jeg viser nåde, og barmhjertig mot den jeg viser miskunn.» 20 Og han sa: «Du kan ikke få se mitt ansikt, nei, intet menneske kan se meg og leve.» 21 Og Herren sa: «Se – det er et sted her hos meg, still deg på klippen! 22 Og når min herlighet går forbi, stiller jeg deg i klippekløften og dekker deg med hånden til jeg er gått forbi. 23 Og jeg skal ta hånden bort, og du kan se meg bakfra, men mitt ansikt kan ingen se.» 

Pakten fornyes

34 Og Herren sa til Moses: «Hugg deg to steintavler lik de første, og jeg skal skrive på tavlene de ordene som var på de første, dem du knuste. 2 Og hold deg klar til i morgen! Og du skal om morgenen gå opp på Sinai-fjellet og stille deg foran meg på toppen av fjellet. 3 Og ingen må gå opp sammen med deg, og ingen må bli sett på hele fjellet. Hverken sauer eller kyr må beite foran dette fjellet.»

4 Og han hugget to steintavler lik de første, og Moses stod tidlig opp neste morgen og gikk opp på Sinai-fjellet, slik Herren hadde pålagt ham, og han tok de to steintavlene i hånden. 5 Og Herren steg ned i en sky og stilte seg hos ham, og han ropte ut Herrens navn. 6 Og Herren gikk forbi rett foran ham, og han ropte: «Herren, Herren, en barmhjertig og nådig Gud, sen til vrede og rik på miskunn og sannhet. 7 Han lar sin miskunn vare i tusen slektsledd, han tilgir skyld, misgjerning og synd, men han frikjenner ikke, nei, han frikjenner ikke; han straffer fedrenes skyld på sønner og sønnesønner, på tredje og fjerde slektsledd.» 8 Og Moses bøyde seg straks til jorden og kastet seg ned. 9 Og han sa: «Hvis jeg virkelig har funnet nåde for dine øyne, Herre, så gå midt iblant oss, Herre, for det er et stivnakket folk, men du vil tilgi vår skyld og vår synd og gjøre oss til dine.»

10 Og han sa: «Se – jeg vil slutte en pakt: Foran hele ditt folk vil jeg gjøre slike undere som aldri før er blitt utført på jorden eller hos noe annet folk, og hele det folket du er hos, skal se Herrens gjerning, for skremmende er det jeg nå vil gjøre for deg. 11 Hold deg til det jeg pålegger deg i dag. Se – foran deg vil jeg drive ut amorittene og kanaaneerne og hetittene og perisittene og hevittene og jebusittene. 12 Vokt deg for å slutte pakt med innbyggerne i landet du kommer til, så de ikke blir en snare midt iblant dere. 13 Nei, deres altere skal dere rive ned, og steinstøttene skal dere knuse, og Asjera-stolpene skal dere hugge ned. 14 For du skal ikke kaste deg ned for en annen gud, for Herrens navn er Nidkjær, ja, en nidkjær Gud er han, 15 så du skal ikke slutte pakt med innbyggerne i landet. For når de horer bak sine guder og ofrer til sine guder, vil han[14] innby deg, og du vil spise av offeret hans, 16 og du vil ta noen av døtrene hans til dine sønner, og når døtrene hans horer bak sine guder, vil de få sønnene dine til å hore bak gudene deres.

17 Støpte guder skal du ikke lage deg.

18 De usyrede brøds høytid skal du holde. I syv dager skal du spise usyret brød, som jeg har pålagt deg, til fastsatt tid i måneden abib, for i måneden abib dro du ut av Egypt.

19 Hver morslivsprenger er min, hver førstefødt av hankjønn blant feet, enten det er storfe eller småfe. 20 Og hvert esel som sprenger morslivet, skal du løse ut med et lam, og løser du det ikke ut, skal du knekke nakken på det. Hver førstefødt av dine sønner skal du løse ut, og ingen må stå tomhendt for mitt åsyn.

21 Seks dager skal du arbeide, men den syvende dagen skal du hvile, ja, enten det er pløying eller innhøstning, skal du hvile.

22 Og ukefesten skal du holde når du tar inn førstegrøden av hvetehøsten, og høstfesten når året er omme. 23 Tre ganger om året skal alle av hankjønn hos deg tre frem for Herren, Israels Gud. 24 For jeg vil drive folkene bort foran deg, og jeg vil utvide dine grenser, og ingen skal trakte etter ditt land når du tre ganger årlig drar opp for å tre frem for Herren din Guds åsyn.

25 Du skal ikke ofre blodet av mitt slaktoffer med noe syret, og påskefestens offer skal ikke ligge natten over til neste morgen.

26 Av førstegrøden fra din åker skal du bringe det beste til Herren din Guds hus. Du skal ikke koke et kje i morens melk.»

27 Og Herren sa til Moses: «Skriv ned disse ordene, for etter disse ordene slutter jeg en pakt med deg og med Israel.» 28 Og han var der hos Herren i 40 dager og 40 netter. Brød spiste han ikke, og vann drakk han ikke. Og han skrev paktens ord, de ti bud, på tavlene.

29 Og det skjedde da Moses steg ned fra Sinai-fjellet – med vitnesbyrdets to tavler i hånden da han steg ned fra fjellet – at Moses ikke visste at ansiktshuden hans strålte fordi han hadde talt med Herren. 30 Og Aron og alle Israels sønner så Moses, og se – hans ansiktshud strålte, og de var redde for å komme nær ham. 31 Og Moses ropte på dem, og Aron og alle høvdingene i forsamlingen gikk tilbake til ham, og Moses talte til dem. 32 Og deretter kom alle Israels sønner nærmere, og han påla dem det Herren hadde sagt til ham på Sinai-fjellet. 33 Og Moses holdt opp å tale med dem og la et slør over ansiktet. 34 Og når Moses gikk frem for Herrens åsyn for å tale med ham, tok han sløret av til han gikk ut igjen. Og når han kom ut, sa han til Israels sønner det som var blitt pålagt ham. 35 Og Israels sønner så Moses i ansiktet, og ansiktshuden strålte, og Moses la sløret tilbake over ansiktet til han igjen skulle inn og tale med Herren.

Sabbatsbudet

35 Og Moses samlet hele forsamlingen av Israels sønner og sa til dem: «Dette er hva Herren har pålagt dere å gjøre: 2 I seks dager skal det arbeides, men den syvende dagen skal være hellig for dere, en sabbat, en hviledag for Herren, og hver den som gjør noe arbeid på den, skal dø. 3 Dere skal ikke gjøre opp ild på noen av deres bosteder på sabbatsdagen.»

Gaver til tabernaklet

4 Og Moses talte til forsamlingen av Israels sønner og sa: «Dette er hva Herren har sagt og pålagt dere: 5 Ta fra dere selv en offergave til Herren! Hver den som gir av sitt gode hjerte, skal komme med en gave til Herren, gull og sølv og bronse, 6 og indigo og purpur og karmosinrødt og fint lin og geitehår, 7 og rødfargede værskinn og okerfargede skinn og akasietre, 8 og lampeolje og balsamkrydder til salvingsolje og velluktende røkelse, 9 og onyksstener og edelstener til efod-drakten og brystplaten. 10 Og hver kyndig mann med visdom i hjertet blant dere skal komme og lage alt det Herren har bestemt: 11 tabernaklet med telt og dekke, med kroker og planker, tverrstenger, stolper og sokler, 12 arken med stenger og soningstronen og forhenget, 13 bordet med stenger og alt som hører til, og skuebrødene, 14 lysestaken med det som hører til, og lampene og lampeoljen, 15 og røkelsesalteret med stenger og salvingsoljen og den velluktende røkelsen og inngangsteppet for inngangen til tabernaklet, 16 brennofferalteret med bronseristen og stengene og alt som hører til, og vannfatet med sokkel, 17 omhengene til forgården, med stolper og sokler, og forhenget foran forgårdsporten, 18 pluggene til tabernaklet og pluggene til forgården med snorene, 19 draktene til tjenesten i helligdommen, de hellige klærne til Aron, presten, og hans sønners klær til prestetjenesten.»

20 Og hele forsamlingen av Israels sønner gikk bort fra Moses. 21 Og hver mann som ble drevet av et godt hjerte, og alle med en villig ånd, kom med en gave til Herren, til arbeidet på sammenkomstens telt og til all tjenesten der, og til de hellige klærne. 22 Og de kom, både menn og kvinner, drevet av sitt gode hjerte, og hadde med seg spenner og øreringer og fingerringer og halssmykker, alle slags smykker av gull, ja, hver mann som hadde gull å bære frem som svingeoffer for Herren. 23 Og hver mann som hadde indigo og purpur og karmosinrødt og fint lin og geitehår og rødfargede værskinn og okerfargede skinn, kom med det. 24 Hver den som ville gi en offergave av sølv eller bronse, kom med gaven til Herren, og hver den som hadde akasietre til arbeidet som skulle gjøres, brakte det. 25 Og hver hjerteklok kvinne spant med sine hender og kom med det hun hadde spunnet i indigo og purpur og karmosinrødt og fint lin. 26 Og alle kvinner som ble drevet av hjertets visdom, spant geitehårene. 27 Og høvdingene kom med onyksstener og edelstener til å sette på efoden og brystplaten, 28 og krydret balsam og olje til lysestaken og til salvingsoljen og den velluktende røkelsen. 29 Og hver mann og kvinne som ble drevet av sitt gode hjerte, kom med sitt bidrag til det arbeidet Herren gjennom Moses hadde pålagt dem å utføre. Israels sønner brakte frivillig en gave til Herren.

Håndverkerne innsettes og reiser tabernaklet

30 Og Moses sa til Israels sønner: «Se – Herren har ved navn kalt Besalel, sønn av Uri, sønn av Hur, av Judas stamme. 31 Og han har fylt ham med Guds ånd, med visdom og forstand, og med innsikt i all slags arbeid, 32 så han kan tenke ut og skape kunstverk i gull og sølv og bronse, 33 og slipe steiner til innfatning og skjære ut i tre og gjøre all slags håndverk. 34 Og i hans hjerte har han lagt evnen til å lære fra seg – han og Oholiab, Ahisamaks sønn, av Dans stamme. 35 Han har fylt dem med hjertets visdom til å utføre alt som gjøres av en kyndig håndverker, en treskjærer, en vever, ja, en kunstvever, i indigo og i purpur og i karmosinrødt og i fint lin – slike som kan utføre alle oppgaver og tenke ut alle planer.

36 Og Besalel og Oholiab og hver hjerteklok mann som Herren har gitt visdom og forstand til å utføre alt arbeidet til tjenesten i helligdommen, skal gjøre alt det Herren har bestemt.

2 Og Moses tilkalte Besalel og Oholiab og alle de dyktige menn som Herren hadde gitt visdom i hjertet, alle med en hjertens trang til å komme i gang og få arbeidet gjort. 3 Og de tok hos Moses alle offergavene som Israels sønner var kommet med som bidrag til arbeidet med å gjøre helligdommen ferdig, og de brakte flere frivillige gaver, morgen etter morgen. 4 Og alle de vise mennene som gjorde hele arbeidet i helligdommen, kom hver for seg fra arbeidet de holdt på med, 5 og sa til Moses: «Folket gir oss mer enn vi trenger til det arbeidet Herren har pålagt oss.» 6 Og Moses ga da en beskjed og lot den utrope i leiren: «Ingen, hverken mann eller kvinne, skal lenger gjøre noe for å gi bidrag til helligdommen», og folket sluttet å komme med gaver. 7 Og det de hadde gitt, var nok, ja, mer enn nok, til å få arbeidet gjort. 8 Og hver hjerteklok mann blant håndverkerne laget nå tabernaklet av ti teltduker av tvunnet lin, av indigo og purpur og karmosinrødt, med kunstferdig innvevde kjeruber. 9 Hver duk var 28 alen lang og 4 alen bred, og alle dukene hadde samme mål. 10 Og fem duker var sydd sammen, stykke ved stykke, og de fem øvrige var sydd sammen, stykke ved stykke. 11 Og han[15] laget indigo hemper langs kanten på den duken som var ytterst av de sammensydde, og han gjorde det samme langs kanten på den duken som var ytterst på det andre sammensydde stykket. 12 50 hemper laget han på den ene teltduken, og 50 hemper på den ytterste duken i det andre sammensydde stykket, så hempene svarte til hverandre, den ene mot den andre. 13 Og han laget 50 kroker av gull og hektet dukene sammen med krokene, den ene med den andre, så tabernaklet ble ett.

14 Og han laget duker av geitehår til et telt over tabernaklet, elleve duker laget han. 15 Hver duk var 30 alen lang og 4 alen bred, og alle de 11 dukene hadde samme mål. 16 Og han sydde fem duker sammen for seg, og seks duker for seg. 17 Og han laget 50 hemper langs kanten på den duken som var ytterst av de sammensydde, og 50 hemper langs kanten på det andre sammensydde stykket. 18 Og han laget 50 kroker av bronse og hektet dem i hempene og føyet teltet sammen så det ble ett. 19 Og han laget et dekke over teltet av rødfargede værskinn, og oppå det et dekke av okerfarget skinn.

20 Og han laget stående planker av akasietre til tabernaklet. 21 Hver planke var 10 alen lang og halvannen alen bred. 22 Det var to tapper på hver planke, tilpasset hverandre, og slik laget han alle plankene til tabernaklet. 23 Og han laget planker til tabernaklet, 20 planker på sørsiden, mot sør. 24 Og han laget 40 sokler av sølv til de 20 plankene, to sokler under én planke til de to tappene, ja, to sokler under hver planke til de to tappene. 25 Og til tabernaklets annen side, nordsiden, laget han 20 planker, 26 og 40 sokler av sølv, to sokler under én planke, ja, to sokler under hver planke. 27 Og til baksiden av tabernaklet, mot vest, laget han seks planker, 28 og til tabernaklets hjørner på baksiden laget han to planker. 29 Og de var dobbelte nederst og øverst sammenføyet i en ring. Slik var det med begge, og de stod i de to hjørnene. 30 Og det var åtte planker med sokler, seksten sokler, to sokler under én planke, ja, to sokler under hver planke. 31 Og han laget tverrstenger av akasietre, fem til plankene på den ene siden av tabernaklet, 32 og fem tverrstenger til den andre siden av tabernaklet, og fem tverrstenger til baksiden, mot vest. 33 Og han lot midtstangen, midt på plankene, gå tvers over, fra ende til ende. 34 Og plankene kledde han med gull, og ringene på dem, som holdt tverrstengene, laget han av gull, og han kledde også tverrstengene med gull.

35 Og han laget et forheng av indigo og purpur og karmosinrødt og fint, tvunnet lin med kunstferdig innvevde kjeruber. 36 Og han laget fire stolper av akasietre og kledde dem med gull. De hadde haker av gull, og han støpte fire sokler av sølv til dem.

37 Og for teltinngangen laget han et teppe av indigo og purpur og karmosinrødt og tvunnet lin, en kunstners verk. 38 Og til teppet laget han fem stolper med haker, og stolpehodene og hakene kledde han med gull, og de fem soklene med bronse.

Paktens ark, skuebrødsbordet og lysestaken

37 Og Besalel laget arken av akasietre, to og en halv alen lang og halvannen alen bred og halvannen alen høy. 2 Og han kledde den med rent gull både på innsiden og på utsiden, og laget en gullkant rundt den. 3 Og han støpte fire gullringer til den og festet dem på de fire føttene, to ringer på den ene siden, og to ringer på den andre siden. 4 Og han laget bærestenger av akasietre og kledde dem med gull. 5 Og han stakk stengene inn i ringene på sidene av arken for å bære arken med dem.

6 Og han laget en soningstrone av rent gull, to og en halv alen lang og halvannen alen bred. 7 Og han laget to kjeruber av hamret gull til de to endene av soningstronen, 8 én kjerub til den ene enden og én til den andre, og han lot kjerubene gå i ett med soningstronen, én i hver ende av den. 9 Og kjerubene bredte vingene oppover, så de dekket soningstronen med sine vinger, og ansiktene deres var vendt mot hverandre, kjerubenes ansikter mot soningstronen.

10 Og han laget et bord av akasietre, to alen langt og én alen bredt og halvannen alen høyt. 11 Og han kledde det med rent gull og laget en gullkant rundt det. 12 Og han laget en ramme rundt det, bred som en hånd, og med en pyntelist av gull på rammen helt rundt. 13 Og han laget fire gullringer til det, og satte ringene i de fire hjørnene på de fire føttene. 14 Ringene satt tett ved rammen som holdere for stengene til å bære bordet med. 15 Og stengene laget han av akasietre og kledde dem med gull, for å bære bordet. 16 Og han laget fat til bordet, skåler og kanner og boller til drikkofferet, av rent gull.

17 Og han laget lysestaken av rent gull, av hamret gull laget han den, og dens fot og stake, dens skåler, knopper og blomster, var i ett stykke. 18 Og seks armer gikk ut fra sidene, tre lampearmer fra den ene siden og tre lampearmer fra den andre siden. 19 Tre skåler formet som en mandelblomst var det på den ene armen, hver med knopp og blomst, tre skåler formet som en mandelblomst på den neste armen, hver med knopp og blomst, og slik var det på hver av de seks armene som går ut fra lysestaken. 20 Og på selve staken var det fire mandelformede skåler med knopper og blomster, 21 og én knopp under de første to armene på den, og én knopp under de neste to armene på den, og én knopp under de siste to armene på den, ja, under alle de seks armene som går ut fra lysestaken. 22 Knoppene og armene gikk i ett med staken, alt hamret som ett stykke i rent gull. 23 Og han laget syv lamper til den, og tenger og askepanner av rent gull. 24 Med én talent rent gull laget han den og alt som hørte til.

Røkelsesalteret

25 Og han laget røkelsesalteret av akasietre, én alen langt og én alen bredt, firkantet og to alen høyt, og hornene gikk i ett med det. 26 Og han kledde det med rent gull, både oppå, langs sidene og på hornene, og han laget en gullkant helt rundt det. 27 Og han satte to gullringer under kanten på begge sider, som holdere for stengene til å bære alteret med. 28 Og han laget stengene av akasietre og kledde dem med gull. 29 Og han laget den hellige salvingsoljen og den velkrydrede røkelsen, en salveblanders verk.

Brennofferalteret og bronsefatet

38 Og han laget brennofferalteret av akasietre, fem alen langt og fem alen bredt, firkantet og tre alen høyt. 2 Og han laget horn på dets fire hjørner; hornene gikk i ett med alteret, og han kledde det med bronse. 3 Og han laget utstyret til alteret: Askepannene og ildskuffene og blodskålene og kjøttgaflene og fyrfatene, og alle disse gjenstandene laget han av bronse. 4 Og han laget en rist til alteret av bronse, flettet som et nett, og satte risten under alterrammen, nederst, så den rakk til midt opp på alteret. 5 Og han støpte fire ringer til de fire hjørnene av bronseristen, som holdere for stengene. 6 Og han laget bærestenger til alteret av akasietre og kledde dem med bronse. 7 Og han stakk stengene inn i ringene på begge sider av alteret så det kunne bæres; av hule bord laget han det.

8 Og han laget bronsefatet med sokkelen av bronse, ved hjelp av bronsespeilene til de kvinnene som flokket seg ved inngangen til sammenkomstens telt.

Forgården

9 Og han laget forgården med et omheng på solsiden, mot sør, av fint, tvunnet lin, 100 alen langt på den ene siden, 10 med 20 stolper og 20 sokler av bronse. Hakene på stolpene og stengene som hører til, var av sølv. 11 Og på nordsiden laget han et hundre alen langt omheng, med 20 stolper og 20 sokler av bronse. Hakene på stolpene og stengene som hører til, var av sølv. 12 Og på vestsiden laget han et omheng på 50 alen, med 10 stolper og 10 sokler. Hakene på stolpene og stengene som hører til, var av sølv. 13 Og østsiden var 50 alen lang, 14 med et 15 alen langt omheng på den ene siden, med tre stolper og tre sokler, 15 og et 15 alen langt omheng på den andre siden, med tre stolper og tre sokler. 16 Alle omhengene rundt forgården var av fint, tvunnet lin. 17 Og soklene til stolpene var av bronse. Hakene på stolpene og stengene som hører til, var av sølv, og stolpehodene var kledd med sølv, og alle stolpene i forgården hadde tverrstenger av sølv. 18 Og til forgårdsporten var det et forheng av indigo og purpur og karmosinrødt og fint, tvunnet lin, en brodermesters verk, og det var 20 alen langt og 5 alen høyt etter vevens bredde, i likhet med omhengene rundt forgården. 19 Og til forhenget var det fire stolper og fire sokler av bronse. Hakene var av sølv, og søylehodene og båndene som hører til, var kledd med sølv. 20 Og alle pluggene til tabernaklet og forgården rundt var av bronse. 21 Her er regnskapet for tabernaklet, vitnesbyrdets telt, slik det etter ordre fra Moses ble gjort opp av levittene, ledet av Itamar, sønn av Aron, presten. 22 Og Besalel, sønn av Uri, Hurs sønn, av Judas stamme, utførte alt det Herren hadde pålagt Moses, 23 og sammen med ham var Oholiab, Ahisamaks sønn, av Dans stamme, en kyndig håndverker og treskjærer og kunstvever i indigo og i purpur og i karmosinrødt og i fint lin. 24 Alt gullet som ble brukt til arbeidet, ja, til hele arbeidet på helligdommen – det gullet som var gitt som offergave – var 29 talenter og 730 sjekel etter helligdommens vekt. 25 Og sølvet fra manntallet over forsamlingen var 100 talenter og 1775 sjekel etter helligdommens vekt, 26 det vil si én beka eller en halv sjekel per hode etter helligdommens vekt, fra alle som ble tellet, fra 20 år og oppover, til sammen 603 550 mann. 27 Og det gikk med 100 talenter sølv til å støpe soklene til helligdommen og soklene til forhenget, og det ble 100 sokler for 100 talenter, det vil si én talent per sokkel. 28 Og han brukte 1775 sjekel til hakene på stolpene og til å kle stolpehodene og tverrstengene. 29 Og bronsen som ble gitt i offergave, var 70 talenter og 2400 sjekel. 30 Og av den laget han soklene ved inngangen til sammenkomstens telt og bronsealteret og bronseristen og alle gjenstandene til alteret, 31 samt soklene rundt forgården og soklene til forgårdsporten og alle pluggene til tabernaklet og forgården rundt. 

Prestedrakten

39 Og av indigo og purpur og karmosinrødt laget de drakter til tjenesten i helligdommen, og de laget de hellige klærne til Aron, slik Herren hadde pålagt Moses.

2 Og han laget efoden av gull, indigo og purpur og karmosinrødt og tvunnet lin. 3 Og de hamret ut gull til plater og skar det opp i tråder for å veve det inn i indigoen og purpuret og det karmosinrøde og det fine linet, en mestervevers verk. 4 De laget to skulderbånd festet i de to hjørnene for å holde drakten sammen. 5 Og beltet som hørte til efoden og gikk i ett med den, var likeledes vevet av gull, indigo og purpur og karmosinrødt og fint, tvunnet lin, slik Herren hadde pålagt Moses. 6 Og de satte onyks-stenene i innfatninger av gull, med navnene på Israels sønner inngravert som i et segl. 7 Og han festet dem på efodens skulderbånd, som minnesteiner om Israels sønner, slik Herren hadde pålagt Moses.

8 Og han laget brystplaten, en mestervevers verk, helt som efoden, av gull, indigo og purpur og karmosinrødt og fint, tvunnet lin. 9 Den var firkantet, og de brettet brystplaten dobbelt, én håndsbredd lang og én håndsbredd bred. 10 Og de satte fire rader med steiner på den, en rad med rubin, topas og smaragd, den første raden. 11 I den andre raden var det turkis, safir og diamant, 12 og i den tredje raden opal, agat og ametyst, 13 og i den fjerde raden krysolitt, onyks og jaspis; de ble satt i innfatninger av gull. 14 Og steinene fikk navn etter Israels sønner, tolv i tallet, én for hvert navn, ja, inngravert som i et segl hadde hver stein navn etter en av de tolv stammene. 15 Og til brystplaten laget de kjeder av rent gull, tvunnet slik man tvinner rep. 16 Og de laget to innfatninger av gull og to gullringer og satte dem i de to hjørnene på brystplaten. 17 Og de festet de to tvunne gullkjedene i de to ringene i hjørnene av brystplaten. 18 Og de to øvrige endene på de to kjedene festet de til de to innfatningene og hengte dem på efodens skulderbånd, på forsiden. 19 Og de laget to gullringer og satte dem i de to nedre hjørnene av brystplaten, i den kanten som vender inn mot efoden, på innsiden. 20 Og de laget to gullringer og satte dem nederst på efodens to skulderbånd, på forsiden, like ved sømmen, rett over efodens belte. 21 Og ringene på brystplaten bandt de til ringene på efoden med en indigo snor, så den ble sittende over efodens belte, for at brystplaten ikke skulle forskyves på efoden, slik Herren hadde pålagt Moses.

22 Og han laget efod-kappen, en mestervevers verk, helt i indigo. 23 Og åpningen på midten var som på en brynje, med en linning helt rundt, så den ikke skulle revne. 24 Og langs den nedre kanten av kappen satte de granatepler av indigo og purpur og karmosinrødt. 25 Og de laget bjeller av rent gull, og satte bjellene mellom granateplene langs kanten på kappen, helt rundt, 26 en bjelle og et granateple, en bjelle og et granateple langs kappekanten, hele veien rundt, slik Herren hadde pålagt Moses.

27 Og de laget kjortler av fint lin, en mestervevers verk, til Aron og hans sønner, 28 og en turban av fint lin, og hodebind av fint lin, og bukser av fint, tvunnet lin, 29 og belte av fint, tvunnet lin, i indigo og purpur og karmosinrødt, en brodermesters verk, slik Herren hadde pålagt Moses.

30 Og de laget diademet, en hellig krone av rent gull, og risset inn på det som på et segl: «Hellig for Herren.» 31 Og de satte en indigo snor i det, og festet det på turbanen, lengst oppe, slik Herren hadde pålagt Moses.

Helligdommen fullføres og innvies

32 Og slik ble hele arbeidet med tabernaklet, sammenkomstens telt, fullført, og Israels sønner gjorde alt det Herren hadde pålagt Moses, ja, slik gjorde de. 33 Og de kom med tabernaklet til Moses, teltet med alt som hørte til, krokene, plankene, tverrstengene, og stolpene og soklene, 34 og dekket av rødfargede værskinn og dekket av okerfargede skinn, og forhenget, 35 vitnesbyrdets ark med bærestengene og soningstronen, 36 bordet med alt som hørte til, og skuebrødene, 37 den rene lysestaken med lamper, hele rekken av lamper og alt som hørte til, og lampeoljen, 38 og gullalteret og salvingsoljen og den velluktende røkelsen og teppet for inngangen til teltet, 39 bronsealteret med bronseristen, bærestengene og alt som hørte til, vannfatet med sokkelen, 40 omhengene til forgården med stolper og sokler, teppet foran forgårdsporten, snorene og pluggene og alle gjenstander til tjenesten i tabernaklet, sammenkomstens telt, 41 draktene til tjenesten i helligdommen og de hellige klærne til Aron, presten, og presteklærne til hans sønner. 42 Og som Herren hadde pålagt Moses, slik utførte Israels sønner hele arbeidet. 43 Og Moses så på alt som var gjort, og se – de hadde gjort det slik Herren hadde pålagt ham, ja, slik hadde de gjort det, og Moses velsignet dem. 

40 Og Herren talte til Moses og sa: 2 «Den første dagen i den første måneden skal du reise tabernaklet, sammenkomstens telt. 3 Og der skal du sette vitnesbyrdets ark og dekke for arken med forhenget. 4 Og du skal ta inn bordet og legge på plass det som hører til, og du skal ta inn lysestaken og sette opp lampene. 5 Og du skal stille det gullkledde røkelsesalteret foran vitnesbyrdets ark, og du skal henge opp teppet foran inngangen til tabernaklet. 6 Og du skal stille brennofferalteret foran inngangen til tabernaklet, sammenkomstens telt. 7 Og du skal sette vannfatet mellom sammenkomstens telt og alteret, og du skal ha vann i det. 8 Og du skal sette opp forgården helt rundt og henge opp teppet foran forgårdsporten. 9 Og du skal ta salvingsoljen og salve tabernaklet og alt som er i det, ja, du skal vigsle tabernaklet og alt som hører til i det, så det blir hellig. 10 Og du skal salve brennofferalteret og alt som hører til det, og du skal vigsle alteret, så det blir høyhellig. 11 Og du skal salve vannfatet med sokkelen, du skal vigsle det. 12 Og du skal føre Aron og hans sønner frem til inngangen i sammenkomstens telt og vaske dem med vann. 13 Og du skal kle Aron i de hellige klærne og salve ham og vie ham til prest for meg. 14 Og hans sønner skal du føre frem og kle i kjortler. 15 Og du skal salve dem, slik du salvet deres far, og de skal være prester for meg, og salvingen skal sikre dem et evig prestedømme, fra slekt til slekt.

16 Og Moses gjorde alt det Herren hadde pålagt ham, ja, slik gjorde han. 17 Og det skjedde i den første måneden i det andre året, på den første dagen i måneden, at tabernaklet ble reist. 18 Og Moses reiste tabernaklet og satte soklene på plass og stilte plankene opp og la inn tverrstengene og reiste stolpene. 19 Og han foldet ut teltet over tabernaklet og la dekket oppå teltet, slik Herren hadde pålagt Moses. 20 Og han tok vitnesbyrdet og la det i arken, satte bærestengene på arken og stilte soningstronen oppå arken. 21 Og han førte arken inn i tabernaklet og hengte opp forhenget så det dekket for vitnesbyrdets ark, slik Herren hadde pålagt Moses. 22 Og han satte bordet i sammenkomstens telt, ved nordveggen i tabernaklet, utenfor forhenget, 23 og la brødstabelen på det for Herrens åsyn, slik Herren hadde pålagt Moses. 24 Og han satte lysestaken i sammenkomstens telt, rett overfor bordet, på sørsiden av tabernaklet. 25 Og han satte opp lampene for Herrens åsyn, slik Herren hadde pålagt Moses. 26 Og han satte gullalteret i sammenkomstens telt foran forhenget, 27 og han brente velluktende røkelse på det, slik Herren hadde pålagt Moses. 28 Og han hengte opp teppet foran inngangen til tabernaklet. 29 Og han satte opp brennofferalteret ved inngangen til tabernaklet, til sammenkomstens telt, og ofret brennoffer og matoffer på det, slik Herren hadde pålagt Moses. 30 Og han satte vannfatet mellom sammenkomstens telt og alteret, og hadde vann i det til vask. 31 Og Moses og Aron og hans sønner vasket sine hender og føtter i det. 32 Når de gikk inn i sammenkomstens telt, og når de trådte frem for alteret, vasket de seg, slik Herren hadde pålagt Moses. 33 Og han reiste forgården rundt tabernaklet og alteret, og han hengte opp teppet foran forgårdsporten. Og Moses fullførte arbeidet.

Herrens herlighet fyller tabernaklet

34 Og skyen dekket sammenkomstens telt, og Herrens herlighet fylte tabernaklet. 35 Og Moses kunne ikke gå inn i sammenkomstens telt, for skyen hvilte over det, og Herrens herlighet fylte tabernaklet. 36 Og når skyen hevet seg fra tabernaklet, brøt Israels sønner opp og vandret videre. 37 Og hvis skyen ikke hevet seg, brøt de ikke opp før dagen da den hevet seg. 38 For Herrens sky hvilte over tabernaklet om dagen, og skinte som ild for øynene på hele Israels hus om natten, under alle deres vandringer.



Noter

[1] Lender («lår» på hebr.) er trolig en eufemisme for testiklene.

[2] Bær min synd. Slik kan tilgivelsen uttrykkes på hebraisk: Den som tilgir, bærer den annens synd. 

[3] Rødehavet kalles på hebraisk «Sivsjøen».

[4] Gikk forbi – på hebraisk minner dette uttrykket om ordet for «påske», og slik forklares navnet på høytiden.

[5] Smeltet, ble motløse.

[6] Hva er det – hebraisk: man hu – ble navnet på maten: «manna.» 

[7] Vitnesbyrdet betegner trolig paktens ark.

[8] Pønsket ut, meningen er uklar, og noe kan være falt ut i teksten.

[9] Veps, betydningen er usikker.

[10] Tallrik, «fruktbar».

[11] Fylle deres hender innebærer å innsette dem, gi dem prestens fullmakter.

[12] Jf. 28,41.

[13] Innvi dere til Herren, «fyll deres hånd for Herren», jf. 28,41.

[14] Han viser her til de enkelte folks stamfar.

[15] Han viser til Besalel. Medarbeiderne er underforstått.

